
Miamun 


Anutu Nangan Tanindan Miamun 


*Miamun binan ugu, gubu’ Anutu taninda gununun da intap, 
* da intap imin’ uta’ anu. Da nam mimindan trintrinan ibuafir 
mpui tsira’ sib, da Anutu Mara Payaman imin’ wagun’ gin ifa iba. 

“Da Anutu ini, “Nam dzidziwandan nawa’,” da nam dzidziwandan 
iwa’. “Da itsanan nam dzidziwandan igi iwa’ bini i marangan, da 
itsaf nam dzidziwandan i nam mimindan. ° Anutu ifarin’ nam 
dzidziwandan “gubu” da ifarin’ nam mimindan “idzian.” Nam idzian 
iwa’ da gubnw’ ipis--nigi isu gubu’ da idzian miamun. 

ê Da Anutu ini, “Nam papanifan tsira’ binan dzara bida umpi’ 
nawa namunti wasa’ i mpui da natsaf mpui i mpui.” ’ Ibinigi da 
Anutu itanin nam dzaran bida umpi’ imunti isu ntian’ itsaf mpui 
min’a wagun’ i mpui min’a waran’. Da nam igi iwa’ ibinigi. “Da 
ifarin’ nam dzaran igi “maranuntuy.” Nam idzian iwa’ da gubu' ipis-- 
nigi isu gubw’ da idzian’ 2. 

“Da Anutu ini, “Mpui min’a maranuntun waran’ nasiri ruan 
namprw’ namunti rugan da intap tsara nawa’.” Da nam igi iwa’ 
ibinigi. “Da ifarin’ intap tsara’an “intap” da ifarin’ mpui tsira’ 
“uruts.” Da aranan itsana nam igi iwa’ bini i marangan. 

" Da Anutu ini, “Nam mara maran ntapan santan nantap intap, gai 
kapa nidzun da nam yaba bida sai da kapa nidzun mara maran bida 
dzankum. Da yamungan nantap nautus i ruan nabinigi.” Da nam igi 
iwa’ ibinigi. “Nam kapa nidzun mara maran sib anu iyab intap: gai 
kapa nidzun da nam yaba bida sai da kapa nidzun mara maran bida 
dzankum. Da arayan itsana nam igi iwa’ bini i marangan. “Nam 
idzian iwa’ da gubw’ ipis--nigi isu gubu’ da idzian) 3. 

“Da Anutu ini, “Nam puatsadan nawa’ namin’ maranuntun wasa’ i 
tsafa gubw’ i idzian da santin’a gubu’ da udzuf da gan gubw’ gan 
mararam mara maran min’a wasa’ gin, “da napuatsa nari namin’ 
maranuntup i arida intap sib.” Da nam igi iwa’ ibinigi. *° Ibinigi da 
Anutu itanin nam puatsadan tsira’ iru’run, gubw’ i mpada tayan)’ 
gubu' pisan da ukam i mpada tayan’ idzian’. Da itanin pantam narun 
imprw’ ibinigi anu. ” Anutu itanin nam puatsadan sib anu igi imin’ 
maranuntuy i arida intap sib, “da mpada tayan’ gubw’ da idzian, da 
tsafa dzidziwandan i nam mimin. Da aranan itsana nam igi iwa’ bini 

i marangan. “Nam idzian iwa’ da gubw ipis--nigi isu gubu’ da 
idziar 4. 

” Da Anutu ini, “Mpui nasisun’ i apu maranta’an mara maran, da 
maranuntun nasisun’ i apu mara maran dzufan.” ™ Ibinigi da Anutu 
itanin apu maranta’an min’a uruts, tsira’ tsira impru’ da mara maran 
sib anu, da itanin apu mara maran dzufan. Da aranan itsana nam igi 
iwa’ bini i marangan. “Da Anutu ifinti da ini, “Wasisun’ namin’ 
uruts da apu dzuf nasisun’ namin’ intap.” “Nam idzian iwa’ da gubw’ 
ipis--nigi isu gubw’ da idzian’ 5. 

“Da Anutu ini, “Apu mara maran nawa’ intap, marapagra’ da 
buman, tsira’ da isi’, yunan da afafan.” Da nam igi iwa’ ibinigi. 

3 Anutu itanin apu mara maran buman da pagra’, tsira’ da isi’, 
santan imin’ intap. Da aranan itsana nam igi iwa’ bini i marangan. 

% Da Anutu ini, “Agi natip garam gar nasan’ maraganungan’ da 
natanin i suda rinun i mpada tayan’ yafas mpada uruts, da apu dzuf 
dzufa wagun’, da apu yuna intap mpru’an da intap santan.” 

7 Tbinigi da Anutu itip garam gar isan’ maraganungan.‘ Itip garam 
da sagat ibi rungan. 

” Anutu ifinti ribaranan da ini ibiani, “Agam warim narum ruas 
nayus i mpada san’a intap da intap da suda rinun da mpada tayan) i 
yafas mpada uruts da apu dzufa wagun’ da apu yuna intap mpru’an 
da nam santan.” 

“Da Anutu ini, “Watsanan! Dzi tanin nam santan ntapan kapa 
nidzun mara maran da gai kapa nidzun mara maran isu agam 
nangam gadan. “Da dzi tanin puatsi da gai yafan isu apu 
maranta’an santan min’a intap da dzufan nangan gadan.” Da iwa’ 
ibinigi. 

*' Anutu itsanan nam aranan tanindan igi santan anu iwa’ narubini 
binan imin’ i marangan. Nam idzian iwa’ da gubw’ ipis--nigi isu 
gubw’ da idzian’ 6. 

! Ibinigi da gununun da intap da nam sib anu Anutu tanindan 
da min’a gin ugu intsup ibi arunigi anu. 

“2 Anutu intsup gum santan nanan ugu sib, da wa’a gubw’ 7 da 
aranan impa asap i gan guman santan aranan tanindan ugu. Ibinigi 
da ifinti gubw’ 7 da iraga isu gubu’ mararam. “Nam sib anu tanindan 
da wga min’a gununun da intap ugu nangan ibawa’ ibiarigi. 





“1:27 Anutu itip garam gar isan? maraganungan: Anutu watip garam gar wafasan)’ 
rungan santan u. 

Garam Gar Miamun Anutu Tanindan Min’a Gum Iden 


Gubw’ Anutu Yawe’ taninda gununun da intap ° da waufwauf ma 
nam ntapan fain wantap intap u, i Anutu Yawe warim gami’ u da 
watanin garam gar manan i rafa gum i intap u. Ima’. ê Da bitsinta’ 
mpui imin’ intap iyab da idadaum intap santan inufunuf. ” Da Anutu 
Yawe iyu intap fain da itip garamin da igufi nifu pau rima 
maranta’an yatan’ garam yu-bampun da garam igi isu garam gar 
maranta’an. 

“Da Anutu Yawe iraf gum narubini manan imi’ Iden imin’ gubu’ 
yaban da itanin garam aranan tipan ugu impa gin. ° Anutu Yawe 
inan da gai mara maran dauman iyab intap, gai maran aridagin da 
nidzun dauman i gadan. Da min’a gum igi wasa’ gan, aranan itanin 
gai rima maranta’an ntinan anu da gai kupisa uwayant i nam bini da 
nam maisan. 

“Da mpui maran mayan intuap iwa’ Iden da irunt imin’ wasa’ i 
gum igi i rima ranaran rutin, da ibatsaf isu mpui banin irw da irw. 

H! Mpui miamun binangan Pison, da irunt inuay’ inuan’ imin’ wasa i 
garam Hawila intapan, da intap igi gol imin’ gin. “(Da gol min’a 
intap igi narubini binan iyus, da gai gurun gauntan wa’a bini da tauf 
gri’gri’an imin’ nigi impru’.) “Mpui banin mapan suda irwrun gin 
binangan Gihon, irunt inuay’ inuan’ imin’ wasa’ intap Kus. “ Mpui 
banin mayan suda irv da bits binangan Taigris, irunt gamp Asur 
marafain gan min’a bida gubu’ yaban. Da mpui banin manan suda 
irw da irw binangan Yufretis. 

P Da Anutu Yawe iyu garam da itanin i gum min’a Iden i nana 
gum gin da mpada tayaņ gin. “Da ifai nan i aranan ini ibiani, “Gai 
nidzun min’a gum ani sib anu da u bun) ayu da wagan, ” da bitsinta’ 
gai bits rima uwayant i nam bini da maisan, agu anun’ gada i 
nidzungan u, i gubw’ aru u gadan igi da u bun’ amamp.” 

“Da Anutu Yawe ini i ungan ini bina’, “Anun’ bini i garam runta’ 
anu mpadan u. Dzi bun’ atip i gan sarimpan gan mayan san’a i rima 
aranan sib.” ** Ibinigi da Aranan iyu intap da itip apu yuna intap da 
dzufan sib anu gin da iyu iba da garam i tsananda garam rima binan 
bida anun’ gin. Da binan idzuwai aranan nu’a gin, da nigi isu i 
binangan. ” Ibinigi da garam irim binan da apu dzuf da apu buman 
da marapagra’ min’a intap sib anu, da bitsinta’ apu igi gan bits anun’ 





°2:4b Anutu Yawe: Anutu binangan Yawe. Binan Yawe min’a nan Hibru waingan ibi 
‘Aranan impa ratar’. 

ifasan’ i sarimpa garam igi da rima aranan sib u. ” Ibinigi da Anutu 
Yawe inan da garam igin’ marampru’ funub da itus aranan dzabaran 
bits da irim iwa’ ifan, da itip yamits aranan riniubit sib. ° Da Aranan 
iyu garam dzabaran da itip isu sagat da iyu iba da garam. ” Gubu 
garam tsanandan da itsaw’ tsira’ anu da ini, “Mai! Aruani da dzi gary 
mayan san’a dzi iwa’. Urunungan iwa imin’ dzi urunungan’; pai’gan 
iwa’ imin’ dzi pai’gan’. Anutu itip aranan iwa’ imin’ garamin, ibinigi 
da dzi nafarin’ aranan nabi ‘sagat.” ” “I wain arunigi da garam inan 
da itanin ramangan da rinangan rai da irut finingan impai isu nam 
wain bitsinta’. ” Da garam igi irut finingan impa ragi danunt da 
rinin wamia’ i ruan u. 


Garam Gar Irua’ i Nam Maisan 


! Apu buman santan Anutu Yawe tanindan ugu da mur isu apu 

mararuru tsira’ i nan umpur iyu’an. Gubw’ manan da mur iwa’ 
da sagat da igutin, “Ama’! Nan nidzun i Anutu nidan da agam i 
anun’ gada gai nidzun santan min’a gum ani?” 

* Da sagat ini mur nifungan muna’ ibiani, “Ima, aga san’ i gada gai 
sib anu muntida gum wasa’ ani nidzungan, “da bitsinta’ Anutu ifai 
nan babampafan i agai i gai bits muntida wasa’ i gum ani aga anun)’ 
gadan ma gifan u, bida aga nana bidanigi da aga bun’ amamp.” 

“Da mur ini bina’, “Ima’! Nan umpur! Agam wasan’ i mampan u. 

5 Anutu ini ibinigi i aranan isru’gin sib i bida agam gadan da agam 
maram bun’ antap ruan da agam bun’ asan’ Anutu i sru’a i nam bini 
da nam maisan.” 

ê Sagat itsanan gai nidzun igi iwa’ narubini binan i marangan da 
idaum anu i gadan da uda mararuru. Ibinigi da aranan ipis fain da 
igan, ida imus rima fain da gabungan igan imprw’ ibinigi. ’Gubw’ rib 
irw’ igi gada sib da sun binan anu maran intap ruan da irarab ruan 
ratar i mpada ragi danunt; ibinigi da ribaranan idanin gai yafan 
tsira“ imprw’ ruan da irain) sib i ruan. 

“Gubu' nam nufan da ribarayan irinant i Anutu Yawe yuna gum 
badan da ribaranan irunt ikup i Aranan imin’ wasa’ i gai santan. ° Da 
Anutu Yawe inv’ garam, “U mpa aruanun’?” 





2:23 ibinigi da dzi nafarin’ aranan nabi ‘sagat’: Miya nan Hibru da nan ‘sagat da 
‘garam’ isan)’ ruan. 
3:7 gai yafan tsira’: Gai igi binangan ‘fik’. 

1 Da garam inv’ ini Anutu Yawe nifungan muna’ ba, “Dzi rinant i u 
yuya gum wasa’ badan, ibinigi da dzi rat da dzi kup, i dzi mpa ragi 
danunt.” 

“Da Anutu igutin, “Mana ni da agu i u danuntan? U maga gai 
nidzun dzi pa’a agu gin ugu, ma?” 

* Da garam itip ini Anutu Yawe nifungan muna’ ibiani, “Sagat u 
tanindan da dzi ugu irim gai igi nidzungan fain da dzi da dzi gan.” 

“Da Anutu Yawe igut i sagat ini bina’, “U bunan ibinigi iya’?” 

Da sagat ini Anutu Yawe nifungan muna’ ibiani, “Mur isu umpur 
da dzi da dzi gan.” “ Ibinigi da Anutu Yawe ini da mur ini bina’, “U 
nan nam bida ani da dzi bun’ apupuarap da agu namin’ wasa i apu 
marapagra’ da buman santan, agu bun’ asruak i wanum da waga 
naruntsuaf da gubw’ sib anu nasay’ u gubu’ gam mampan. “ Dzi bun’ 
atanin agu da sagat narim ipiap i ruam da namin’ wasa’ i agu 
yaningam da sagat yaningan. Da aranan yaningan bun’ ayabiu 
gudzum, da u bun’ agara aranan yaningan faga mutun.” “Da ini da 
sagat ini bina’, “Dzi bun’ autus u barabin gam da agu nabiani: u bun’ 
awa’ da nam tsakiadan tsira’ binan da gubu' u rima narum. U maram 
buy)’ ari i suda wain i gabungam* da bitsinta’ u gabungam bun’ asu 
gudzun i agu.” “Da itip ini da garam ini bina’, “U rinant i finingam 
nangan da u ga gai nidzun dzi pa’a agu gin ugu, da intap bun’ asu 
mais da agu. U bun’ anan gum tsira’ binan i wa’a da nangam gadan 
da gubw’ santan nasan’ u nangam mampan. '®™ Sai titipu da 
gantsuats maradantan bun’ antap da nari u gumam sib da u bun’ aga 
nam ntapa puatsi. Da u bun’ anan gum uwats uwats tsira’ i wa’a da 
nam gadan gam, nasaņ’ u tipa fadan da intap aru dzi tipa agu gin 
ugu. I dzi tip agu i intap da gubv’ u mampan da u bun’ atip nafan da 
intap.” 

” Da Adam ifarin’ finingan binangan Ifa (waingan ibi 
‘maranta’an’). I aranan isu garam gar maranta’an sib anu rinangan. 
"l Anutu Yawe rungan itip nam atsufan i apu riniganan da irain) sib i 
ribarayan. 





“3:16 ma “U wanuyngam buy’ ayu gabungam nidzun anu i ruta mpru’a ruan 
mpadan...” 
'3:20a Binan Adam min’a nan Hibru ini ‘garam’. 

Anutu Iwat Adam da Ifa Iwa’ Mana’ Sinun’ Gum Iden 


? Da Anutu Yawe ini ibiani, “Watsanan! Garam ugu ibasan’ agi 
maņan sib, isru’ i nam bini da nam maisan sib wa. Agi anug’ run’ 
tusa maran’ i aranan da uda gai rima maranta’an nidzungan da 
gadan u, i ribaranan buy’ ampa ratar nantin i!” ” Ibinigi da Anutu 
Yawe iwat aranan rai i gum Iden i nana gum i intap aru tipa aranan 
gin ugu. “ Iwat garam rai iwa’ sinum gum igi sib da Aranan itanin 
nam maranta’an gununun fain nida tserubim® da bainat bururunan 
marisa i ruan imin’ gubw’ yaban i gum Iden da imunti sib i gai rima 
maranta’an. 


Kein da Abel Nangan 


* Adam irut finingan Ifa impai da aranan finingan iwanun da 

yapin’ Kein. Da Ifa ini, “Yawe irim dzi sib da dzi yapin’ narun)’ 
marub.” * Raiyi da Ifa itip irim Kein raingan Abel. Gubu’ Abel yin’a 
sib da inan guman mpada tayan’ dumpa da nunin, da Kein inan 
guman rafa gum. ° Gubu’ mapan da Kein iyu nam gadan fain imin’ 
guman da irim danki gin ifan da Yawe. “Da Abel ibinigi iyu apu bini 
imin’ dumpa gan fain narun miamun gin da isaf da iyu nagaran bini 
da irim isu danki ifan da Yawe. Yawe nugun inuf nidzun anu i Abel 
impru’ da gan danki gan, * da bitsinta’ nugun wanuf i Kein da gan 
danki gan u. Ibinigi da Kein nugun itsakia nidzun da igurunur tsira’ 
binan. “Da Yawe igut i Kein, “Wain idzuwai da u nugum itsakia? 
Wain idzuwai da u gurunur? ’ Bida u nana nam bini da u nugum 
bun) atsia’. Da bitsinta’ bida u nana nam maisan da nam maisan 
itapatip sibu muantsi nifungam i prutsan da garada u funub. Ini 
suda wain i agu, da bitsinta’ wamunti babampafan i rasudan.” “Da 
Kein ini da raingan Abel ini bina’, “Abel, agi yuna rai rai anu wa’a 
gum.” Gubw’ ribaranan wa’a sib gum, da Kein yitam i ruan da yis 
raingan funub. ° Raiyi da Yawe igut i Kein ini bina’, “Da u raingam 
Abel anun’?” 

Da arayan ini, “Dzi wasru’gin u. Mai! Dzi masu wain i mpada 

tayan’ raingan’?” 





*3:24 nam maranta’an gunuyun fain nida tserubim: Tserubim maran isan’ garam gar 
da nidzun isan’ laion isu inut. Wafarin’: Kis 25:19; 1 Sam. 4:4; 2 Sam. 6:2; 22:11; 1 
Ki 6:23; 2 Ki 19:15; 1 Sto 13:6; Sng 18:10; 80:1; 99:1; Ais 37:16; Ese 1:5; 10:1,15; 
28:14; KTH 4:6-8. 

“Da Yawe ini, “Ibianun’ da u bunan sanab maisan ibiani i 
raingam? U raingam Abel bi’gan nifungan nwan min’a intap iwa’ da 
dzi ibi nifun nu’an i nana nam muna’. * Aruani da maisan narut agu 
da napa’ agu rai i intap aru dagana nifun da numa u raingam bi’gan 
u baningam yatsa rai ugu. ° U nida rafa gum da intap wasan’ rima 
nam nidzun mayan da agu u. Da u bun’ asu garam kupa i asub 
rampan anu yuyan san’a intap anu fadan.” 

" Kein ini da Yawe ini bina’, “Dzi asuban’ muna’ gan u riman da 
dzi ani tsira’ binan iyus dzi. “Da warinantin! Aruani da u wat dzi rai 
iintap gum da gam marangam. Da dzi buy’ asu garam kupa i asub 
rampan anu yuyan, da bida mana tsananda dzi da bun)’ ais dzi 
funub.” “Da bitsinta’ Yawe ini, “Ima’. Bida mana isa agu funub da 
bun’ abuarin’ barabin muna’ maisan anu nasag’ 7 nayus agu i muna’ 
gan.” Ibinigi da Yawe irim ampap mayan iyab i Kein i garam 
tsanandan ma wa’an da aranan anun’ isan’ isa aranan funub u. 

16 Tbinigi da Kein itanin Yawe marangan rai da ifa mpa intap Nod" 
imin’ gubw’ yaban i Iden. 


Kein Yaningan 


1 Kein irut finingan impai da finingan iwanun da irim narungan 
marub Inok. Da Kein irim gamp tsira’ manan da ifarin’ narun Inok 
binan iyabin. ** Raiyi da Inok irim Irad. Da Irad irim Mehudzael. Da 
Mehudzael irim Metusael. Da Metusael irim Lamek. "° Lamek iyu 
sagat iru’run, Ada da Tsila. ” Ada iwanun da irim Jabal. Jabal tafan 
rusan isu garam mpada tayan’ apu pagra’ bida makau da dumpa da 
nunin da tumuan’a upar tipa i apu riniganan anu yupan. ™ Jabal 
raingan binangan Jubal. Jubal isu garam rima musik i gita da 
yamuy tafangan. ” Tsila iwanun da irim narun marub binangan 
Tubal Kein. Aranan garam banimurun i tipa nam mara maran i bras 
da ain. Da aranan nafungan binangan Nama. 

*° Gubu’ maran da Lamek itsarif rungan da finin rusan ibiani, 


“Ada da Tsila, warinant i gabungam dzi, Lamek, nangan’! 
Dzi bun’ ais garam manan funub bida rima bi’ da dzi. 
Da bun) abinigi anu bida mama’ rinifa’ mayan intin’a dzi. 
“Bida garam manan isa Kein funub da aranan bun’ abuarin’ 
barabin nayus 7. 





"4:16 Binan Nod waingan ibi ‘rampan anu yunan’. 

Da bida mana nana banin yaba i dzi, Lamek, da aranan bun)’ 
abuarin’ barabin tsira’ anu nayus 77.” 


Ifa Itip Irim Narun Manan 


” Raiyi da Adam itip irut finingan Ifa impai da finingan iwanun da 
irim narun marub, da ifarin’ aranan binangan Set (waingan ibi 
‘irim’) da ini, “Anutu irim mama’ narun mayan da dzi i uda Abel 
fagangan aru Kein isa funub ugu.” ” Raiyi da Set irim narungan 
marub mayan da ifarin’ i binangan Inos. Min’a aranan gubwu’ gan 
arigi da fadan da garam gar iyugin da nifun itsaf Anutu da ifarin’ i 
binangan Yawe. 


Min’a Adam Utupan Bawa’a Noa 


5 * Adam tafan rusan yaningan binangan ibiani. 

Min’a gubw’ Anutu tipa garam gar da Aranan itip ribaranan isan)’ 
Rungan maraganungan. * Gubw’ tipa ribaranan da itip garam da 
sagat da ifinti da ifarin’ ibi “garam gar.” 

“Gubu' Adam mpada udzufan basan’a 130, da irim narun marub 
isar’ rungan maraganungan, da ifarin’ aranan binangan Set. * Gubu’ 
Set wa’a sib, da Adam itip impa udzuf 800 da irim narun rusan 
marub da finam fain. °Mpru’a Adam udzufan mpada marata’ rutin 
da isan’ 930 da aranan imamp. 

°Gubw’ Set mpada udzufan basan’a 105, da aranan irim narungan 
Inos. ’ Da gubu’ Inos wa’a sib, da Set itip impai udzuf 807 da irim 
narun rusan marub da finam fain. ê Mprwa Set udzufan mpada 
marata’ rutin da isan’ 912 da aranan imamp. 

° Gubw’ Inos mpada udzufan basan’a 90, da irim narungan Kenan. 
“Da gubw’ Kenan wa’a sib, da Inos itip impai udzuf 815 da irim 
narun rusan marub da finam fain. '' Mpru’a Inos udzufan mpada 
marata’ rutin da isan’ 905 da aranan imamp. 

12 Gubu’ Kenan mpada udzufan basan’a 70, da irim narungan 
Mahalalel. “Da gubu’ Mahalalel wa’a sib, da Kenan itip impai udzuf 
840, da irim narun rusan marub da finam fain. “Da mpru’a Kenan 
udzufan mpada marata’ da isan’ 910 da aranan imamp. 

15 Gubu’ Mahalalel mpada udzufan basan’a 65, da irim narungan 
Jaret. f Gubu’ Jaret wa’a sib, da Mahalalel itip impai udzuf 830, da 
irim narun rusan marub da finam fain. “Da mpru’a Mahalalel 
udzufan mpada marata’ rutin da isan’ 895 da aranan imamp. 

18 Gubw’ Jaret mpada udzufan basan’a 162, da aranan irim 
narungan Inok. ° Gubw’ Inok wa’a sib, da Jaret itip impai udzuf 800, 
da irim narun rusan marub da finam fain. *’ Mpru’a Jaret udzufan 
mpada marata’ rutin da isan’ 962, da aranan imamp. 

^ Gubw’ Inok mpada udzufan basan’a 65, da aranan irim Metusela. 
?? Gubv’ Metusela wa’a sib, da Inok itsuwir Anutu i sanaban isan’ 
udzuf 300, da irim narun rusan marub da finam fain. “Da mpru’a 
aranan udzufan mpada marata’ rutin da isan’ 365. ““Inok itsuwir 
Anutu i sanaban isan’ gubw’ gan santan, da watip itsana aranan u, i 
Anutu iyu aranan. 

3 Gubu’ Metusela mpada udzufan basan’a 187, da aranan irim 
narungan Lamek. * Gubu’ Lamek wa’a sib, da Metusela itip impai 
udzuf 782, da irim narun rusan marub da finam fain. ” Mpru’a 
Metusela udzufan mpada marata’ rutin da isan’ 969, da aranan 
imamp. 

*° Gubu’ Lamek mpada udzufan basan’a 182, da irim narungan 
marub mayan. ” Da ifarin’ i binangan Noa (waingan ibi ‘asap’) da 
ini, “Aranan bur arim asap da agi i gum nam gadan agi nana uwats 
uwats gin min’a intap aru Yawe pupuarapa rutin ugu.” * Gubu’ Noa 
wa’a sib, da Lamek itip impai udzuf 595, da irim narun rusan marub 
da finam fain. “| Mpru’a Lamek udzufan mpada marata’ rutin da isan’ 
777, da aranan imamp. 

32? Gubu’ Noa mpada udzufan basan’a 500, da irim narun rusan irw 
da bits--Sem, Ham, da Yafet. 


Garam Gar Nangan Maisan 


*Gubw’ garam gar yusan da dzaranan mpada san’a intap santan 

da rima narun ruas finam yusan, * da Anutu narun rusan’ 
itsanan garam intap narun rusan finam igi mara rifirif rungan anu da 
iyu isu i finin rusan isan’ marangan aridagin. “Da Yawe itsanan da 
ini ibiani, “Dzi nifu paw’ gan’ maranta’an wasan i min’a da garam 
gar ntinan u, i ribaranan garam gar intap anu. Da gan udzufan 
mpadan wasan) i fayusa 120 u.” * Min’a gubw’ igi da yaba badan da 
garam yin’a maraurun tsira’ tsira’ binan impai intap. Garam igi 
Anutu narun rusan rima da sagat intap. Ribigi garam nifa nants 
nidzun da miamun binan ugu. 





‘6:2 Anutu narun rusan: Nan ani waingan anur' idzidziwan u. Mani anira ma nam 
maranta’an fain Anutu taninda mpru’a gununun da intap ma garam gar fain. 

“Da Yawe itsanan garam gar santan i nangan maisan nanan da 
maran fura nam maisan nidzun anu bida nam bini isu gudzufugun i 
ribaranan. “Da Yawe nugun ibarabin nidzun binan anu da maran 
ifur, “Dzi damami tipa garam gar mpada intap da madadaum.” 

’ Ibinigi da aranan ini, “Dzi bun’ asiat garam gar santan dzi tanindan 
rai sinuy’ intap, garam gar da apu maranta’an santan mpada intap 
da dzufan. Dzi wanun) ibarabin i dzi tanin ribaranan.” “Da bitsinta’ 
Yawe nugun inuf i Noa anu. 

? Noa nangan ani. 

Noa runta’ garam rururunan imin’ wasa’ i garam santan da gan 
gubw’ gan mpadan da garam watsana sanab asub mayan wayab i 
aranan, da aranan itsuwir Anutu i sanaban mararam. “ Noa irim 
narun rusan iru’ da bits: Sem da Ham da Yafet. 

1 Garam intap santan nangan maisan nanan isu mais imin’ Anutu 
marangan. Da nam isa ruan idasan’ isan’ intap santan garam mpada 
gin. “Anutu irarab intap da itsanan nam maisan tsira suda 
gudzufugun i garam gar da taninda sanab bini rai. ° Ibinigi da 
Anutu ini da Noa ibiani, “Dzi maraņ ifur i siata garam gar santan 
rai, i ribaranan isu gudzu uris i ruan iyus. Hai, nan nidzun! Dzi bun’ 
asiat garam gar da nam santan min’a intap nampru’. “““ Ibinigi da 
watip madzur i rungam i gai riniurun bini, da wasi kolta i wasa’ da 
mana’. Da watip madzun igi gunt} gan nasay’ 140 mitas da maradza 
gan 23 mitas da yaban gan 14 mitas. Warim i gudzun sib da warim 
pan’ wasa’ i gudzun da rinampa gan nasan’ 45 sentimitas. Wais tirian 
farab nasan' iru da bits, mana waran’ da wasa’ da wagun’. Da wais 
mumai igi wasa’ farab farab in i apu mpada gin. Da warim muantsi 
namin’ i rinampa gan. ” Dzi bun’ atanin mpui tsira’ nawa’ intap i isa 
nam maranta’an sib anu funub. Da nam sib anu min’a intap bun)’ 
amamp. “Da bitsinta’ dzi bun’ autus i nan utusa i ruan gin da agu. 
Nabiani, warut finingam da narum rusam da gan finin rusan natan’ 
madzun. °” Da apu santan maranta’an mara maran sib anu iru’run, 
arapu’ da rinan, naba da agu da natan’ madzun namprw’ i mpada 
marata’. “ Wayu nam gadan mara maran santan da waufum nasan i 
agam da apu santan i gadan.” 

?? Noa inan nam sib anu isan’ Anutu nangan nidan da aranan. 





‘6:14 Madzun igi ibi bugis garam mampan gin’a gin; gan sitia gan ma sel min’a 
wagun’ ima’. 

Mpui Furan Tsira’ Iwa’ 


*Gubw’ ibasu uts da Yawe ini da Noa ini bina’, “Dzi tsana agu 

runta’ anu garam rururuyan imin’ wasa’ i garam gar sib anu 
mpadan da gubw’ aruani. Ibinigi da u bun’ au utupam da warut 
watan! madzuy. “Wau apu Dzi maran” aridagin i tsaradan suda danki 
maran ruga rugan arapu’ 7 da rinan 7 da apu bubumpuadan i Dzi 
marangany iru’run rinan da arapu’.‘ “Da nabinigi anu i apu dzuf 
maran ruga rugan; wapirian’ arapu’ 7 da rinan 7. Wanan wabinigi i 
apu igi run’ mpada marata’ da utusa i ruan min’a intap. * Min’a 
aruani da fawa’a gubw’ 7 da dzi bun’ atanin gami’ namui nasan’ 
gubu’ 40 da idzian 40, da dzi bun’ asiat nam maranta’an santan dzi 
tanindan min’a intap ani rai.” 

“Tbinigi da Noa inan nam sib anu isan! Yawe nidan. 

ê Noa udzufan isan’ 600 da gubw’ aru mpui furan tsira wa’a 
samada intap sib. ’ Noa irut finingan da narun rusan impru' da finin 
rusan yatay’ madzun i rima rungan sib i mpui tsira’. ° Da apu Anutu 
maran aridagin i tsaradan suda danki da apu bubumpuadan min’a 
apu mara maran dzufan da yuna intap rinan da arapw’ ifuari i ruan 
irw iru’ yatan’ da Noa i madzuņ wasa ibi Anutu nidan da aranan. 
"Da gubw’ 7 fada sib raiyi da mpui furan iwa’ intap santan. 

1-12 Noa udzufan wa’a 600 igi, da min’a ukam 2! gubw’ gan 17 
arigi, da mpui santan min’a intap waran)’ ipururuts iyab, da gununun 
idagan da gami’ tsira’ binan irv’ isan’ gubu’ 40 da idzian 40. “Da 
gubw’ arigi da Noa da finingan da narungan Sem da Ham da Yafet 
irut finin rusan imprw’ ruan atapa madzun. “Da apu mara maran 
santan--marapagra’ da buman, tsira’ da isi’, yuna intap da dzufan-- 
yatan’ madzun impru’ da Noa da utupan. “Da apu maranta’an 
mara maran sib anu, arapu’ da rinan, ifuari ruan irw’ irw’ yatan’ 
madzuy da Noa ibi Anutu nidan. Yatan’ sib da Yawe rungan itsunin 
muantsi sib in. 

Da mpui tsira’ igi yusu iyab isan’ gubu’ 40 da ibuafir intap sib da 
imagan’ madzun iyab. “Da run’ yusu iyab iyus nam sib anu isan’ 
madzun mapa waguy’ anu gin. “Da mpui igi run’ yusu iyab iyus 





“7:2 apu Dzi maran’ aridagin...da apu bubumpuadan i Dzi marangan: Watsaya Wok 
Pris 11:1-23; Lo 14:3-20. 

'7:11 ukam 2: Ukam idzuwai anu idzidziwan i agi u. Bida atsun’a Babilon kalenda 
gan da ini Mei, da bida atsun’a Hibru gan da ini Novemba. 

mamai gunti’ santan isap 7 mitas. “| Da nam maranta’an santan 
min’a intap sib anu imamp sib--apu mpada intap, marapagra’ da 
buman, yunan da afafan da dzufan, impru’ da garam gar. “Nam 
santan mpada intap tsara’ uda asap i yun sib anu imamp sib. ” Yawe 
isiat nam maranta’an min’a intap rai: garam gar da apu mpada intap 
da dzufa maranuntuy wasa’. Noa runta’ anu da utupan da apu ruta 
mpada madzuy igi anu run’ impa marata’. 

“Da mpui tsira’ igi run’ imunti ibuafir intap santan isan’ gubu’ 
150. 


Mpui Furan Tsira’ Iri’ Sib 


"Da bitsinta’ Anutu maran rufur Noa da apu santan run’ mpada 

madzun igi da itanin manis irunt da igufi mpui tsira’ igi da 
isasari’ iru’. “Da Anutu itsunin mpui bampun min’a intap waran’ da 
min’a gununun wagun' da gami’ intap ruan. ** Gubw’ 150 nana i 
ntsupan da mpui isasari’ iru’ isan’ madzun iba mpa iyab mamai 
mayan miņa Ararat da ukam 7 gubw’ gan 17. ° Mpui run) isasari’ iru 
da wa’a ukam 10 gubw’ gan 1 da mamai fain gudzun iwa’. 

ê Mamai fain gudzun iwa’ sib da gubu’ 40 manan ntsupan da Noa 
itus muantsi is? manan miņa wagun) ’ da itanin nampua’ mayan 
idzuf ifan. Da nampua’ igi idzuf iyun ifa iba isan’ mpui ri’an da intap 
wa’an. “Da Noa itip itanin nasabusir ifan i tsananda bida mpui iri’ 
isau gan mpada gin, da itip idzuf iba madzun da Noa yintsi banin 
iwa’ ifan da iyu apu aranan yatan’ ifan. ° Aranan itip impa isan’ 
gubv’ 7 fada sib da itip itanin nasabusir ifan. “ Nam nufan da 
yasabusir itip iba da Noa. Hai, min’a nasabusir nifun da Noa itsana 
gai olif yafan fa’, da aranan isru’gin ibi mpui irw sib wa. Da aranan 
itip impa isan’ gubw’ 7 fada sib da itanin nasabusir itip ifan. Da 
gubw’ igi da nasabusir watip idzuf iba da Noa u. 

13 Noa udzufan ibawa’ 601 sib. Da atupa udzuf fa’ ukaman 1 da 
gubw’ gan 1 da mpui iri’ sib. Noa ira’ i buari i nam buafira madzun 
gudzun gin da irarab nam santan irv da itsanan ibi mpui iri’ sib da 
intap iwa’. “Da wa’a ukam 2 gubw’ gan 27 da intap itsara’ sib. 

P Ida Anutu ini da Noa ibiani, "f “Watanin madzuņ rai da warut 
finingam da narum rusam da gan finin rusan nawa’. ” Wayu apu 
mara maran santan, apu dzufan da yunan da sruakan, ruta agu 
mpadan igi nawa’ mana’ i rima narun rusan da utusa i ruan da 

mpada san’a intap santan.” "° Ibinigi da Noa itanin madzun da irut 


finingan da narun rusan da narun rusan finin rusan imprw’ ruan 
wa’an. ° Apu mara maran yuna intap da dzufan imprw’ ruan i utup 
utupan da itanin madzun rai da iwa’. 


Noa Itsara Nam da Yawe. 


” Noa yantun)’ tauf isu mumai mararam tsarada nam da Yawe gin. 
Da aranan iyu apu fain imin’ apu mara maran yunan da dzufan 
Anutu maran aridagin i rima danki rutin, da itai isu danki” ifan da 
Yawe. * Yawe itunis Noa danki gan riman igi da gauntan iwa’ 
yarubini iyus, da Aranan ini i ungan ibiani, “Dzi wasaņ i tipa 
wayada intap i garam gar nangan maisan muna’ gan u. Nan nidzun, 
min’a ribaranan marafa’ gan da maran ifur nam maisan iyus anu, da 
bitsinta’ dzi wasan) i tipa siata nam maranta’an sib anu bida dzi 
nanan ugu u. Ima’. 


“Da gubw’ intap run’ mipan, 

da bun’ awa’ gubw’ ntana nam gadan 
da gubw’ yuna nam gadan, 

gubw’ ranarayn da gubw’ sasus, 

gubw’ fus da gubw’ gami’, 

nam idzian da gubw’ pisan. 

Gubw’ mara maran gubw’ gan bidanigi 
wasap’ i ntsupan.” 


Anutu Yudzu Sanab Fa’ Imprw’ da Noa 


* Anutu ifinti Noa da narun rusan i nan ani da ini ibiani 
3 

“Warim narum rusam nayus, i gan yaningan utusa i ruan da 
mpada san’a intap santan. “Apu maranta’an mara maran sib anu 
mpada intap, tsira’ da isi’, dzufan da yunan da sruaka intap da 
mpada uruts wasa’ bun’ arat natsuarupin i agam da agam bun)’ asu 
wain i ribarayan. “Apu santan igi da dzi tanin da agam i agam 
gadan ibi bus yafan da nam gadan dzi riman da agam tafam rusam 
ugu. *Nam bitsinta’ dzi pa’a agamin ibiani: anun’ gada apu bi’ run’ 
min’a gin, i wain bi’ igi irim nam maranta’an. ° Da bida garam 





"8:20 itai isu danki: Sanab tsarada nam da Anutu ibiani: Yis apu funub, itsuwa’ i 
riniganan, isaf fafarab, da yadzu’ sib da itai santan i dzaf isan’ dzaf gada sib da suda 
pap. 

manan ma apu mayan yatsa garam maya bi’gan rai, da dzi bun’ arim 
nam munya’ da aranan nasan)’ i gan asuban nayan. 


°“Bida mana yatsa garam maya bi’gan rai, 
da namamp i gan muna’ gan namin’ garam gar baningan, 
i aranan iyats garam Anutu tipa san’a maraganungan ugu bi’gan 
rai. 


’Min’a agam da agam warim narum rusam nayus, i agam narum 
rusam yaņin rusan utusa i ruan da mpada sisun’a san’a intap 
santan.” 

“Da Anutu ini da Noa da narun rusan ibiani, °“Warinantin! Aruani 
da dzi rungan’ dzi ni udzuda nangan’ utusa i ruan gin da agam da 
yaningam taptap © mpru’an da apu mara maran, dzufan da mpada 
intap, pagra’ da buman, ruta agam mpru’a ruam wa’a madzuy ba igi, 
namprw’ da apu santan narun rusan taptap nautus i ruan namin 
intap nabinigi. “ Dzi taņin nangan’ udzudan da agam ibiani: Dzi 
wasa i tipa taninda mpui tsira manan i wayada intap mpru’an da 
nam maranta’an santan u, ima’.” “Da Anutu ini, “Dzi tanin 
umpum impar i ruan imin’ maraum isu bir i nan utusa i ruan gin, dzi 
nana min’a wasa’ i dzi da agam da gam yaningam taptap, mpru’a da 
apu sib anu min’a intap, da bun’ amin’ ratar nantin anu. “Gubu' dzi 
taninda maraum buafira intap da umpum bun’ ampar i ruan namin’ 
wasa’, “da dzi maran) bun) afur dzi nangan’ udzudan mpru’an da 
agam da apu maranta’an, i wasan’ i mpui tsira’ tipa wa’an da wayada 
nam maranta’an santan u. "ê Da bida gubw’ dzi tsananda umpum 
wga maraum da dzi maran’ bun’ afur dzi nangan’ udzudan min’a 
ratar tinan aru miņa wasa’ i dzi da nam maranta’an mara maran sib 
anu mpada intap.” ” Ibinigi da Anutu ini da Noa ibiani, “Watsanan! 
Nigi Dzi biran’ nan utusa i ruan dzi tanindan imunti wasa i dzi 
Anutu da nam maranta’an sib anu min’a intap.” 


Noa Narun Rusan 


18 Noa narun rusan ruta mpru’a ruan wa’a madzun ba ibiani, Sem, 
Ham da Yafet. (Da Ham isu Kanan ramangan.) ° Da garam mpada 
say'a intap sib anu waingan iru’ Noa narun rusan irv da bits igi gin. 

” Da Noa garam rafa gum da isu garam miamun i ntana gum wain. 
*" Gubu’ mapan da aranan inum wain gurun aranan rungan ntanan 

da tipan da maran ididirunt da igin’ ragi danunt imin’ unaran wasa’. 
” Ham, Kanan ramangan, yatan’ ba da itsana ramangan gin/a ragi 
danunt da itip iwa’ ifan da ini da rain rusan irv igi. “Sem da Yafet 
iyu brv da igif i barun da ifa barun barun gin da ibuafir ramangan 
sib. Tuasarayan irarab nam inti’ i anun’ tsananda ramangan ragi 
danunt igi u. ** Gubu’ Noa maran dzidziwandan da irinant i nan 
narun bampa sib, Ham, nangan tsananda aranan gin’a uta’ da 
fisagin. ” Ibinigi da Noa ipupuarap da Ham narungan ibiani, 


“Barabin tsira’ nais mara wafir i Kanan nantin. 
Da bun)’ asu rain rusan mama’ guman uta’ anu.” 


% Da itip ini, 


“Dzi natsarif Yawe, Sem Anutu gan. 
Kanan nasu Sem mama’ guman uta’ anu. 

*” Anutu nautus i Yafet yaningan nawa’ nasisun’ 
da gan yaningan narut Sem yaningan namprw’ ruan nampa bini, 
da Kanan nasu Yafet mama’ guman uta’ anu.” 


*® Gubu’ mpui tsira’ ntsupan da Noa itip impa isan’ udzuf 350, ” da 
mpru’a Noa udzufan mpadan da isan’ 950 da aranan imamp. 


Noa Tafan Rusan Binangan 


1 0 1 Nani Noa narun rusan Sem, Ham da Yafet narun rusan 
rima min’a bampan i mpui tsira’. 


Yafet Tafan Rusan 


* Yafet narun rusan binangan ibiani, Gomer, Magok, Madai, 
Jawan, Tubal, Mesek da Tiras. ° Gomer irim narun rusan ibiani: 
Askenats, Rifat da Togarma. * Jawan irim narun rusan: Elisa, Tarsis 
da Kit da Rodan. ° Min’a garam utup ani yanin rusan da tafan rusan 
idzaran impa intap ruga rugan ibafan imin’ uruts rinan da intap isi’ 
isi’ min’a uruts wasa’ da impa utup utup da ini nan nifun ruga rugan. 


Ham Tafan Rusan 


“Ham irim narun rusan ibiani: Kus, Mitsraim, Put da Kanan. ” Kus 
irim narun rusan ibiani: Seba, Hawila, Sapta, Rama da Sapteka. 

Rama irim narun rusan iru’run: Siba da Dedan. ° Kus ibinigi irim 
narungan majan binangan Nimrod. Nimrod isu garam nampan da 
nifutsarif i nants gifan isu miamun imin) intap. ° Aranan isu garam 
bani tat? yuna apu imin’ Yawe marangan. Ibinigi da garam nida 
tsarifa mayan i binan tsira’, da inan da ini bina’, “Garam igi isu bani 
tat? yuna apu imin’ Yawe marangan isan’ Nimrod.” “Nimrod 
gampan miamun mpada tayan)’ gin ibiani: Babilon (nida Babel gin) 
da Erek da Akat, gamp santan igi imin’ intap Sinar (nida Babilonia 
gin). "I min’a nigi da aranan ifa Asiria da iraf gamp Niniwe, 
Rihobot-Ir da Kala, da Resen. I gamp Resen igi imin’ wasa’ i gamp 
Niniwe da gamp tsira’ Kala. '*"* Mitsraim isu garam Lud da Anam da 
Lehap da Naftu da Patrus da Kaslu da Kaftor tafangan. Da garam 
Filistia iwa’ i tafan Kaslu. ” Kanan narungan miamun Saidon, da rain 
rusan fain binangan ibiani: Hit “da Jebus da Amor da Girgas ” da 
Hiwi da Arka da Sini ° da Arwat da Tsemar da Hamat. 

Raiyi da utup Kanan igi idzaran da impa ruga rugan ifan. ° Rib 
Kanan intapan ampapan mpada gin imin’ gamp tsira’ Saidon da iragi 
uruts rinan ifa iwa’ Gatsa da Gerar da ifa ibi gubw’ yaban da iwa’ 
Sodom da Gomora da Adma da Tseboim da ifa iwa’ Lasa. ” Ribigi 
Ham tafan rusan yatsun’ utupan da nifu-nangan impru' ruan impai 
intap ruga rugan isu utup utup. 


Sem Tafan Rusan 


*! Sem ibinigi irim narun rusan fain da isu garam utup Eber 
tafangan, da aranan raingan tsira’ Yafet. “Sem narun rusan 
binangan ibiani: Elam, Asur, Arfaksat, Lud da Aram. “Da Sem 
narungan Aram narun rusan ibiani: Uts, Hul, Geter da Mas. ” Sem 
narungan Arfaksat isu Sela ramangan, da Sela isu Eber ramangan. 
” Eber irim narun rusan marub iru'run, mapan binangan Pelek, i 
min’a aranan gubv’ gan mpada intap, da garam intap ibraņ ruan 
idzaraņ impa utup utup. Da aranan raingan binangan Joktan. 

262 Joktan isu Almodat, Selef, Hatsarmawet, Tsera, da Hadoram, 
Utsal, Dikla, da Obal, Abimael, Seba, da Ofir, Hawila da Jobap 
ramangan. “Garam utup igi intapan mpada gin imin’ Mesa da ifan 
iwa’ Sefar miņa mamai gubv’ yaban. * Nigi Sem tafan rusan yatsun’ 
utupan da nifu-nangan impru' ruan impai intap ruga rugan isu utup 
utup. ” Rib utup mpada ruga rugan igi Noa tafan rusan. I miņa 

ribigi, da garam intap santan anu iwa’ da idzaray impa isan’ intap 
sib anu, da gubw’ mpui tsira’ ri’a sib. 


Yawe Irintsum Garam Gar Nifu-Nangan Imin’ Babel 


1 ! Miamun ugu da garam intap santan ini nifu-nan bitsinta’ 

anu. “Garam igi santan intsun impai iyun imin’ gubu’ yaban 
da iwa’ intap bump tsira’ binan min’a intap Sinar (nida Babilonia 
gin) da sib anu imprw’ ruan impa nigi. “Da ribarayan ini da ruan, 
“Ari! Wauri’ da agi nau intap gur da natip brik gin da natai i dzaf i 
babampafan.” Ribaranan inan ibinigi da iwa’ da brik i rafa unar gin, 
da iyu kolta i amitsa brik mpru’an da ruan. * Da itip ini da ruan ini 
bina’, “Ar! Wasiri wampru’ ruam waba, da agi naraf gampan) tsira’ 
mayan da narim uyar gunt? binan anu, gudzun wa’a gununun, i 
nana rungan’ binangan’ muntida piapan da anun’ dzaranan da 
mpada san’a intap bafadan u.” ° Da bitsinta’ Yawe irw ba i tsananda 
gamp tsira’ da ugar gunti’ garam gar run’ rima yaban igi. “Da Yawe 
ini, “Aitsanan! Bida garam ani garam utup bitsinta’ da nifu-nan 
bitsinta’ da nana nam bida ani, da nam mayan wasan' i barabindan 
da ribaranan u, ima’. Da pas anu da bun’ anan nam mara maran i 
gan marangan furan. ’ Ari’. Agi rwan da rintsuma ribarayan nifu- 
nangan da ribaranan anun) sru’a i runifu nangan u.” ° Ibinigi da 
Yawe irintsum ribaranan i nifu-nan bitsinta’ nidan, da inan 
ribaranan idzaran ifan isan’ intap da intap da wantsup gamp tsira’ 
riman ugu sib u. “I wain igi da garam ifarin’ gamp igi binangan 
Babel (ma Babilon), da waingan ibi ‘rintsuman’, i Yawe irintsum 
garam gar igi nifu-nangan da ibran ribaranan imin’ nigi da idzaran 
impa isan’ intap santan. 


Sem Utupan Nangan Ragidan 


1 Sem narun rusan binangan da nangan ntuanan. 

Udzuf iru’ aru min’a bampan i mpui tsira’ rian ugu, da Sem 
udzufan iwa’ 100 da irim narungan Arfaksat. | Arfaksat wa’a sib, da 
Sem itip impa udzuf 500, da irim narun rusan marub da finam fain. 
* Arfaksat udzufan iwa’ 35 da irim narungan Sela. ° Sela wa’a sib, 
da Arfaksat itip impa udzuf 403, da irim narun rusan marub da 
finam fain. “Sela udzufan iwa’ 30 da irim narungan Eber. ? Eber 
wa’a sib, da Sela itip impa udzuf 403, da irim narun rusan marub da 
finam fain. “ Eber udzufan iwa’ 34 da irim narungan Pelek. ” Pelek 

wa’a sib, da Eber itip impa udzuf 430, da irim narun rusan marub da 
finam fain. “ Pelek udzufan iwa’ 30 da irim narungan Reu. ” Reu 
wga sib, da Pelek itip impa udzuf 209, da irim narun rusan marub 
da finam fain. ” Reu udzufan iwa’ 32 da irim narungan Seruk. 

*! Seruk wa’a sib, da Reu itip impa udzuf 207, da irim narun rusan 
marub da finam fain. ” Seruk udzufan iwa’ 30 da irim narungan 
Nahor. “Nahor wa’a sib, da Seruk itip impa udzuf 200, da irim 
narun rusan marub da finam fain. “Nahor udzufan iwa’ 29 da irim 
narungan Tera. ” Tera wa’a sib, da Nahor itip impa udzuf 119, da 
irim narun rusan marub da finam fain. * Tera udzufan iwa’ 70 da 
irim narungan Abram da Nahor da Haran. 


Tera Yaningan Nangan Ragidan 


*” Nan ani intuay Tera utupan nangan. 


Tera isu Abram da Nahor da Haran ramangan. Da Haran irim 
narungan marub Lot da narun rusan finam iru’, Milka da Iska. Gubu’ 
Tera run’ mpadan da narungan Haran imamp imin’ Ur, gan gampan 
wain min’a Kaldia ugu. Nahor iyu Haran narungan finam Milka isu i 
gan finingan, da Abram iyu Sarai. “Da Sarai igi sagat yami da 
warim narun u. ?! Tera iyu narungan Abram da rumpungan Lot, 
Haran narungan, da bungan Sarai, Abram finingan, da itanin gamp 
Ur min’a Kaldia rai da intsun’ i fada Kanan. Da bitsinta’ gubu’ 
ribaranan yuna fawa’a Haran da ribaranan impai nigi. * Tera impa 
udzufan iwa’ 205 da aranan imamp imin’ Haran. 


Yawe Inv’ Abram i Atsuy’a Arayan 


1 2 ! Yawe ini da Abram ibiani, “Wataņin gam intapam, da 
ribam, da ramangam utupan rai, da waur’ wafa intap dzi 
nida santin’a agu gin. 


? «Dzi bun’ afinti agu da nanan u yaningam nawa’ nasu utup tsira’ 
mayan. 
Dzi bun’ anan u binangam nasu tsira’, 
da agu bun’ asu sanab i mara-ampi. 
° Dzi bun) afinti garam uda agu yaban, 
da bida maņa pupuarapan da agu 
da dzi bun’ arim barabin maisan i muna’ gan rutin. 
Da min’a agu da dzi bun’ afinti garam intap utup utup santan.” 

+3 Abram udzufan wa’a 75 sib da itanin gamp Haran rai isan’ Yawe 
nangan nida rutin ugu. Da iyu finingan Sarai da raingan Haran 
narungan Lot da nam bunumpan da garam guman santan uda min’a 
Haran ugu, da irut imprw’ ruan ifa intap Kanan. 

Gubw’ ribaranan wa’a intap Kanan sib, ê da Abram iyun itsuar intap 
igi ifan isar’ wa’a gai tsira’ miņa mumai mararam binangan More” 
min’a gamp Sekem. Da min’a gubw’ arigi da garam Kanan mpada 
intap igi run’ impai, ’ da bitsinta’ Yawe iwa’ da Abram da ini da 
aranan ibiani, “Dzi bun’ arim intap aruani da u yaningam.” Ibinigi 
da Abram yantun’ tauf isu mumai mararam tsarada nam da Yawe 
gin, i min’a nigi da Yawe iwa’ da arayan. 

ê? Raiyi da Abram itip intsun’ ifa mamai fain min’a gubw’ yaban 
miņa Betel da yari upar apu rinigayan i nigi imin’ wasa’ i gamp 
Betel da Ai. Gamp Betel imin’ gubw’ rwan da Ai imin’ gubu' yaban. 
Da min’a nigi da aranan itip yantun’ tauf isu mumai mararam 
tsarada nam in da iyugin da nifun itsaf Yawe. ° Impa nigi raiyi da 
itip yuri’ impa wasa’ wasa’ ifan isan’ wa’a intap Negeb, min’a bida fi’. 


Abram Intsun’ Ifa Idzip 


*° Raiyi da gubw’ fus tsira’ nam gadan marin’a sib iwa’ imin’ Kanan. 
Ibinigi da Abram yuri’ da itip intsun’ ifa intap Idzip i mpadan nigi 
pas anu. “Nara i atan’a intap Idzip da aranan ini da finingan Sarai 
ibiani, “Warinantin! U sagat mara rifirif binan iyus. “Da bida gubu’ 
agi atan’a gamp Idzip da garam Idzip tsananda agu da bun) ayafi un 
i agu, da bun’ ani nabiani, ‘Aranan finingan igi,’ da bun’ ais dzi 
maragab funub da nagantsi agu. ” Ibinigi da wani nabiani, ‘Dzi 
nafungan)’ igi,’ da ribaranan wasan) isa dzi funub u; i agu anu da 
bun’ agantsi dzi da dzi bun’ ampa bini.” 

14 Gubw’ Abram wa’a gamp Idzip da garam Idzip itsana Sarai sagat 
mara rifirif bini binan. ” Da garam gifa gum tsira min’a kin 
marangan itsana Sarai da itsaw i aranan da kin, ibinigi da kin ini da 
ribaranan ifa yu Sarai iba tanin i kin unaran i suda i finingan manan. 
16 Kin imagan’ Abram bini iyab i Sarai da irim nam ntsuman bida 
ani: dumpa da nunin da makau da donki da kamir imprw’ da garam 
gum da sagat gum. 





"12:6 More: Nigi mumai rib Kanan idza’a fagan da nam intap. 

1 Da bitsinta’ Yawe itanin nam rinin gin’an mara maran maisan 
iwa’ da kin da gan utupan da rib santan mpada i gan uyaran, i wain 
iyu Abram finingan sinun’. "° Ibinigi da kin yaga Abram iba munti i 
marangan da ini, “Ibianun’ da u iyw dzi? U san’ nida nan wasi da dzi 
i u finingam Sarai, ma? "° Wain idzuwai da u ni aranan u nafungam 
da dzi yu aranan isu dzi finingan’? U finingam aruani! Wau ya warut 
wafan!” ” Kin yaga gan garaman i wata Abram rai mpru’an da 
finingan da nangan santan anu da taninda Idzip da tipa fada gan 
arun. 


Abram da Lot Itanin Ruan Rai 


1 3 ! Ibinigi da Abram irut finingan da narungan Lot itumuan)’ 

nangan santan udan da mpada tayan’ gin min’a Idzip da itip 
ifa Negeb. ** Aranan itanin gamp Negeb da intsun) igin’ wasa’ wasa’ 
iba isan’ batipa wa’a mumai min’a wasa’ i gamp Betel da Ai, mumai 
aranan mpada gin da antun’a tauf suda mumai mararam tsarada 
nam in ugu. Min’an nigi da aranan iyugin da nifun itsaf Yawe. 

Abram isu garam nam bunump tsira’ i apu mpada tayan)’ gin, 
impru’ da silva da gol. ° Da Lot, aru Abram ruta mpru’a ruan badan 
ugu, ibinigi isan’ ruan i apu mpada tayan’ gin bida nunin da dumpa 
da makau imprw’ da garam da sagat gum. ê Abram da Lot isan’ ruan i 
apu ampibinan anu da intap sai wasaņ’ i rima rib irv igi apu gan sib 
i bida rumpru’a ruan mpadan u. ’ Ibinigi da ufuai imunti wasa’ i Lot 
da Abram garam guman mpada tayan) i ribaranan apu gan. Da gubw’ 
arigi da garam gamp Kanan da Peris run’ impai imin’ intap igi. 

*Tbinigi da Abram ini da Lot, “Agi bi’ bitsinta’! Da agi anun’ suda 
ufuai da ruar’ ma ufuai anun’ uri’a wasa i agu da dzi ma agi garam 
guman) u. ° Watsanan! Intap ani tsira’ binan imin’ uta’ anu, da agi 
bun’ atanin rungan) rai. Ibinigi da wapirian’ nasan’ marangam 
aridan. Bida u nida fada bida bani yas, da dzi bun’ afa nabi bani 
bini, da bida u nida fada bida bani bini, da dzi bun’ afa nabi bani 
yas.” 

** Tbinigi da Lot ira’ i maran da irarab ifan da itsanan intap bump 
Jordan da nam sib anu min’a fadan da wa’a gamp Tsoar. Intap igi da 
mpui irunt wasa’ gin da nam santan maran iranaran ibi Yawe guman 
Iden ugu da isan’ intap Idzip min’a uts da mpui Nail. (I gubw’ arigi 
da Yawe wawarip itias gamp Sodom da Gomora rai u.) ™ Ibinigi da 
Lot rungan ipirian’ intap bump santan min’a Jordan min’a gubw’ 

yaban da iyu nangan santan da irut utupan da gan garam guman da 
itanin Abram rai da ifan. “Da Abram run’ impai imin’ intap Kanan, 
da Lot ifa mpa wasa’ wasa’ i gamp fain min’a bump Jordan, raiyi da 
ifamus arida unar apu riniganan uts da gamp Sodom. !? Da garam 
Sodom irim barun nidzun anu da Yawe da inan nam maisan tsira’ 
tsira’ ampibinan iyus. 

1 Gubu’ Lot fada sib da Yawe ini da Abram ibiani, “Watanirn) tani 
da wararab nam santan min’a gubu’ yaban da gubw’ rwan da dzra’ da 
fi’. ” Intap santan aru u tsanandan ani, dzi bun’ arim da agu dau 
yanin rusam nantin anu. “Da dzi bun’ anan u yaningam nawa’ 
nasisun’ nasan’ intap sasanuai, da bida mana san’a i farisa sasanuai 
ida nafaris u yanin rusam nabinigi. ” Wafan da wayun watsuwar 
intap ani santan, i dzi bun’ arim da agu.” 

!8 Tbinigi da Abram itawa’ unaran apu riniganan da intsun’ ifan da 
impa uts anu da Mamri gai tsira’ tsira’ gan min’a gamp Hibron. Da 
aranan yantun’ tauf tsarada nam da Yawe gin. 


Abram Iyu Narungan Lot Sinun’ Garam Ipiap Baningan 

1 4 *Min’a gubw’ arigi da kin nampan 4, Amrafel min’a Sinar, 
Ariok min’a Elasar, Kedoraumer min’a Elam, da Tidal min’a 

Goim, yatan’ i ruan * da impru’ ruan ifan i isa nam mpru’an da kin 
gamp isi’ isi’ 5 bida ani: Bera min’a Sodom, Birsa min’a Gomora, 
Sinab min’a Adma, Simeber min’a Tseboim, da kin min’a gamp Bela 
(gamp Bela igi binangan mayan Tsoar). ““I wain ibiani: kin gamp 
isi’ isi’ 5 igi impa waran)’ i Kin Kedoraumer isan’ udzuf 12, da 
bitsinta’ bawa’a udzuf 13 da intap ruan sinun’ aranan da ifa mprw’ 
ruan imin’ Bump Sidim (aru uruts Sur min’a gin da aruani). 

“Da wa’a udzuf 14, Kin Kedoraumer irut kin irw da bits ugu 
imprw’ da gan garaman siyna-ari impru’ ruan ifan da yis garam Refa 
mpada Astirot Karnaim, garam Tsuts mpada Ham da garam Em 
mpada Bump Kiriataim, °da garam Hur mpada mamai Seir, da idaru 
ribaranan ifan isan’ wa’a El Paran min’a uts da nam dadauntan. ” Kin 
Kedoraumer ruta kin fain ugu itip yitam i ruan da ifa gamp En 
Mispat (nida Kades gin) da yis garam mpada intap Amalek sib 
imprw’ da garam Amor mpada Hatsatson Tamar. 

ê Miga gubw’ arigi da kin min’a gamp 5 ugu, Sodom, Gomora, 
Adma, Tseboim da Bela iyu garaman sina-ari santan imprw’ ruan ifan 
da irants ruan imunti mun’ i isa nam min’a Bump Sidim. ° Ribaranan 

irut kin nampan 4 ugu, Kedoraumer, Tidal, Amrafel, da Ariok, yis 
ruan. “Da min’a Bump Sidim da ntsuf ampibinan uda kolta gin 
imin’ gin. Da gubw’ ribaranan isa ruan da kin Sodom da Gomora irut 
garaman irunt sinun’ nam isan da gan garaman fain irua’ iru’ ntsuf 
da santan irunt sib iyab mamai. “ Da kin 4 igi iyu garam Sodom da 
Gomora fain imprv’ da nam bunumpan da nangan gadan santan da 
ifan. ° Da gubw’ arigi da Lot impa Sodom da ribaranan iyu aranan 
impru’ da nam bunumpan santan ibinigi. 

“Da Abram impai uts da Mamri gai gan tsira’ tsira ugu. Mamri igi 
garam Amur, Eskol da Anir raingan. Rib irv da bits igi yudzu nan 
mayan imprw’ da Abram i rima ruan sib. Da garam bits runta sinun’ 
adzian igi ibawa’ da Abram, garam Hibru, da ini rutin i kin 4 ugu 
idaru garam Sodom da Gomora rai sib da iyu Lot da ifan. “* Gubu’ 
Abram uda nan i garam ipiap mpuya Lot da uda fada sib, da inv’ gan 
garaman sina-ari 318 wa’a min’a aranan garam guman ruta mpadan 
ugu impru’. Da imup i ribaranan ifan da idaru garam ipiap ifan isan 
wa’a gamp Dan. ? Da idzian arigi, Abram irants gan garaman sina- 
ari imunti utup utup da ibran garam ipiap ruta nam runta fafun da 
idaru yis ribigi tita’ anu ifa isan’ wa’a Hoba, min’a dzra’ i gamp 
Damaskus. “ Abram itip iyu nam bunump garam ipiap udan ugu 
imprw’ da raingan narungan Lot da gan nam bunumpan imprw’ da 
sagat da garam fain itip iba. 


Melkisedek Ifinti Abram 


17 Gubw’ Abram isa Kin Kedoraumer da kin fain ugu da gan 
garaman sina-ari sib da tipa badan, da kin Sodom iba i tsananda 
aranan min’a Bump Sawe (nida Kin Intap Bumpan). 

“Miyan nigi Melkisedek, kin Salem, iyu bret da wain gurun iba i 
tsananda Abram. Aranan isu Anutu Garam Nampan Wain Wagun)’ 
garam pumu’an gan. "° Melkisedek ifinti Abram da ini ibiani, 

“Anutu Garam Nampan Wain Wagun) taninda gununun da intap 

nafinti agu. 

” Da agi natsarif Anutu Garam Nampan Wain Wagun’ aru rima agu 

sib 
i u yaba ragun i garam ipiap.” 
Da Abram ibraņ nam santan uda min’a nam isan ugu da ifab isan’ 10 
da irim 10 igi gan bits ifan da Melkisedek. 

” Ntsupa sib da kin Sodom ini da Abram ibiani, “Nam santan u 
udan ugu da nasu u gam, da bitsinta’ dzi ampangan’ anu da watanin 
naba da dzi.” 

* Da bitsinta’ Abram ini da kin Sodom ibiani, “Dzi tsaf ruan da dzi 
ni nan nidzun imin’ Yawe, Anutu Garam Nampan Wain Wagun)’ 
taninda gununun da intap marangan, ” i dzi wasan’ uda u nangam 
manan, bida fufuai udzuda fagagankan gin ma nam isi’ mayan u, 
ima’. Wain ibiani, u mani u nana dzi Abram suda garam nam 
bunump tsira’ i. ** Dzi wasaņ uda nam mayan u, da bitsinta’ nam 
gadan aru dzi garaman’ gadan ugu anu, nigi isu dzi gan’. Da wanan 
da garam rima dzi sib, Anir, Eskol, da Mamri nayu nam bunump igi 
nasan' ruan.” 


Yawe Inayn Nangan Utusa i Ruan Gin da Abram 


1 ! Gubv’ nam igi ntsupa sib raiyi da Yawe ini nan da Abram i 
nam puafuban ibiani, 

“Abram, agu anun)’ ratan u. 

Dzi su u nantsam 

da u nangam bini santan waingan.” 

* Da bitsinta’ Abram ini bina’, “O dzi Nifutsarifan’ Yawe, u nangam 
bini u nida rima da dzi igi burima dzi sib bida anuņ’ i dzi garam 
yami binan ani? Da dzi garam gumaņ’ Elieser, garam Damaskus ugu, 
bun’ asu wain i dzi nam bunumpan’ santan da gubw’ dzi mampan. “I 
Agu anuy’ irim mama’ narun bits da dzi u, ibinigi da dzi garam 
guman manan bun’ asu wain i dzi nangan’ santan.” 

“Da Yawe nangan itip iba rutin ibiani, “Garam gum arigi wasan 
suda wain i u nam bunumpam u; u bi’gam rururunan anu bun’ asu 
wain i u nangam santan.” ° Da Yawe iyu Abram iwa’ ifa mana’ da ini 
rutin, “Wadantan’ wayab gunuņun da wafaris pantam santan aga, 
bida u san’a i farisa sib anu fantsupan. Warinantin! U yaningam bun)’ 
awa’ nabinigi.” 

“Abram irim rungan santan da Yawe nangan nidan i bun’ awa’ 
nasu nidzun, ibinigi da Yawe ifarin’ aranan garam rururunan. 

7 Yawe itip ini da aranan ibiani, “Dzi Yawe, Dzi aruani iyu agu 
sinun’ gamp Ur min’a Kaldia ugu iba ani i rima intap ani da agu i 
suda u nangam rururuyan.” 

“Da bitsinta’ Abram ini, “O dzi Nifutsarifan’ Yawe, dzi bu sru’agin 
bida anur i dzi suda wain gin?” 

’ Tbinigi da Yawe ini da Abram, “Wayu apu bida ani: makau rinan 
naru fa’ mayan da nuniy rinan manan da dumpa arapw’ mayan, 
udzufan suda irw da bits, nampru’ da nasabusir da narumum naru fa 
manan--naba da dzi.” 

1 Abram iyu apu ibi Yawe nidan igi iba da Aranan, da idumpu 
wasa’ farab ifa muna’ da muya’ da irants i marafain da marafain. Da 
apu dzuf irv’ igi isintuy’ santan anu. “Da watsawits idzuf irv’ i 
gadan da Abram idaru rai gin. 

12 Gubw’ inan i rwan da Anutu inan da Abram igin’ marampru’ 
funub da itsanan nam mimin trintrinan tsira’ binan ibuafir aranan 
sib da irat funub anu. “Da Yawe ini da aranan imin’ nam puafuban 
ibiani, “Warinantin! U yanin rusam bun’ ampa nabi garam 
marawampua namin’ garam gamp mayan intapan. Da garam intap 
igi bun’ arasu da nanan i nangan mpadan namais, da nabuarin’ gum 
barabin tsira’ nasan’ udzuf 400. “* Da bitsinta’ dzi bun’ arim barabin 
tsira’ muna’ da garam intap igi nana yaba iu yanin rusam. Da u 
yanin rusam taninda intap igi rai da buy’ aba nantin da nam 
bunump tsira’. *° Da bitsinta’ Abram, u bun’ ampa gubw’ gunti’ binan 
ruta nan nufan bini nasan’ agu fufida funub da wamus mampan da 
narim agu. “Da udzuf 400 ba ntsupa sib da u yanin rusam bun atip 
abau intap ani, da gubu’ bampan aga garam Amor nangan maisan 
bawa’a ampapan da Dzi bun’ asiat ribarayan rai.” 

7 Da gubw’ rwa sib da nam mimin trintrinan da gur manan dugunt 
wga gin imprw’ da dzaf bururuyan iwa’ da iyun wasa’ i apu Abram 
safan ugu. “Da gubw’ arigi, Yawe inan nan utusa i ruan gin da 
Abram da ini, “Dzi tanin intap ani da u yanin rusam, da ampapan 
imin’ mpui Idzip da ifawa’ mpui tsira’ Yufretis-- "° intap garam Ken 
da Kenis, Kadmun, ” Hit, Peris, Refa, ! Amor, Kanan, Girgas da 
Jebus gin isu ribaranan nangan.” 


if 


Hagar Irim Ismail 


1 6 13 Gubw’ aru Abram mpada Kanan san’a udzuf 10 sib da 
aranan finingan Sarai warim narun mayan u. Ibinigi da 
Sarai ini da Abram ibiani, “Yawe yudzu dzi wanungan) sib da dzi 
warim narun’ mayan u. Da dzi rim Hagar, sagat Idzip dzi sagat 
guman’ ugu, da agu i u ruta gin’an. Da bida aranan rima narun rusan 


9°99 


da nigi bun’ autus i ruan i dzi binangan’. 

Ibinigi da Abram irinant i finingan nangan da iyu Hagar isu i 
finingan “da irut igin’ da aranan iwanun. 

Da gubw’ Hagar sru’agin bida aranan wanundan, da itsarif rungan 
iyus da sagat gudzungan Sarai. ° Da Sarai ini da Abram ibiani, 
“Barabin wa’an da dzi isu u asubam. Hai, dzi rungan’ irim sagat 
guman) igi da agu. Da bitsinta’ aruani da aranan isru’gin ibi aranan 
iwaņun sib da imus itsarif rungan da dzi. Yawe nararu mayan i asub 
igi, dzi ma agu.” 

“Da Abram ini, “Narubini binan! Da bitsinta’ warinantin, nigi u 
sagat gumam rururuyan da imin’ da agu. U su wain gin. Nam u 
tsananda bida dauman saya u marangam aridan, wanan da aranan.” 
Ibinigi da Sarai inan Hagar nangan mpadan imais wasi, da aranan 
irunt sinun’ Sarai. 

”Da Yawe anira gan’ iwa’ da Hagar imin’ mpui maran min’a nam 
mana’ dadauntan sanab fada Sur. “Da ini, “Hagar, Sarai sagat 
guman, u min’ anug’ iba, da u ni fada bida anun’?” 

Da aranan ini aņira nangan muya’ ibiani, “Dzi runt sinun’ sagat 
gudzungan)’ Sarai.” 

“Da anira ini, “Watip wafan da rinungam Sarai da watan’ waran) i 
aranan nangan santan nidan. *° Dzi bun’ anan u yaningam nawa’ 
nasisuy’ nayus da wasap’ i farisa sib u.” 

"Da itip ini, 


“Warinantin! U wanun sib 
da u bun’ arim narun marub. 
Da wafarin’ aranan binangan Ismail,” 
i wain ibiani, Yawe irinant i u wanu barabin gam sib. 
* Da u narungam igi bur’ ampa nabi donki buman mayan, 
da wasan)’ atan’a waran’ i garam mayan u. 
Arana bun)’ ais garam santan, 
da garam santan bun’ ais aranan nabinigi. 
Da wasar) i ruta rain rusan mpada bini u.” 


“Hagar ini da rungan, “Ai! Dzi matsana Anutu Aru Tsananda Dzi sib 
ugu da dzi rumpa marata’?” Ibinigi da irim binan da Yawe aru nida 





°16:7 Yawe anira gan: Yawe isu anira maran iwa’ da Hagar. 
"16:11 Binan Ismail miy’a nan Hibru waingan ibiani: ‘Anutu irinantin’. 

nan da aranan ibiani, “Agu Anutu Aru Tsananda Dzi.”! “I wain igi 


da ifarin’ mpui maran igi binangan Bir-Lahai-Roi, waingan ibiani 
‘Mpui Anutu Maranta’an Tsananda Dzi’. Mpui maran igi rumin’ 
wasa’ i gamp Kades da Beret. 

15 Impai raiyi da Hagar irim Abram narungan marub, da Abram 
ifarin’ i binangan Ismail. *° Iwa’ gubw’ arunigi da Abram udzufan 
isan” 86. 


Nana Nan Utusa i Ruan Suda Nidzun 


1 7 ! Gubv’ Abram udzufan wa’a 99 sib, da Yawe iwa’ da aranan 
da ini da aranan ini bina’, “Dzi Anutu Garam Nampan 
Wain. Watan’ waran' i dzi nidzun anu da wayun sanab rururunan 
namin’ dzi marangan’. ° Dzi bun’ audzu nangan) utusa i ruan gin 
namin’ wasa’ i dzi da agu da nautus u yaningam nawa’ nasisun’.” 
“Abram irinant i Anutu nangan igi da yidza’ faga gudzun da itauf 
maran iru’ intap, da Anutu ini da aranan ibiani, *“Dzi Anutu nangan 
udzudan mpru’an da agu ibiani, u bun’ asu garam wain wain 
ampibinan tafangan. * Da u binangam wasan’ i run) farin’a bida 
Abram u (ibi raman da biyan tsira”), ima’. Da bun’ afarin’ nabi 
Abraham (ibi ‘ampibinan ramangan’),’ i dzi rim agu isu garam wain 
wain ampibinan tafangan. f Dzi bun’ autus u yaningam nawa’ 
nasisun nasu utup ampibinan da utup kin bun’ awa’ namin’ agu gin 
nabinigi. ’ Dzi bun’ atanin nangan’ utusa i ruan min’a ntinan 
namunti wasa’ i dzi da agu da gam yanin rusam taptap. Da dzi bun)’ 
asu agu da gam yanin rusam Anutu gan. “Intap Kanan santan aru 
agu mpada gin suda marawampua ani da dzi bun’ atanin nasu agu 
da tafam rusam gan nantin, da dzi bun’ asu ribaranan Anutu gan.” 


Sanab Safa Rini Ubit Isu Nan Utusa i Ruan Gin Marangan 


“Da Anutu ini da Abraham ibiani, “Agu wampa tayan’ dzi nangan’ 
utusa i ruan gin, agu da yanin rusam taptap nabinigi. °" Da nan 
utusa i ruan gin igi sanaban ibiani: Agu da garam sib anu ruta agu 
mpadan nasaf riniubit, da nasu bir i santin’a nan utusa i ruan gin 
namin’ wasa’ i dzi da agu. ‘*’* Aruani da fada san’a u yaningam 
taptap, mama’ marub sib anu gubw’ gan suda 8 sib, da nasaf i 
riniubit. Agu da narum rusam da sagat gum narun rusan da garam 





16:13 Anutu Aru Tsayanda Dzi: Nan Hibru--El-Roi. 
‘17:5 Binan Abraham da Abram igi waingan iba imin’ nan Hibru. 

gum u uda min’a rib fain da rima nam ntsuman gin sib anu nasaf 
riniubit nasu bir namin) nantin. “Bida garam manan mamida safa 
riniubit da aranan yis dzi nangan’ utusa i ruan gin udzi’ da gan 
garaman nasiat aranan rai.” 

P Da Anutu itip ini da Abraham ibiani, “Anup run’ farin’a 
finingam binangan Sarai u. Ima’. Aruani da wafarin’ aranan 
binangan Sara. °° Dzi bun’ afinti aranan da bun’ arim u narungam 
marub. Hai, dzi bun’ afinti aranan da bun’ asu garam wain wain 
rinangan, da garam wain wain kin gan bun’ awa’ namin’ aranan 
gin.” 

” Abraham itauf maran iru’ intap da irubun’ da ini i ungan anu, 
“Mai! Isan’ garam fufi udzufan wa’a 100 sib rima narun? Da isan’ 
Sara rima mama’ narun da gan udzufan san’a 90?” ° Da Abraham ini 
da Anutu ini bina’, “O Anutu Yawe, dzi maran) ifur i Ismail i suda 
wain i u nangam ragadan da fintidan igi.” 

“Da bitsinta’ Anutu ini bina’, “Ima’. U finingam Sara bun’ arim 
agu narungam marub, da u bun’ afarin’ aranan binangan Isak 
(waingan ‘irubun”). Dzi bun’ autus i nangan’ utusa i ruan gin 
namprw’ da aranan da gan yaningan taptap da bun’ amin’ ratar 
nantin anu. “Da min’a Ismail da dzi rinant i u nangam nidan sib, da 
nan nidzun, dzi bun’ afinti aranan da narim mama’ narun ampibinan 
da aranan, gan tafan rusan bun’ awa’ nayus anu. Da aranan bun’ asu 
raman i garam gudzun 12 da dzi bun’ anan aranan utupan nawa 
garam utup tsira’ binan. ” Da bitsinta’ dzi bun’ autus i nangan’ utusa 
i ruan gin da Isak, mama’ narun Sara bun) arim da gubw’ bida aruani 
da udzuf mayan aga.” ” Gubw’ Anutu ntsupa nangan nidan da 
Abraham, da itanin aranan rai da ifan. 

*°7 Miya gubw’ arigi, da Abraham iyu narungan Ismail impru’ da 
gan garam guman da mama’ marub santan ruta aranan mpadan--rib 
apin’a min’a aranan utupan da rib rima nam ntsuman gin--da isaf 
ribarayan riniubit ibi Anutu nidan da aranan ugu. Da isaf Abraham 
imprw’ ibinigi. Gubw’ arigi da Abraham udzufan isan’ 99, da 
narungan Ismail gan isan’ 13. 


Garam Irv da Bits Iyun Ampi da Abraham 


1 8 *Gubu’ majan da Abraham impa unaran apu riniganan 
muantsi marangan imin’ gai tsira’ tsira’ min’a Mamri gin da 
gubu’ wasa’ da Yawe iwa’ da aranan. * Abraham ira’ i maran da irunt 

fafun i tsananda garam irv’ da bits bamuntidan. Da gubw’ tsananda 
ribaranan da arayan ira’ i ruan sun anu da irunt ifa rutin da yidza’ 
fagan da itatapuan) iru’ ribaranan marangan. ° Da Abraham ini, “O 
dzi nifutsarifan’! Dzi su u mama’ gumam, da dzi maran)’ yari iyus i 
agam bada dzi unaran’. * Wampa asap yaun ani da mpui pas naba da 
agam wadzu' fagamin. ° Agam iba dzi maragab unaran’ sib da waga 
nam isi’ pas wasuf i, ida wamus yuna sanabam.” 

Da rib iru’ da bits igi ini bina’, “Isan’. Wanan nabi u nidan.” 

°Tbinigi da Abraham yatay sun anu ifa unar apu riniganan da Sara 
da ini da aranan, “Ari” Sara! Sun anu! Wayu parawa’ bini 20 kg ugu 
da wamuat da watai bret fain.” ’ Da aranan irunt ifa makau gan 
mpada gin da ipirian’ makau narun fa’ bini manan da ini da mama’ 
guman i isa funub da tipa sun anu. ê Gubu’ nam gadan nwa sib da 
aranan iyu tsis da makau sisu gurun da makau tipan ugu iba, da 
irim da garam igi igan, da Abraham impa tayan’ ribaranan imin’ 
yaun wasa igi. 

° Tuasaranan igut i aranan, “U finingam Sara impa anun’?” 

Da Abraham ini, “Rumpa unar wasa’.” ° Da Yawe ini da Abraham, 
“Wa’a gubw’ bida aruani da udzuf mayan aga da dzi nida tipa badan 
da u finingam Sara bun’ apin’ narun marub mapan sib.” 

Sara impa imin’ unar muantsi nifun min’a garam igi barun da irim 
rinan i nan igi. “ Abraham da Sara ifufi sib da Sara gubu’ gan rima 
narun intsup sib. ° Sara irubun’ da ini imin’ wanuygan ibiani, “Mai, 
dzi da gabungan) ifufi sib, da aga riningan) irarai’ wa. Da aga bu 
wga da nam nugun tsia’an igi bida anun?” 

* Da Yawe ini da Abraham, “Ibianun’ da Sara irubun) da ini, ‘Dzi 
fufi sib da isan’ i dzi rima narun’?’ “Nam mayan wabarabin da Dzi, 
Yawe, i nanan u. Ima’. Da warinantin. Dzi buy’ aba da gubw aru Dzi 
nidan da agu da aruani da udzuf mayan aga da Sara bun’ arim narun 
marub mayan sib.” 

P Da Sara irat da itung i ruan da ini, “Dzi warubun) u.” 


> 99 


Da bitsinta’ Yawe ini, “Ima’. U rubun’. 


Abraham Igampun Rungan Tsira’ Anu da Yawe i Gamp Sodom 


“Da gubw’ ribarayan uri’a i fadan da Abraham iyu ifan i taninda i 


sanab, da ifa munti da itsanan Sodom iru’. ” Min’an nigi da Yawe ini 


i ungan ini bina’, “Dzi nani sisin’ i nam Dzi nida nanan ani wasi da 
$ 





18:8 tsis: Itip nam gadan igi i makau ma nunin sisu gurun da ibabampaf. 

Abraham, ma? ** Abraham tafan rusan bun’ awa’ nasu garam utup 
tsira’ mayan ruta nampan, da min’a Abraham da Dzi bun) afinti 
garam intap wain wain sib anu. “I dzi pirian’ aranan sib i santin’a 
Dzi sanaban’ da narun rusan da tafan rusan wa’a bampan i atsun’a 
gin da nana Dzi sanaban’ dauman da rururuyan anu. Da Dzi bun)’ 
anan nam santan dzi ragada aranan gin ugu nasu nidzun.” 

* Ida Yawe ini da Abraham ini bina’, “Dzi rinant i nam rayan tsira’ 
ampibinan i raruda garam Sodom da Gomora i wwayant maisan 
ampibinan min’a gamp igi. ” Ibinigi da Dzi bun’ arw da natsanan i 
marangan’ i nam ranan Dzi rinantagin ani. Da Dzi bun’ atsanan da 
nasru’gin.” 

~ Da garam iru igi itanin Abraham rai da iyun ifa i wa’a gamp 
Sodom, da bitsinta’ Yawe rurut Abraham imunti. “Da Abraham iba 
su uts da Yawe da igutin ini bina’, “Nan nidzun? U bun) asiat garam 
rururujan namprw’ da garam maisan, ma? ™ Bida anun) i bida garam 
rururuyan 50 mpada wasa’ i gamp igi, U bun’ asiat garam rururunan 
50 igi nampru' da garam maisan rai, ma isan’ U gantsida gamp igi i 
garam rururunan 50? ” U Garam atsun’a sanampun rururunan anu i 
raruda garam intap santan. Da anun) isan’ u, i U siata garam 
rururuyjan mpru’a da garam maisan sapa ruan anu, yaba i garam 
nana asub nangan. Ima’!” 

“Da Yawe ini Abraham nangan muna’ ibiani, “Bida Dzi tsananda 
garam rururunan 50 mpada gamp Sodom da Dzi bun’ agantsi gamp i 
ribigi binangan.” 

“Da Abraham ira’ i nifun da itip ini da Yawe, “O Nifutsarif, wasiat 
dzi asuban’ nida nan babampaf da Agu. Dzi nam uta’ santan ibi 
naruntsuaf da pap. “Da bitsinta’ bida anun’ i garam rururunan 50 
ma’an da 45 anu mpada gamp igi, da U bun’ asiat sib anu rai i 
garam 5 ma’an igi?” 

Da Yawe ini, “Bida Dzi tsananda garam rururunan 45 mpadan, da 
Dzi wasaņ i siata gamp igi rai u.” 

* Abraham itip igut i Yawe ini bina’, “Da bida U tsananda garam 
rururuņan 40 anu mpadan nigi, da U bun’ asiat gamp igi rai, ma?” 

Da Yawe itip ini, “Bida Dzi tsaņanda garam rururuņan 40 mpadan, 
da Dzi wasaņ i siata gamp igi rai u.” 

“Da Abraham itip ini, “O Nifutsarif, nugum anun’ rua’a i dzi u, dzi 
ni ruy’ guta i Agu, bida anun’ i garam rururunan 30 anu mpadan, U 
bun’ asiat rai, ma?” 

Da Yawe ini, “Dzi wasar) i siatan bida garam rururunan 30 anu 
mpadan.” 

*' Da Abraham itip ini, “Nifutsarif, wasiat dzi nangay’ ru rima 
udzun’ da Agu gin ani. Bida garam rururunan 20 anu mpadan, da U 
bun’ anan nabianun’ gin?” 

Da Yawe ini, “Dzi wasan) i siatan rai bida Dzi tsananda garam 
rururuyan 20 anu mpada gamp igi.” 

“Da Abraham itip ini, “Nifutsarif, dzi ni gampun da ruan’ da Agu 
da nugum anun’ rua’a i dzi u. Dzi ni tipa nida nan bits anu bida ani, 
bida U tsananda garam rururunan 10 anu mpadan, da U bun’ anan 
nabianun’ gin?” 

Da Yawe ini, “Dzi wasar) i siata gamp igi rai bida Dzi tsananda 
garam rururunan 10 anu mpadan.” 

3 Gubu’ Yawe ruta Abraham nida nan sib, da itanin aranan rai da 
ifan. Da Abraham itip iba gan gampan. 


Yawe Itanin Dzaf Tsira’ Iru’ Iga Gamp Sodom da Gomora Sib 


1 Q "Da anira iru’ aru ruta Yawe da Abraham badan ugu iwa’ 

gamp Sodom da nam biņibuņan. Gubw’ arigi da Lot impai 
mumai mpru’a ruan gin min’a gamp igi muantsi gan atay’a gin. Lot 
ira’ i maran da itsanan anira irv igi da yuri’ ifan da yidza’ fagan da 
itatapuan) irv rib iru’ igi maran, “da yis yarin gin ini bina’, “Agam 
garam tsira’ irv’ igi, waba ani, dzi gaib rungan’ da agam i atan’a ba 
gam garam gumam dzi unaran’. Da adzu’a fagam da ruta dzi gin’an, 
da tata’ maratait da agam wayun sanabam da wafan.” 

Da bitsinta’ rib irw igi ini da aranan ibiani, “Ima’. Aga bun’ agin’ 
mumai mpru’a ruan gin ani.” 

“Da bitsinta’ Lot irim udzur nidzun da rib irw igi isan’ ruta mpru’a 
ruan fada aranan unaran. Aranan itip nam gadan i rib irw igi, itai 
bret yis ma’a gin da irim da ribaranan igan. “Suda uts i gin’an da 
garam rinifa’ da tsira’ sib anu min’a gamp Sodom iba munti itsuafi’ 
upar igi sib. ° Da inw’ Lot ini bina’, “Lot! Garam iru’ bada unaram da 
idzian aruani impai anuyn’? Watanin ribaranan nawa’ ba da aga 
narara’ gin.” 

“Lot itus muantsi da iwa’ ifan da itsunin sib ’ da ini da ribaranan 
santan ibiani, “Rain’ ruas, dzi gaib rungan’ da agam i anun’ nana 
uwayant maisan igi u. “Agam itsanan. Dzi naruy’ rusa” aruf irw 
rumpai. Garam mayan wawa rutin u. Dzi natanin nawa’ ba da agam 

da wanan wabi agam maram furan. Da agam anun’ nana nam manan 
i garam irw ani u, i ribaranan isu dzi ampi gan’ da dzi nampa tayan)’ 
gin.” 

“Garam Sodom irinant i nan arigi da ini bina’, “Wafa mana’ i agai! 
Aga tus marar’ i agu garam gamp maņa arigi da aruani da u ni nana 
rungam bida garam raruda agai i gan’ uwayantan’. Wafa mana’ i 
agai! I aga bun’ awaya agu nidzun anu nayus rib irv aga.” 
Ribaranan iyut Lot rai da yusu ruan ifa i brana muantsi. ° Da 
bitsinta’ garam iru’ mpada ujar igi itus muantsi da idzun’ i Lot 
yatan’ unar wasa’ da itsunin muantsi sib in. !! Da inan garam santan 
rinifa’ da tsira’ muntida muantsi mana’ igi maran imimin da isau 
muantsi wasi. 

12 Garam iru’ igi ini da Lot ini bina’, “Bida u narum rusam marub 
da finam ma bum rusam ma ribam fain mpada gamp ani mpru’an, 
da wani rutin i ribaranan uri’an da taninda gamp ani rai, i aga 
bun’ asiat gamp ani rai, i Yawe irinantin nam ranan ampibiyan i 
raruda garam gamp ani i nangan maisan da itanin agai iba i siata 
rai.” 

“Tbinigi da Lot ifan da ini da garam irv’ ragada sib i uda i narun 
rusan finam iru' ugu da ini bina’, “Yawe ini siata gamp ani rai, 
ibinigi da agam wauri’ da wawa’ sinun’ gamp ani sun.” Da bitsinta’ 
bun rusan igi ibuni aranan nida nan umpurin. 

P Da maratait da anira yaga Lot ini ibiani, “Wauri’ sun! Wau 
finingam da narum rusam finam irw igi da watanin gamp ani rai 
sun, i agam bun’ antsup namprw’ da garam gamp ani da gubu’ Yawe 
siata rai.” “Da bitsinta’ Lot wasu nugunugun i fadan u, ibinigi da 
anira impur ribaranan banin da itara’ iwa’ sinun’ gamp igi sun, i 
Yawe maran intw’ ribaranan. ” Anira uda ribaranan wa’a sib da gan 
magan ini bina’, “Agam wafa sun anu! Da anug tipa tanin’an da 
raraba fada gamp aga u, ma mpada asap mayan min’a bump ani u. 
Warunt sun anu nayab mamai aga i agam mantsup sib namprw’ i.” 

“Da bitsinta’ Lot ini bina’, “O dzi nifutsarifan’. Dzi maragab 
wasan) nana bida u nidan igi u! ° Agu nan nam maran aridan tsira’ i 
rima gam garam gumam dzi sib, da bitsinta’ dzi wasan i fawa’a sun 
mamai aga u. Bida barabin igi wa’an da bun) asiat dzi rai namin’ 
sanab. ” Watsana gamp isi’ arunaga. Isam i dzi runta fada gin i rima 
ruņga sib in? Gamp igi isi’ anu da bida u gantsidan da bun’ arim 
dzi maragab sib.” 

“Da anira ini, “Isan’, dzi bun’ atus mara’ i agu i u nana bidanigi 
da dzi wasan’ siata gamp u nifum gampan igi u. ” Ari’! Wafa sun 
anu, i dzi wasan’ nana nam mayan nasan)’ u wa’an nigi.” (Lot ini 
gamp igi isi’ anu, i wain igi da garam ifarin’ gamp igi Tsoar, waingan 
ibi “isi” ma ‘nam uta’ anu’.) 

*° Gubu’ Lot wa’a gamp Tsoar da gubu' ibarunt iya Da Yawe 
itanin dzaf tauf bururun’an imui iru’ da iga gamp Sodom da Gomora 
sib impru’ da bump igi santan da garam gar da nam ntapan santan. 
“Da Lot finingan atsun’a aranan itanin’ da imunti isu tauf sur. 

” Tata’ maratait mayan da Abraham yuri’ da itip ifa mumai aru 
muntidagin da ruta Yawe nida nan da ruan gin ugu. “Da irarab iru 
gamp Sodom da Gomora da bump santan irw’ da itsana dugunt 
buarin’a ruan san’a dugunt dzaf riman. ” Gubu’ Anutu siata gamp 
santan min’a bump sib da maran rufur Abraham i nangan gutagin 
ugu da irim Lot sib i runta sinun’ gamp igi. 


b 24-25 


Lot da Narun Rusan 


% Lot irat i mpada Tsoar da iyu narun rusan finam iru’ ugu da iyab 
mamai da impa tauf bampun. * Gubu’ manan mama’ finam miamun 
igi ini da raingan isi? ibiani, “Agi ramangan) ifufi sib, da garam 
mayan wampai imin’ ani i uda agi u bida garam gar sanaban uda 
ruan, ima’. ” Ibinigi da agi narim wain gurun da raman’ anum da 
maran nadidirunt da agi san’ i ruta aranan gin’an da aranan isan) i 
rima mama’ narun da agi da agi bun’ autus i gan’ yaningan’.” 

” Tbinigi da idzian arigi da ribaranan irim wain da raman inum da 
narun finam miamun yatan) irut igin’. Wain yis aranan funub anu da 
aranan wasrw’ i nam idzuwai aranan narungan miamun igi nana i 
aranan u. 

** Pisa mai’ mapan da narun finam miamun ini da rain isi’ igi 
ibiani, “Idzian ugu da dzi rut raman) igin’ sib wa. Idzian aruani da 
agi natip narim wain da raman’ nanum da agu sary’ i ruta gin’an bida 
dzi nanan da mai’ ugu, da agi san’ i utusa gan’ yaningan’.” ” Ibinigi 
da ribaranan itip irim wain da ramangan inum da idzian arigi da 
narun finam isi’ yatan’ da irut raman igin’. Wain yis raman funub 
anu ibi idzian mai’ mayan ugu da aranan wasrw’ i nam idzuwai 
aranan narungan finam isi’ igi nana i aranan u. 

% I sanab narun ruas iru’ igi nanan bidanigi, da ribaranan iwanun i 
ramangan Lot narungan. ” Narun finam miamun irim narun marub 

da ifarin’ i binangan Moab. Moab isu garam Moab tafangan run 
farin’an da gubw’ aruani. “Da narun finam isi’ ibinigi irim narun 
marub da ifarin’ i binangan Ben-Ami. Ben-Ami isu garam Amon 
tafangan run’ farin’an da gubw’ aruani. 


Abraham Isu Umpur da Abimelek 


2 0 ! Abraham itanin Mamri gampan rai da intsun’ iru’ Negeb 

da impa wasa’ i gamp Kadis da Sur. Raiyi da itip intsun’ 
ifan da impa Gerar. “Mira nigi da Abraham ini Sara igi aranan 
nafungan. Ibinigi da Abimelek, garam Gerar kin gan, itanin gan 
garam guman ifan da iyu Sara iba da aranan. “Da bitsinta’ idzian 
mayan da Anutu ini nan da Abimelek imin’ nam puafuban ibiani, 
“Agu da u garam bini anu i mampan, i sagat u yudan igi sagat 
gabun.” 

“Abimelek anu iwarip isu uts da Sara u, ibinigi da aranan ini 
bina’, “Nifutsarif, dzi garam asub ma’a gin da u bun)’ asiat dzi da 
utupan’ santan? * Abraham rungan ini i sagat igi aranan nafungan. 
Da sagat runi ibinigi i Abraham igi aranan nafungan marub. Gubw’ 
dzi uda sagat igi da dzi maran) ifur i dzi nan sanab rururuyan da dzi 
wanay asub mayan u.” 

ê Da Anutu itip ini da aranan imin’ nam puafuban ibiani, “Hai, dzi 
tsana u sanabam rururunan bini igi da dzi aruani imunti sib i agu i 
anu’ nana nam maisan min’a dzi marangan)’ i anun’ ruta aranan 
gin’an u. ’ Da watip watanin Abraham finingan nafa rutin, i aranan 
garam uda dzi nangan)’ da atsun’a gin da bun’ augin i agu da u 
wasaņ’ i mampan u. Da bida u mamida taninda aranan finingan fada 
rutin da agu da gam utupam santan bun’ amamp.” 

“Da maratait binan da Abimelek yuri’ da inu’ gan garam guman 
santan impru’ da ini da ribaranan i nam santan Anutu nida rutin 
min’a nam puafuban. Da ribaranan irat nidzun anu gin. ° Ibinigi da 
Abimelek ini da Abraham iba munti i maran da igutin, “Wain 
idzuwai da u nay nam bida ani da agai? Dzi nan asub idzuwai da 
agu da u nan uwayant bida ani da dzi da gan’ utupan’ iwa’ da asub 
tsir? Uwayant aru u nanan igi anun’ idaum magan u. “ Wain 
idzuwai da u nan ibiani?” 

1 Abraham ini aranan nangan muna’ ibiani, “Dzi mara) ifur i 
garam gamp ani wanatsarif Anutu u. Da bun’ ais dzi funub i uda dzi 


finingan’. “Nan nidzun, Sara igi dzi nafungan’. Dzi ramaņgaņ irim 

da rinaņ’ manan, aga wamprw’ rinap u. Ida dzi yu isu dzi finingan’. 
2 Da gubu’ Anutu nidan da dzi i taninda ramangan’ gampan rai da 
fada intap manan da dzi ni da Sara ibiani, ‘Bida u maram arida i dzi 
da agi nida fada gamp bida anun)’ da wani da garam da sagat 
nabiani, “Abraham igi dzi nafungan’.”’ ” 

14 Gubu’ Abraham nida nan sib, da Abimelek irim dumpa da makau 
da garam da sagat gum imprw’ da Sara ifan da Abraham. *° Abimelek 
ini da Abraham ibiani, “Watsanan. Intap ani dzi intapan’. U maram 
fura i mpada anu” da wafa mpa gin.” “Da ini da Sara ibiani, “Dzi 
rim 1,000 silva’ da u nafungam i ntsuma barabin aru wa’an da agu 
ani, i rib santan ruta agu mpadan sru’agin bida u wanan asub manan 
u.” 

1 Da Abraham yugin da Anutu, da Abimelek rinin idaum da isiat 
barabin udzuda aranan finingan da sagat guman santan wanun i 
mamida rima narun ruas ugu. “I Yawe yudzu sagat santan mpada 
Abimelek unaran wanun sib i wain iru’, aranan iyu Sara, Abraham 
finingan. 


Sara Irim Isak 


2 1 "Da Yawe inan nam yarubini iwa’ da Sara ibi aranan nidan 

da ragadan ugu. ° Ibinigi da Sara iwaņun da irim Abraham 
narungan marub da gubw’ Anutu ragadan ugu. Da gubw’ arigi da 
Abraham ifufi sib. * Abraham inv’ mama’ narun igi binangan Isak 
(waingan ‘irubun”). “Gubu' 8 ifa sib da Abraham isaf mama’ narun 
igi riniubit ibi Anutu nidan. ° Abraham udzufan iwa’ 100 da finingan 
Sara irim aranan narungan Isak. “Da Sara ini, “Anutu irim nam 
rubuy’an da nugun tsia’an tsira’ da dzi, da rib santan rinantagin da 
nugun bun) atsia’ da narubun’ nampru’ da dzi.” ’ Da aranan itip ini 
ibiani, “Mun’ ugu da mana wanan da ini da Abraham ibi Sara isan)’ i 
rima narun, ima’. Da bitsinta’ dzi rim aranan narungan marub da 
gubw’ aranan fufidan.” 


Abraham Iwat Hagar da Ismail Rai 


°Gubw’ mama’ narun yin’an da taninda sisun rai, da Abraham isu 
nam gadan tsira’ anu gin. ° Da Sara itsanan mama’ narun Abraham 
rima da sagat Idzip ugu rima umpur i Isak *’ da ini da Abraham, 
“Wawat sagat gum araga da narungan rai. I aranan narungan anun’ 





‘20:16 1000 silva: Nan Hibru ini 1000 sekel silva, da barabin gan isap 11 kilogram. 

uda u nangam marafain u, i unam bunumpam santan ani nasu dzi 
narungan’ Isak nangan.” 

1 Sara nangan nidan inan Abraham wanun ibarabin nidzun anu, i 
Ismail igi aranan narungan imprw’ ibinigi. “Da bitsinta’ Anutu ini da 
Abraham ini bina’, “Wanum anun)’ barabinda yusan i narungam 
Ismail da rinangan Hagar, u sagat gumam, u. Watsup’ Sara nangan 
da wanan nabinigi, i min’a Isak da u tafam rusam yaningan taptap 
bun’ awa’ nautus i ruan nabi dzi nidan. ° Da dzi bur’ autus i sagat 
gum narungan tafan rusan nasu garam utup tsira’ binan nabinigi, i 
aranan u narungam.” 

“Da tata’ maratait, Abraham yuri’ da iyu nam gadan da apu 
riniganan ranuda mpui gin sib da yantun’ iyab Hagar sias. Da itanin 
narungan ifan da Hagar da iwat ribarayan rai. Ibinigi da Hagar ifan 
da iyun nam mana’ dadauntan Birsiba ifan. * Gubu’ mpui ntsupan da 
aranan ifa tanin mama’ igi rai imin’ gai isi manan marayauy gan. 
“Da ifampa rugunti’ pas i mama’ igi, da ini da rungan, “Dzi wani 
tsananda mama’ igi mampan u.” Hagar impai da iran igampun ruan 
tsira’ binan. 

” Anutu irinantin i mama’ ranan da Anutu anira gan inv’ Hagar 
imin’ gununun ini bina’, “Hagar! Ibianun’? Agu anun’ ratan u. Anutu 
iriņant i mama’ ranan aga sib. ° Wauri’ wafan da wagif mama’ aga 
bayin da wara gin wayab, i dzi bun’ anan i gan yaningan nawa’ nasu 
garam utup tsira mayan.” “Da Anutu inan Hagar maran intap ruan 
da itsanan mpui rafan manan rumin’an. Da aranan ifa ranu i apu 
riniganan da iyu iba rim da mama’ igi inum. 

2-21 Anutu impa tayan’ mama’ igi isan’ aranan suda garam tsira’. 
Aranan impa nam dadauntan Paran da isu garam bani tati’ nidzun i 
dampa. Impai nigi da gan rinangan iyu sagat Idzip manan da aranan 
isu i finingan. 


Nan Udzudan da Yuta da Ruan Min’a Birsiba 


* Gubw’ manan da Abimelek (garam Gerar kin gan ugu) da Fikol, 
garaman sina-ari gudzungan, ifa tsana Abraham da ini rutin, “Dzi 
tsana Anutu irut agu i nam santan u nanan. ” Ibinigi da min’a Anutu 
marangan da wani nan nidzun da dzi i agu anuņ tipa suda umpur da 
dzi ma dzi narun’ rusan’ ma dzi tafan’ rusan’ u. Wasantin’ mara-ampi 
aru dzi nanan da agu ugu da dzi, namprw’ da garam gar intap aru u 
bampada suda garam marawampua gin ani.” 

“Da Abraham ini, “Hai. Dzi ni nan nidzun binan da agu imin’ 
Anutu marangan.” 

“Da Abraham isantin’ wanungan barabindan wasi da Abimelek 
iyab i mpui gan rafan Abimelek garam guman suda wain gin da pa’a 
aranan garam guman gin. “Da bitsinta’ Abimelek ini, “Dzi wasru’gin 
i mana nan uwayant bidanigi. Aruani da u bun) ini da dzi da nan igi 
isu fa’ da dzi.” 

” Da Abraham iyu dumpa da makau fain da irim da Abimelek da 
rib iru’ igi yudzu nangan. ” Abraham itsaf dumpa naru fa’ rinan 7 da 
irim imiņ’ Abimelek maran ” da Abimelek igut i Abraham ini bina’, 
“Dumpa naru fa’ rinan 7 ani waingan ibianun’?” 

“Da Abraham ini aranan nangan muna’ ibiani, “Wau dzi dumpa 
gan) naru fa’ 7 ani nayab i santin’an bida dzi raf mpui gan) ani.” 

*" Ibinigi da ifarin’ gamp igi binangan Birsiba (waingan ibi ‘mpui 
udzuda nan gin”), i rib iru impru’ ruan yudzu-nangan. 

** Gubu’ nan udzudan da ruan min’a Birsiba ntsupa sib, Abimelek 
da gan garam gudzungan sina-ari Fikol, itip ifa gan gampan imin’ 
intap Filistia. “ Abraham intan gai mayan nida tamaris gin imin’ 
Birsiba da iyugin da nifun itsaf Yawe, Anutu Mpada Ratar Ntinan 
Anu. ““Da Abraham impa intap Filistia gubw’ gunti’ binan isu garam 
marawampua. 


Anutu Yintsa’ Abraham Nangan Muarutsan 


2 2 ! Udzuf fain ifa sib raiyi, da Anutu yintsa’ Abraham nangan 
muarutsan i tsananda bida aranan ataņ’a waran’ i Aranan 
ma ima’. Da inu aranan ibiani, “Abraham!” 

Da Abraham itaga ruan da ini bina’, “Dzi rumpai.” 

*Da Anutu ini, “Wau narungam yampi bitsinta’ Isak aru u maram 
aridagin nidzun anu ugu da wafa intap Moria. Da wais aranan funub 
da watsara nasu danki naba da Dzi namin’ mamai mayan Dzi bun)’ 
asantin’ agu gin.” 

“Tata! maratait manan da Abraham yuri’ da idumpu gai marin’ 
taida nam tsaradan gin sib da idzur impru’ da nam bunump santan 
iyab donki gan. Da iyu mama’ guman irv’ imprw’ da narungan Isak 
da iyun i fada mumai aru Anutu ntuaga rutin sib ugu. “Iyun ifan 
isan’ gubw’ suda irv’ da bits da Abraham ira’ i maran da itsanan 
mamai igi ifa rugunti’. ° Da ini da mama’ guman irv igi, “Agam 





"21:31 Binan Birsiba waingan mayan ibi ‘mpui farin’a nida 7’. 

wampa ani wampruw’ da donki, da dzi bun’ arut mama’ aruani nafan. 
Da aga naidza’ fagan’ da natsara nam da Anutu sib i naga da aga 
natip aba.” 

ê Abraham iyu gai marin’ taida nam tsaradan gin da irim da 
narungan Isak ibuarin’. Da Abraham rungan igif dzaf da mudzuk da 
imprw’ ruan yuna fadan. ’ Ifan da Isak igut i raman, “Raman’?” 

Da Abraham ini, “Ya’, narun’. Wani.” 

Da Isak ini, “Dzaf da gai marin’ ani, da dumpa anug’ i tsaradan?” 

“Abraham ini narungan nangan muna’ ibiani, “Narun’, Anutu 
rungan buy’ atanin dumpa i tsaradan.” Da ribaranan impru’ ruan 
iyuy ifan. 

? Gubw’ ribaranan fawa’a mumai Anutu nida rutin ugu, da 
Abraham yantun) tauf tsarada nam in i nigi da irants gai marin’ 
iyabin. Da idzur narungan Isak fagan da banin sib da isintun’ iyab i 
gai marin’ wagun’. “Da irim banin ifan da iyu mudzuk i safa 
narungan wan. * Da bitsinta’ Yawe anira gan inv’ aranan imin’ 
gununun ini bina’, “Abraham! Abraham!” 

Da Abraham ini, “Hai. Dzi rumpai.” 

“Da anira ini, “Manan banin manan i mama’ igi ma’. Aruani da 
dzi tsanan agu sib, u atan’ waran’ i Anutu, iu wagantsi narungam 
yampi bitsinta’ aru u maram aridagin igi i dzi u.” 

13 Abraham ira’ i maran da itanin’ da itsaynan dumpa arapw’ bits, 
tsiapan abira i gai uts uts banin atan’a i ruan run muntidan. Aranan 
ifan da yis funub da itai isu nam tsaradan iyu narungan Isak mumai 
gan. “Ibinigi da Abraham ifarin’ mumai arigi binangan Yawe 
Ruņgan Irim. Da min’a gubw’ aruani da run’ ini, “Min’a Yawe mamai 
gan da Rungan bun) arim.” 

P Da Yawe anira gan itip inu! Abraham imin’ gununun ““da ini, 
“Yawe ini ibiani, ‘U atan’ waran’ i Dzi nan nidzun anu da u wagantsi 
narungam bitsinta’ aru u maram aridagin yusan igi i Dzi u. Ibinigi da 
dzi Yawe ini nan nidzun binan da agu: ” Dzi bun’ afinti agu nidzun 
anu da u yanin rusam nawa’ nasisun’ nasan’ nantam narun min’a 
wagun’ da nasan’ sasanuai min’a uruts rinan. U yanin rusam bun)’ 
adaru gan garam ipiapan rai da nasu wain i gan gampan. Da mipya 
u yanin rusam rururuyan da Dzi bun’ afinti garam intap utup utup 
santan, i u atan waran’ nidzun anu i Dzi.’ ” 

" Ntsupa sib da Abraham irut narungan itip iba da gan mama’ 
guman, da imprw’ ruan ifa Birsiba da impa nigi gubw’ gunti’ binan. 

Nahor Narun Rusan Nangan 


” Raiyi da rib fain iragi Abraham raingan Nahor narun rusan rutin 
ibiani, “U raingam Nahor finingan Milka irim narun rusan binangan 
ibiani: ” mama’ miamun Uts, da raingan Buts, da Kemuel--Aram 
ramangan, ” Keset, Hatso, Pildas, Dzitraf da Betuel.” ” Betuel isu 
Rebeka ramaņgan. Milka, Abraham raingan Nahor finingan, irim 
Nahor narun rusan 8. ” Da sagat guman Reuma irim aranan narun 
rusan marub ibiani: Tiba, Gaham, Tahas da Maka. 


Sara Nangan Mampan 


2 "Sara impai udzufan isan’ 127. “Da aranan imamp imin’ 
gamp Kiriat-Arba (nida Hibron), imin’ intap Kanan. 
Abraham iran igampun ruan i finingan imin’ upar wasa’. 

° Aranan iran sib da itanin finingan rai da ifa ni da garam Hit 
ibiani, * “Dzi maragab garam marawampua ani impa wasa’ i agam. 
Agam warim intap mayan da dzi da dzi narim finingan’ gin.” 

“Da garam Hit ini bina’, ° “Garam tsira’, aga maran) ifur ibiani: U 
garam nifutsarif impa wasa i agai. Bida u wanuyngam uda tauf 
bampun rima badzabin manan min’a aga gin, da warim finingam in. 
Aga mana wasan” i nida nan inti’ i tauf bampun u rima finingam in 
u.” 

’ Da Abraham ira’ i ruan da irim antun’ da irasu ruan iru’ garam 
Hit igi marangan. “Da ini da ribigi ibiani, “Bida agam mpru’a 
wanum i dzi rima finingan’ i nani, da dzi maran) ifur ibiani: isan’ 
agam uda dzi nifungan’ da guta i Tsohar narungan Efron, ’i rima 
tauf bampun min’a Makpila min’a aranan intapan idzintsuts rinampa 
anu da dzi. Da nani nam bunump gudzungan rururunan i dzi rima 
nam ntsuman gin min’a agam marangam. Da nigi nasu dzi intapan)’ 
rima badzaban)’ gin.” 

1 Efron impa wasa’ i gan garaman Hit igi imin’ gamp tsira’ muantsi 
nifungan da ini Abraham nangan muja imin’ santan igi marangan 
ibiani, “ “Garam tsira’, dzi maram ifur ibiani: dzi bur’ arim intap 
muna’ arigi santan nampru' da tauf bampun mip’a gin ani namin’ dzi 
ampan gan’ maran da agu.” Da warim finingam gin.” 





“23:11 dzi buy’ arim intap muna’ arigi santan...: Efron anuy) ini rima uta’ agu. Ima’. 
Arayan yatsun’ sanab nida nan bini da ruan, da maran ifur i Abraham wasan) i uda 
nan igi yaban u. 

* Da Abraham itip irim antup da irasu ruan iru garam gamp igi 
maran “da ini da Efron imiy ribigi marangan ibiani, “Dzi gaib 
rungan’ da agu i u rinanta i dzi wanungan’. Dzi bun’ arim nam 
bunump gudzuņgan rururunan i intap igi. Wau nam bunump igi da 
dzi bun’ arim finingan’ gin.” 

“ Efron ini Abraham nangan muna’ ibiani, “Dzi garam tsira’ gan’, 
ari’ warinantin: intap igi nam bunumpan gudzungan isan’ 400 silva,” 
da bitsinta’ nam bunump igi nam uta’ binan i garam tsira’ bida agu 
da dzi. Warim finingam gin.” 

16 Abraham iyu Efron nam bunumpan rungan nidan igi iyab da 
irants 400 silva da irim da Efron imin’ garam nidzun santan Hit 
maran. 

1778 Tbinigi da Efron intapan min’a Makpila min’a uts da Mamri igi 
impru’ da gum da tauf bampun da gai santan min’a gin isu Abraham 
nangan imi’ garam Hit santan mpru’a ruan gin igi marangan. ° Nan 
tipan ntsupan da Abraham irim finingan Sara i tauf bampun min’a 
Makpila imin’ uts da Mamri (Hibron gampan isi’ mayan) min’a intap 
Kanan. ” Ibinigi da garam Hit intapan marafain arigi mpru’an da 
tauf bampun isu Abraham gampan rima badzaban gin. 


Isak Iyu Rebeka 


2 4 ! Abraham aruani iwa’ da nam fufidan binan sib, da Yawe 
ifinti aranan i sanab mara maran. ° Gubu’ mayan da 

Abraham ini da gan garam guman miamun gan mpada tayaņ aranan 
nangan santan ini bina’, “Warim banim waru’ dzi faga rampuat* ° da 
wani nan nidzun da wataga ruam da Yawe, Anutu suda wain i 
gunuņun da intap, i agu anun’ uda sagat intap Kanan ani gan manan 
da dzi narungan) u. “Da bitsinta’ watip wafa dzi gampan’ wain da 
wau sagat manan namin’ dzi utupan’ i suda dzi narungan’ Isak 
finingan.” 

“Da garam gum igutin, “Da bida sagat igi buginda i taninda 
gampan rai i ruta dzi badan? Da isan)’ i dzi tipa uda Isak fada u 
gampam wain igi?” 





“23:15 nam bunumpan gudzungan isay’ 400 silva: Nan Hibru ini 400 sekel silva, da 
barabin gan isan’ 4.5 kilogram. Nam bunump igi nam tsira’ binan da gubw’ arigi. 
*24:2 Warim bayim waru’ dzi faga rampuat: Nan rima banin ru’a faga rampuat, nigi 
sanab nida nan nidzun da garam i nana nam atsun’an. 

“Da Abraham ini, “Ima’. Watsana rungam sib i u anun’ tipa uda 
dzi narungan’ fadan nigi u. ’ Yawe, Anutu suda wain i gununun, iyu 
dzi sinun’ dzi ramangan’ gampan da dzi intapan’ da iraga nan mun 
da dzi i bun’ ataņin intap aruani da dzi yaņin rusaņ’. Aranan bun)’ 
ataņin gan anira gan namun) i agu nafa dzi gampaņ’ wain, i rima agu 
sib i uda sagat i dzi narungan’ min’a nigi. “Da bida sagat igi buginda 
i ruta agu badan, da nan u tagada ruam in da dzi anuņ’ muntida sib i 
agu u. Da bitsinta’ agu anun’ uda dzi narungan’ tipa fada dzi 
gampa wain igi u.” ° Da Abraham nida nan sib da garam gum igif 
garam tsira’ gan Abraham faga rampuat da itaga ruan nidzun anu 
gin i naņa nam santan bida Abraham nidan. 

“Da garam gum iyu garam tsira’ gan Abraham kamiran 10 imprv’ 
da nam bini mara maran sib da itanin gampan rai da ifa i wa’a 
Nahor gampan min’a Mesopotemia. “ Aranan iwa’ sib da inan da 
kamir santan yidza’ fagan da igin’ ararai iru’ uts da mpui rafan min’a 
mana’ i gamp igi. Nam inuf sib da sagat sagat gubwu’ gan bada i 
ranuda mpui. “Da aranan yugin ibiani, “O Yawe, dzi garaman tsira’ 
Abraham Anutu gan, maram wari i Abraham, dzi garaman) tsira’, da 
gubw’ aruani da warim dzi sib i dzi wa’a da nidzun i gum aru dzi 
bada gin ani. ° Watsanan, dzi munti uts da mpui rafan ani da garam 
gamp ani narun rusan finam finam bun’ iba i ranuda mpui. ““Da 
bida dzi nida da gan mayan bida ani, ‘Ama’, isan’ i u rima mpui 
guram ru’an da dzi maragab numa mpui pas?’ Da bida aranan nidan, 
‘Wanum da dzi buy’ arim mpui da agu kamiram nabinigi,’ da dzi 
bun’ asru’gin nabi U raga aruf aruani i garam gumam Isak. Nam 
bidanigi wa’an da dzi buy’ asru’gin nabi U santin’ nangam maram 
aridan da dzi garaman)’ tsira Abraham.” 

15 Gubw’ aranan rumina i nan udagin, da aruf manan nida Rebeka 
gin yantun’ gur ranuda mpui gin i sias ibawa’. Aranan ramangan 
Betuel, Abraham raingan Nahor da finingan Milka narungan marub. 
“ Rebeka igi aruf mama’ mara rifirif binan da garam mana wawa’ da 
aranan u. Aranan iru’ mpui rafan da iranu mpui i gur da itip yantun) 
i sias iyab iba. ” Garam gum ifa da aranan da igutin, “Ama, sagat, 
isan i u rima mpui pas min’a u guram da dzi numan?” “Da Rebeka 
ini, “Hai, garam tsira’,” da aranan sun anu yapin’ mpui gur irv’ i 
aranan numan. ° Aranan inum mpui isan’ da Rebeka ini, “Dzi bun’ 
arim mpui da agu kamiram nabinigi nasan’ ribaranan numa san’an.” 
” Da aranan sun anu iyats mpui iru’ tauf pian’ apu numa mpui gin. 

Da aranan irunt da mpui iba isan’ kamir santan numa san’an. 

*! Gubw’ aranan fada badan da garam gum impa frap ma’an anu 
irarab anu da ini i wanungan, “Mani sagat Yawe rima dzi sib i wa’a 
rutin ugu ani.” 

?? Gubw’ kamir santan numa mpui sib da aranan isuwi’ gol rin yun 
gan da gol tsira’ irw atsufa i banin bida tsipu. Nam igi nam 
bunumpan tsira’ binan. “Da igut i aranan, “Mai! Mana narungan 
agu? Da mumai wasa’ bits rumin’ u ramangam unaran i aga gin’a gin 
da idzian aruani?” 

*“ Rebeka ini ibiani, “Dzi ramangan’ Betuel. Da dzi rumpuņ rusa 
Nahor da Milka. * Hai. Sai marin’ kamir gin’a gin da nangan gadan 
rumin’ da mumai unar wasa’ i agam gin’a gin rumin’ ibinigi.” 

% Tbinigi da garam gum igi yidza’ fagan da itauf maran irv’ intap da 
itsarif Yawe. ” Da ini, “Dzi natsarif Yawe, dzi garaman) tsira’ 
Abraham Anutu gan, i suda mara-ampi nidzun da atsun’a nangan 
nidan santan da aranan da uda dzi bada rururunan anu da Abraham 
raingan utupan.” 

"2 Mama’ finam igi itsaņan nam santan igi da irunt ifa unaran da 
ifis i nam santan igi da rinangan da utupan. ”™ Rebeka nafungan 
binangan Laban. Arayan itsanan rin gol ruguda i nafungan yun da 
gol irw’run atsufa i banin bida tsipu da irinant i nafungan Rebeka 
fisa i nam santan garam igi nidan da nana rutin ugu da sun anu irunt 
ifa mpui rafan da itsayan garam igi da kamiran run’ muntidan. "Da 
yis yarin gin, “Garam tsira’ Yawe fintidan, waba i agi fada unar. Agu 
anu’ muntida gamp mana’ ani u. Dzi tipu mumai gam gin’a gin 
impru’ da kamir gan mpada gin sib wa.” “2 Ibinigi da garam gum igi 
irut Laban imprw’ ruan fada unar. Da Laban riban igru’ nam bunump 
sinun’ kamir ararai iru’, da irim sai marin’ da nam gadan da kamir. 
Da ribaranan ifinw’ mpui iba da Abraham garam guman i ruta 
garaman adzu’a fagan gin. “Ida nam gadan iba, da bitsinta’ 
Abraham garam guman ini, “Dzi wasan’ i gada nam sun u, nasan)’ dzi 
nafis i nan idzuwai dzi bada gin ani wasi da agam raiyi.” 

Da Laban ini, “Ari’, wafisin.” 

“Tbinigi da aranan ini, “Dzi ani Abraham garam guman. * Yawe 
ifinti dzi garam tsira’ gan’ da inan nam inti iyus nidzun anu da 
aranan isu garam da nam bunump tsira’. Da irim dumpa, nunin, 
makau, kamir, donki, silva da gol, garam da sagat gum da aranan. 

% Dzi garamaņ tsira’ finingan Sara irim narungan marub bitsinta’ da 

gubw’ aranan fufida sib. Da dzi garaman) tsira’ irim nam santan anu 
da aranan isu wain gin. ” Da dzi garaman) tsira’ Abraham ini da dzi 
da dzi tsarif ruan’ i atsun’a aranan nangan bida ani, ‘Agu anun’ uda 
sagat manan da dzi narungan’ min’a intap Kanan aru dzi mpada gin 
ani u. “Da bitsinta’ watip wafa dzi gampay’ wain da wau sagat 
mayan namin) dzi utupay) i suda dzi narungan) Isak finingan.’ * Da 
dzi gut i garam tsira’ gan) igi ibiani, ‘Da bida sagat igi mamida ruta 
dzi badan, da bubida anun’?’ * Da aranan ini bina’, ‘Yawe, dzi Anutu 
gan’ dzi atan’a waran’ gin, bun’ atanin anira gan narut agu da bun’ 
anan u sanabam yuya gin nawa’ bini. Da u bun’ ayu sagat mayan i 
dzi narungan’ namin’ dzi ramangan’ utupan rururuyan. “ Da bitsinta’ 
bida u fada rururunan da dzi utupan’, da ribaranan mamida i rima 
sagat da agu, da nan u tagada ruam in da dzi ugu anun) isan)’ 
muntida sib i agu u. Ima’.’ 

“ “Gubw’ dzi bawa’a mpui rafan da aruani da dzi yugin ibiani, ʻO 
Yawe, dzi garama tsira’ Abraham Anutu gan, warim dzi sib i dzi 
wa’an da nidzun i gum aru dzi bada gin ani. ** Watsanan, dzi munti 
uts da mpui rafan ani, da bida aruf mayan bada i ranuda mpui da 
dzi nida rutin bida ani, “Ama, isan’ i u rima mpui pas min’a u guram 
da dzi numan?” “Da bida aranan nidan, “Wanum da dzi bun’ arim 
mpui da agu kamiram nabinigi,” da dzi bun’ asru’gin nabi Agu Yawe 
iraga aruf aruani i dzi garaman) tsira narungan udan.’ “ Gubw’ aru 
dzi run’ udagin miņa wanuygan’, da Rebeka yantun)’ gur i sias 
ibawa’, da irw i ranuda mpui da dzi ni da aranan, ‘Ama’, warim 
mpui da dzi nanum.’ * Da aranan sun anu yapin’ mpui gur irw da 
ini, ‘Wanum da dzi bun’ arim mpui da u kamiram nanum nabinigi.’ 
Ibinigi da dzi num mpui da aranan irim mpui da kamir inum impru’. 
1 Gubw’ dzi guta i aranan i mana narungan aranan, da aranan ini da 
dzi ibiani, ‘Dzi ramangan’ Betuel. Da dzi rumpun’ rusan’ Nahor da 
Milka.’ 

“Tbinigi da dzi rugu rin gol i aranan yun da yatsuf tsipu gol irw i 
aranan banin, “da dzi idza’ fagan’ da dzi tauf maran) irv’ intap da 
dzi tsarif Yawe, dzi garama tsira’ Abraham Anutu gan, aru uda dzi 
min’a sanab bada rururuyan da raingan Nahor uyaran i uda i 
rumpungan finam i suda raingan Abraham narungan finingan. “° Da 
bida agam tsananda bini da rima wanum da dzi garama tsira’ 
Abraham da wani nan rururuyan da dzi, da bida ma’an da wani 
nabinigi, i dzi raraba sanaban) fada gin.” 

“Da Laban da ramangan Betuel ini aranan nangan muna’ ibiani, 
“Nan ani iba Yawe gin, da aga wasap’ i nida nan manan u. Da nan 
bun’ abi arunigi anu. ° Rebeka aruani. Da u bun’ ayu aranan da 
wafan, da aranan nasu u garamam tsira’ igi narungan finingan nabi 
Yawe santin’an.” 

°° Gubu’ Abraham garam guman rinanta i nan ribaranan nidan igi, 
da yidza’ fagan da itauf maran irv’ intap da irim danki da Yawe. 

5 Ida aranan isuwi’ nam rinigira gol da silva da narukui mara maran 
da irim da Rebeka. Da irim nam mara maran bini ampibinan da 
Rebeka nafungan da rinangan. * Ribarayan ini nan sib da Abraham 
garam guman irut garaman iga nam sib da igin’ igi. 

Ribaranan uri’a da tata’ da garam gum ini da ribigi ibiani, “Dzi ni 
tipa fadan da gan’ garaman) tsira’.” 

°° Da bitsinta’ Rebeka rinangan da nafungan ini bina’, “Aga marar’ 
ifur i Rebeka ruta aga mpada san’a gubw’ 10 ma gubw’ fain raiyi, ida 
aranan musa ruta agam fadan.” 

°° Da bitsinta’ Abraham garam guman ini bina’, “Agam anur 
rasuda dzi i run’ mpadan u. I Yawe inan dzi guman’ bada gin iwa’ 
yarubini binan sib. Da dzi gaib rungan’ da agam i dzi tipa fadan da 
nida nam santan wa’an ani da garam tsira’ gan’.” 

7 Da ribaranan ini, “Agi nanu’ Rebeka da nagut i aranan.” ** Ibinigi 
da ribaranan inv’ Rebeka ba da igutin, “U wanungam iyu i ruta 
garam ani fadan da aruani?” 

Da aranan ini, “Hai, dzi bun’ arut afan.” 

“ Tbinigi da ribaranan itanin Rebeka impru’ da gan sagatan mpada 
tayan’ gin da irut Abraham garam guman da gan garaman imprw’ 
ruan fadan. “Da gubw’ Rebeka nida taninda utupan rai i fadan, da 
ribarayan ifinti aranan i nan fintidan ani, 

“Nafun’, agu bun’ asu tausen 

da tausen ampibinan rinangan! 
Da agu tafam rusam bun’ ampa riri 
i gan garam ipiapan 

da nasu wain i gan gampan.” 

“Da Rebeka irut sagat rusan nana gum i aranan itip rungan da iyab 
impa kamir da yatsun’ Abraham garam guman da irut ifan. 

* Da Isak imin’ intap mpui maran Bir-Lahai-Roi” iba, i gubw’ arigi 
aranan impai imin’ intap Negeb. “Nam nufan manan da aranan iyup 

nam mana’ idzintsuts ifan i runta’ anu mpadan da maran fura nan. 
Da ira’ i maran da itsanan kamir fain badan. “ Rebeka ibinigi ira’ i 
maran da itsanan Isak da yatup sun anu irv sinuy’ kamir. ® Da igut i 
Abraham garam guman ini bina’, “Garam idzuwai aru yuna badan 
naga?” 

Da garam gum ini, “Dzi garaman)’ tsira’ Isak igi.” Rebeka irinantin 
da iyu brw’ paparatan untuda i gudzun da iraub sib i maran. 
°° Fawa’a da Isak da garam gum ifis i nam santan nanan igi da 
aranan. 

“Da Isak iyu Rebeka irut yatan’ rinangan Sara unaran apu 
riniganan da isu i finingan. Da wanungan iyu Rebeka nidzun anu da 
Rebeka irasu i wanuyngan barabindan i rinangan nangan mampan. 


Abraham Nangan Mampan 


2 ! Abraham itip iyu sagat maran, binangan Kitura. 2 Sagat igi 

irim narun rusan ibiani, Tsimran, Joksan, Medan, Midian, 
Isbak da Sua. ? Joksan isu Siba da Didan ramangan. Da Didan isu 
garam Asur da Letus da Leum tafangan. “Da Midian narun rusan 
marub binangan ibiani, Efa, Efer, Hanok, Abida da Elda. Utup 
tuasarigi isu Kitura tafan rusan. ? Abraham itaņin nam santan aranan 
suda wain gin ugu sib anu da narungan Isak. “Da aru aranan 
rumpada marata’ da ifab nam bunump pas pas anu isan’ narun rusan 
riman da sagat irw ugu, Hagar da Kitura. Da Abraham itanin 
ribaranan santan ifa intap min’a gubw’ yaban i mpada gunt?’ i Isak. 
’Mpru’a Abraham udzufan mpada rutin isan’ 175. ê Aranan inap 
nam santan maran furan intsup sib da ifufi nidzun anu da imamp da 
ifa da utupan mampa sib ugu. ° Da aranan narungan Isak da Ismail 
irim aranan i tauf bampun Makpela min’a uts da gamp Mamri, min’a 
Tsohar narungan Efron, garam Hit, intapan. ° Abraham rungan irim 
nam ntsuman i intap arigi da garam Hit. Da aranan narun rusan irim 
aranan i nigi imprw’ da finingan Sara. ™ Gubu’ Abraham mampa sib, 
da Yawe ifinti aranan narungan Isak. Da Isak impa uts da mpui 
maran Bir-Lahai-Roi. 


Ismail Tafan Rusan Nangan 


* Abraham narungan Ismail rima da Hagar, sagat Idzip aru Sara 
sagat guman ugu, yaņin rusan nangan ani. “Ismail narun rusan 
binangan atsuņ’a i ruan ibiani: Nebaiot, Ismail narun marub 

miamun, da Kedar, Adbil, Mipsam, '* Misma, Duma, Masa, “ Hadat, 
Tema, Jetur, Nafis da Kedema. *° Nigi Ismail narun rusan. Garam 12 
igi tafan rusan binangan imunti imin’ gamp ruga rugan da intap 
ribaranan mpada gin. ” Ismail impa udzufan isan’ 137, da aranan 
imamp da ifa da tafan rusan mampan ugu. ** Ismail yanin rusan 
impai imin’ intap Hawila ifa isan’ gamp Sur, intap Idzip marafain 
gan gubu’ yaban, sanab fada Asiria gin. Da anun)’ irut rain rusan 
impa bini u. 


Rebeka Irim Narun Bampun)’ Isau da Yakop 


“Nani Abraham narungan Isak nangan ragidan ani. ” Gubw’ Isak 
udzufan san’a 40 da iyu Rebeka, Betuel narungan finam da Laban 
nafungan, ribaranan garam Aram mpada Mesopotemia ugu. ” Isak 
finingan sib. Yawe irinant i aranan nangan udagin da Rebeka 
iwanun. “Mama narun iru’ min’a Rebeka wanun igi yis ruan imir) 
rinan wayun wasa’. Ibinigi da aranan ifan da Yawe i nan udagin da 
ini bina’, “Wain idzuwai da nam bida ani iwa’ da dzi?” 

” Da Yawe ini da aranan ibiani, 

“Garam utup irwrun imin’ u wanum. 

Garam utup irv’run u nida riman igi bun’ antap ruan namunti 
ruga rugan. 

Da utup mayan bun) asu riniurun da nayab ragun i mayan. 

Da mama’ narun wa’a miamun bun’ asu mama’ wa’a bampan 

garam guman.” 

“Iwa aranan gubu’ gan rima narun da irim narun bampun’. 
“Mama miamun wa’an igi rinin isu bi’ funub da rinifufun iyus, da 
ribigi inv’ aranan binangan Isau. “Da raingan wa’a atsun’a aranan 
da banin rutur’ i faga mutun. Ibinigi da ribigi inv’ aranan binangan 
Yakop (waingan ‘gifa faga mutun”). Isak udzufan isan’ 60 da gubu’ 
aru Rebeka rima mama’ bampun) irw igi. 


Yakop Iyu Mama’ Miamun Nangan Suda Wain Gin Sinun’ Isau 


“Mama narun irv igi ibasu garam sib da Isau isu garam mararuru 
da bani-tati’ i yuna wap da wa’an da apu. Da Yakop aranan garam 
mpada ntras anu, da aranan inan da impa gamp anu. ” Isak maran 





“25:26 Nan ‘gifa faga mutun’ iram iyab i nam iyu’an. 

yari nidzun anu i Isau, wain ibiani, aranan nugun itsia’ i gada apu 
Isau yuna gin. Da Rebeka ibinigi maran yari nidzun i Yakop. 

” Gubu’ mayan da Yakop itip mpua’ i upis nidzun, da Isau imin’ 
wap iba da manits irut aranan nidzun anu, “da ini da Yakop, 
“Manits yis dzi funub anu! Warim nam bi’ igi fain da dzi nagan!” (I 
wain igi da ifarin’ aranan binangan Idom, i waingan ibi ‘bi’.) 

*' Da bitsinta’ Yakop ini da aranan ibiani, “Hai, da bitsinta’ warim 
mama’ miamun nangan suda wain gin da dzi raiyi, ida dzi bun’ arim 
mpua’ ani da agu.” 

“Da Isau ini, “Oiyo! U tsanan dzi nan i mampan! Da dzi nangan) 
miamun dzi suda wain gin igi burima dzi sib bida anun’? Isan)’ i!” 

“Da Yakop itip ini, “Wataga ruam da wani nan nidzun mun)’ da 
dzi i u rima nam mama’ miamun gan suda wain gin da dzi.” Ibinigi 
da Isau itaga ruan da irim nam mama’ miamun gan ifan da Yakop. 
“Tntsup sib da Yakop irab mpua’ upis nidzun da nam gadan aranan 
tipan da Isau. Da aranan iga nam da inum mpua’ isan) aranan sufan, 
da yuri’ da ifan. Uwayant Isau santin’an igi aranan itsana nam 
mama’ miamun gan suda wain gin igi ibi nam uta’ anu. 


Isak Impa Imin’ Gamp Gerar 


2 6 "Da gubw’ fus tsira’ nam gada marin’a sib iwa’ intap Kanan 
ibi mun’ da wa’an da Abraham ugu. Ibinigi da Isak intsun’ 
ifa gamp Gerar, garam Filistia kin gan Abimelek gampan. ° Yawe 
iwa’ da aranan da ini, “Agu anug’ ru’a gamp Idzip u. U bun’ ampai 
intap idzuwai Dzi bun’ ani da agu i mpada gin. ° Wampa intap ani da 
Dzi bun’ arut agu da nafinti agu. I intap aruani santan Dzi bun’ arim 
da agu da u tafam rusam i say’a nan Dzi tagada ruan’ gin da u 
ramangam Abraham ugu. * Dzi bun’ autus u tafam rusam yaningan 
nawa’ nasisuy’ nasay’ pantam narun da narim intap ani santan da 
ribaranan. Da min’a u yanin rusam rururuygan da Dzi bun)’ afinti 
garam intap utup utup santan, *i Abraham yatan’ waran’ i Dzi da 
itip Dzi nangan’ faidagin da nam santan Dzi santin’a aranan gin.” 

° Tbinigi da Isak impa imin’ gamp Gerar. ’ Gubu’ garam gamp igi 
guta i aranan i finingan da aranan ini bina’, “Dzi nafungan) igi.” I 
aranan irat da ini i wanungan anu ibiani, “Bida dzi nida fininganr) 
gin da garam gamp ani bun)’ ais dzi funub i aranan, i Rebeka igi 
sagat mara rifirif bini.” “Isak impa nigi gubu’ ampibinan sib raiyi, da 
gubu’ mapan Abimelek, garam Filistia kin gan, imunti unaran 

muantsi wagun’ da irarab Isak yafusa finingan Rebeka. °’ Abimelek 
inv’ Isak iba munti i maran da ini rutin, “Aruani da dzi sru’gin sib. 
Sagat arigi u finingam. Wain idzuwai da u ni nafungam i aranan?” 

Da Isak ini bina’, “Dzi maran)’ ifur ibi dzi bun’ arim rungan)’ rai i 
aranan bida dzi nida finingan’ gin.” 

“Da Abimelek ini, “Ibianun’ da u nan uwayant ibinigi da agai? 
Bida dzi garaman’ mayan dani ruta u finingam gin’an, da Anutu 
madararu agai i u nangam iyu’an igi.” '’ Abimelek ini nan 
babampafan da gan ampan gan ibiani, “Mana bida nana asub yaba i 
garam ma sagat aruani da aranan bun’ amamp i muna’ gan.” 

“Isak iraf gum da udzuf arigi imin’ intap igi da nam nidzun 
bitsinta’ bitsinta’ aranan ntanan da ikap nidzun 100 isan’ ruan 
santan, i Yawe ifinti aranan nidzun anu, “da aranan isu garam nam 
bunump tsira’ da nam bunumpan run)’ yutus i ruan anu ibinigi. 

1 Aranan isu wain i dumpa da makau da garam gum ampibinan, da 
garam Filistia nugun irua’ i aranan. “ Ibinigi da ribigi idzufun’ mpui 
rafan santan aranan ramangan Abraham garam guman rafan ugu. 

16 Da Abimelek ini da Isak, “Aruani da aga tsana u su garam nampar’ 
1 Tbinigi da Isak itanin gamp igi rai da ifan da impa imin’ intap 
bump Gerar. “Isak itip ini da garam guman iraf mpui santan aru 
ramangan Abraham garam guman rafa mun’ ugu. Abraham imamp 
sib raiyi da garam Filistia idzufun’ mpui santan sib. Gubw’ tipa rafan 
da Isak itip ifarin’ binan aru ramangan Abraham farin’a gin mun)’ 
ugu. “Gan garam guman itip iraf mpui fa’ mayan imin’ nigi da iwa’ 
da mpui maran budubuatagin. ” Da bitsinta’ garam Gerar garaman 
mpada tayan’ makau gan irut Isak garaman mpada tayan’ makau gan 
isu ufuai da ruan da ini, “Aga mpui gan)’ igi.” Ibinigi da Isak ifarin’ 
mpui rafan igi Esek (waingan ibi ‘suda ufuai da ruan’), i ribigi irut 
Isak isu ufuai da ruan i mpui rafan igi. * Raiyi da itip iraf mpui 
mayan da ribigi itip irut isu ufuai i nigi impru’, da Isak ifariņ i 
binangan Sitna (waingan ibi ‘usuda gudzun i ruan’). ” Isak itanin 
nigi rai da itip iraf mpui mayan. Da gubw’ arigi da garam mayan 
watip irut isu ufuai gin u, ibinigi da ifarin’ i binangan Rihobot 
(waingan ibi ‘intap uta’ mayan’) da ini, “Aruani da Yawe irim intap 
uta’ mana ani da agi i mpada bini da agi yanin rusan’ bun’ autus i 
ruan nawa’ nasisur’ namin’ gamp ani.” “ Da Isak itanin nigi rai da 
iyab ifa mpa gamp Birsiba. ““Da idzian arigi, Yawe iwa’ da aranan 

da ini bina’, “Dzi u ramangam Abraham Anutu gan. Agu anun)’ ratan 
u, i Dzi rut agu impai. Da Dzi bun’ afinti agu da nautus u tafam 
rusam nawa nasisun’, i wain iru’ dzi yudzu nan sib da garam guman)’ 
Abraham.” ” Isak yantun’ tauf tsarada nam in i nigi da itsarif Yawe 
gin. Da aranan yari unaran apu riniganan da gan garam guman iraf 
mpui mayan imprw’ imin)’ igi. 


Nan Udzudan Muntida Wasa’ i Abimelek da Isak 


% Gubu’ mayan da Kin Abimelek irut gan garaman rima uwayant, 
Ahusat, da gan garaman sina-ati gudzungan, Fikol, imin’ gan 
gampan Gerar iba i tsananda Isak. ” Bawa’an da Isak igut i 
ribaranan, “Wain idzuwai da agam iba i tsananda dzi, garam aru 
agam bugindan da wata rai i gam gampam ugu?” 

* Da ribaranan itip ini aranan nifungan muna’ ibiani, “Aga tsanan 
dzidziwandan ibiani, Yawe irut agu, ibinigi da aga ni i agi tsafa 
ruan’ da udzuda nan muntida wasa’ i agu da agai, ” i agu anun’ nana 
maisan i agai u, nabi aga tipa agu bini anu isan’ u taninda aga rai da 
bada ruta nan ma’an. I aruani da aga tsanan i Yawe ifinti agu.” 

% Tbinigi da Isak isu nam gadan tsira’ manan i ribaranan da igan da 
inum. * Pisa tata’ maratait mayan da ribaranan imprw’ ruan da 
yudzu nan da itaga ruan gin i mpada bini. Da Isak itanin ribaranan 
rai ruta nan nufan da ifan. “ Gubw’ arigi rururunan da Isak garam 
guman ibawa’ da arayan da ini rutin ibiani, “Aga raf mpui manan da 
aga wa’ da mpui sib wa.” * Da Isak ifarin’ mpui rafan igi binangan 
Siba. Ibinigi da min’a nigi bawa’an da aruani da rup ifarin’ gamp igi 
binangan Birsiba. 

“Isau udzufan isan’ 40 da iyu sagat iru’run, Judit da Basemat. 
Judit ramangan Beri, da Basemat ramangan Elon, rib iru igi garam 
Hit. ” Sagat irv’ igi inan Isak da finingan Rebeka wanun ibarabin 
nidzun anu. 


Yakop Iyu Isau Nangan Fintidan Sinun’ 


2 7 ‘Isak ifufi sib da maran isap da anuy)’ isan’ i run’ raraba 
nam, ibinigi da irim nan i narun miamun Isau iba da ini 
rutin, “O, Isau, dzi narun’.” 
Da Isau ini, “Raman’, dzi aruani. U ni wai?” 
? Da Isak ini, “Aruani da dzi fufi sib da dzi wasru’ i gubw’ gan’ 


mampan u. ° Wau dampa da birian gam da wayun apu wap i tipa dzi 

nifun’ gin. “Da wabana apu nasu ntsits narubini tusa dzi wan’ da 
wau waba da dzi nagan da dzi narim nangan) fintidan da agu nasu 
miamun, ida dzi namus mampan.” 

° Gubw’ arigi da Rebeka impai da irinant i Isak nangan nidan da 
narun Isau. Gubw’ Isau taninda raman da fada sib i yuna apu wap i 
uda badan, ° da Rebeka ini da narungan Yakop ini bina’, “U rinantin, 
aruani da dzi mpai da dzi rinant i u ramangam nangan nidan da Isau 
bida ani, ’‘Wafan da wau apu maran waba da wabana da nasu ntsits 
bini anu da watip dzi nifun’ gin i dzi gadan. Da min’a Yawe maran 
da dzi bun’ arim nangan) fintidan da agu nasu miamun ida dzi 
namus mampan.’ ° Ibinigi da narun’, warinant i dzi bini anu da 
wanan nam nasar dzi nidan da agu da aruani: ° Wafa ntsiņ aga ugu 
da wau nunin naru fa’ dudubadan iru'run naba da dzi. Da dzi natip 
nam gadan ntsits bini u ramangam maran aridagin yusan. “Ida wau 
wafan da ramangam nagan, da aranan bun’ arim nangan fintidan da 
agu sib, ida namus mampan.” 

"I Yakop ini rinangan nangan muna’ ibiani, “Rinan’. U srw’ i dzi 
raingan’ Isau sib wa. Aranan garam rinifufun yusan, da dzi ima’. 
“Da bida anu’ i raman’ yafusa dzi da rabuba gin? Bun’ ani dzi 
intsa’a i iyu’a aranan da bun’ arim nam pupuarapan maisan da dzi, 
da dzi wasan i uda nam fintidan manan u.” 

" Da bitsinta’ rinangan ini, “Dzi naruņ’. U maram anun’ fura nan 
yusan u. Dzi bun’ au nam pupuarapan maisan arigi. Da wanan nam 
nabi dzi nidan da agu igi. Wafan da wau apu irv igi naba da dzi.” 

“ Tbinigi da Yakop ifan da iyu apu iru’ igi iba da rinangan, da 
rinangan itip nam gadan isan’ ramangan Isak maran aridagin ugu. 

15 Ntsupa sib da Rebeka iyu narun tsira’ Isau narukui gan bini maran 
min’a unar wasa! da yatsuf ifan da Yakop, narun isi’ igi. f Aranan 
yudzu nuniy rinifufun ifa Yakop banin da wan da ibuafir sib. !” Da 
Rebeka iyu nam ntsits bini da bret fain aranan tipan ugu da irim da 
narun Yakop. ““ Yakop iyu nam gadan igi ifan da raman da ini bina’, 
“Raman’.” 

Da raman ini bina’, “Hai. U wai igi?” 

“Da Yakop ini, “Dzi Isau, u narungam miamun. Dzi tip nam 
santan ibi u nidan da dzi ugu. Wauri’ da waga apu dzi tipa sib ani da 
warim nam fintidan da dzi.” 

” Da Isak igutin, “Dzi narun’, u wa’ da apu igi sun anu ibianun’?” 

Da Yakop ini, “U Anutu gam Yawe irim dzi sib, da dzi yu iba sun 
anu.” 

“Da Isak ini da Yakop, “Waba uts anu da dzi, da dzi nagif agu. Da 
dzi narabubin nabi dzi narungan’ rururunan Isau agu, ma ima’.” 

* Yakop ifa uts anu raman maran da Isak igif aranan da ini bina’, 
“U wangam nida nan iwa’ ibi Yakop. Da banim ani ibi Isau gan.” 

” Isak anur' isru’gin ibi Yakop u, i aranan banin isu rinifufun ibi 
raingan Isau baningan; ibinigi da Isak ifinti aranan. ™ Da itip igutin 
ini bina’, “Agu dzi narungan’ Isau rururunan, ma?” 

Da Yakop ini, “Hai, dzi aranan arani.” 

* Da Isak ini, “Ari, dzi narun’. Wayu apu gam igi waba da dzi 
nagan, ida dzi narim nangan) fintidan da agu.” Ibinigi da Yakop iyu 
nam gadan gan iba rim da raman Isak igan, da ifa yu wain gurun iba 
da aranan inum. ““ Ida Isak ini da Yakop ibiani, “Dzi narun’, waba 
uts aruani da watsutsuf dzi.” ” Ibinigi da Yakop ifa rutin da itsutsuf 
aranan. Gubw’ Isak tunisa Yakop narukui gan atsufan da ifinti aranan 
da ini bina’, 


“Dzi narungan’ nam gauntan impuy gin 
isan’ gum mapan gauntan 
Yawe nanan wa’a ygarubini binan. 
” Anutu bup atanin tifituf naru’ 
da nanan u intapam nasisun’ i nam gadan, 
wit nidzun da wain fa’ ampibinan. 
* Garam utup utup bun’ asu u garam gumam 
da bun’ arim antun’ da narasu rungan da agu. 
Da u bup asu nifutsarif i raim rusam fain, 
da u rinangam narun rusan bun’ arasu rungan da agu. 
Garam pupuarapa ruta agu bun’ awa’ da nam pupuarapan igi 
muya’ gan. 
Garam tsarifa agu da nana bini anu i agu da bun’ au nam 
fintidan nabinigi.” 


“Isak ifinti Yakop sib da Yakop bun’ taninda raman rai da raingan 
Isau imin’ wap ibawa’. “| Aranan ibinigi itip apu ntsits bini da iyu iba 
da ramangan da ini, “Raman, wampa wayab da waga apu dzi uda 
badan da agu ani, da wafinti dzi.” 

“Da Isak igut i aranan, “Agu wai?” 

Da Isau ini, “Dzi Isau, u narungam miamun.” 

“Isak irunt fafun nidzun anu da iratarat iyus da igutin ini bina’, 
“Maya arigi iyun apu da iyu imun’ ba da dzi? Dzi ga nam igi da dzi 
finti aranan sib, da pas anu da u bawa’. Da nam fintidan bun’ arut 
aranan nantin.” 

“Da gubw’ Isau rinanta i raman nangan igi da iyai’ da iran tsira’ 
binan ruta wanun barabindan da ini bina’, “Raman’, wafinti dzi 
nabinigi!” 

3 Da bitsinta’ Isak ini da aranan ini bina’, “U raingam isu umpur 
tsira’ binan anu da dzi da iyu agu nangam fintidan sib.” 

“Da Isau ini ibiani, “Raman’! Binan Yakop isan’ aranan rururunan. 
Mun)’ da aranan isu umpur da dzi, da iyu dzi nangan’ suda mama’ 
miamun gan da aruani da itip isu umpur da agu da iyu dzi nangan)’ 
fintidan. Da raman’, nan fintidan pas u mamida riman da rumin’an, 
da warim da dzi.” 

“Da Isak ini aranan nangan muna’ ibiani, “Dzi nan aranan isu 
garam nifutsarif tsira’ i suda wain i agu, da dzi nan i rain rusan da 
utupan isu i garam guman. Wit da wain bun’ awa’ nasisun’ aranan i 
dzi rim nam santan igi rutin sib. Da narun’, dzi bunana bida anun’ i 
agu?” 

“Da Isau ini da raman, “Ramar, nan fintidan igi mani bitsinta’ 
anu, ma? Wafinti dzi wamprw’!” Ibinigi da aranan iran tsira’ binan 
anu. 

* Da Isak ini aranan nangan muna’ ibiani, 


“U gampam mpada gin bun’ amin’ gunti’ i intap nagaran 
da tifituf maranuntun mamida rua’a gin. 
U bun’ ais buna’ mai’ mai’ i wa’a da nam bunumpam 
da u bun’ asu raingam garam guman anu. 
Da bitsinta’ raiyi da u bun’ ararai’ i raingam 
da u bun’ antap rungam rai sinun’ aranan nangan mpada tayar’ 
agu.” 


Isak Itanin Yakop Ifan da Laban 


“"Isau maran ifur nan fintidan Isak riman da Yakop igi, da isu 
wanun nidzun anu da Yakop. Da ini anu imin’ wanungan ibiani, 

“Raman gubw’ gan mampan iba su uts, da bida aga rana gin sib, da 
dzi bun) ais raingan’ Yakop funub.” 

“Da bitsinta’ gubu’ Rebeka uda sisin’ i Isau sanaban tipan da inu’ 
Yakop ba da ini rutin ibiani, “Warinantin, u raingam Isau irasu 
wanun barabindan i nangan tipa i isa agu funub. ***’ Ibinigi da dzi 
narun’, wanan wabi dzi nidan, da wafan da dzi nafungan’ Laban da 
warut wampai namin’ gamp Haran, nasaņ u raingam nugungan 
nufan da maran samuda nam u nanan da aranan. Raiyi da dzi bur 
atanin rib fain nabia’ i tipa uda agu badan. Dzi bugin i taninda 
narun’ rusan’ agam irv igi rai da gubw’ bitsinta’ anu.” 

*° Rebeka ini da Isak ini bina’, “Dzi rarai’ nidzun anu i Isau finin 
rusan, sagat Hit irw ani. Bida Yakop uda sagat Hit ani gan manan 
san’a sagat tuas iru’ aruani, da dzi nangan’ mpadan bun’ amais 
wasi.” 

2 8 ! Ibinigi da Isak inu! Yakop ba da ifinti da ifai nan gin, “Agu 

anur’ uda sagat Kanan mayan u. ° Wauri’ da wafa rinangam 
ramaņgan Betuel gampan min’a intap Mesopotemia, da wau 
gayangam Laban narungan finam mayan. ° Anutu Nampan Wain 
Tsira’ nafinti agu da nautus i u yaningam nasu garam wain wain 
ampibinan. * Anutu narim nam fintidan da agu da gam yaningam 
nabi nam fintidan ragada mun’ da Abraham ugu. Da intap aru Anutu 
riman da Abraham ugu da u mpada suda marawampua gin ani nasu 
Laban, Betuel garam Aram ugu narungan. Laban igi Yakop da Isau 
rinangan Rebeka nafungan. 

“Da Isau irinant i nan ibi Isak irim nan fintidan sib da Yakop da 
itanin aranan ifa Mesopotemia i uda sagat min’a nigi, da ipa’ aranan 
i anu) uda sagat Kanan mayan u. ’ Da Isau irinant ibi Yakop yatan 
waran' i ramangan da rinangan nangan da ifa Mesopotemia sib. 
“Gubu' arigi da Isau uwayant ipv i ramangan Isak buginda sagat 
Kanan igi. ° Ibinigi da Isau ifan da Ismail, Abraham narungan marub 
ugu, da itip iyu Ismail narungan Mahalat, Nebaiot nafungan finam, 
impru’ da finin rusan irv ugu. 


Yakop Nangan Puafuban Min’a Betel 
2 Yakop itanin gamp Birsiba rai da ifa i wa’a gamp Haran. “ Gubu’ 


aranan wa’a mumai furis wasa manan da igin’ igi, i gubw irw sib. 
Aranan iyu tauf maraganaf da yis gudzun gin isu unubin da igin’ 

maramprw’. Da aranan ipuafub da itsanan antim gunti’ binan wain 
min’a intap da buntun fawa’a gununun, da itsanan Anutu anira gan 
ru’an da yaban. “Da itsaynan Yawe muntida wagun) gin da nidan, 
“Dzi Yawe, u rumpungam Abraham da ramangam Isak Anutu gan. 
Intap aru u gipa gin igi, Dzi bun’ arim da agu da yanin rusam. “U 
yaningam bun’ awa’ nasan’ intap naruntsuaf, da bun’ ampa nadzaran 
nafa gubw’ yaban da gubw’ rwan da dzra’ da fi’. Min’a agu da yayin 
rusam da garam intap utup utup santan bun’ ayu nam fintidan. ” Da 
wariyantin, dzi buy’ arut agu da nampa tayan’ agu i sanab idzuwai u 
fada gin, da dzi bun’ atip nau agu naba intap aruani. Dzi bun’ anan 
nam sib anu dzi nidan da tagadan da agu nasu nidzun, da dzi wasan)’ 
i taninda agu rai u.” 

16 Yakop maran ita’ da ini i wanungan, “Nan nidzun binan, Yawe 
impai ani, da dzi wasru’gin u.” ” Aranan irat da ini bina’, “Mumai 
aruani inan dzi rat funub anu. Mumai aruani isu Anutu unaran da 
gununun muantsi nifungan.” 

!8 Pisa tata’ maratait da Yakop iyu tauf suda unub in ugu da 
yantuy’ iyab isu nam maran rufuran. Da iyats madamin iyabin i 
santin’a bida Anutu mumai gan mararam igi. ° Yakop ifarin’ mumai 
arigi binangan Betel--waingan ‘Anutu unaran’. Garam mpada nigi 
mup ifarin’ gamp igi binangan Luts. ” Yakop itsaf ruan nidzun anu 
da Yawe ini bina’, “Anutu, bida u ruta dzi da mpada tayan)’ dzi bini i 
sanab gunti’ dzi nida fada gin da u rima nam gadan da narukui da 
dzi, "da bida dzi ba tipa wa’a ramangan’ gampan narubini da nigi 
da agu Yawe bun’ asu dzi Anutu gan’. ” Da tauf aru dzi antuy’an ani 
naraga mumai aruani nasu U Anutu uyaram tsarifa Agu gin. Da nam 
santan u riman da dzi--dzi bun’ afab nasaņ’ 10 da narim 10 igi gan 
bits da agu.” 


Yakop Iwa’ Laban Gampan 


2 Q "Da Yakop ruyun ifan da iwa’ garam gubw’ yaban intapan. 
“Da irunt fafun i tsananda mpui rafan manan rumin’a intap 
puatsi mana’ binan igi da dumpa utup irv da bits gin’a wafia mpui 
igi i garam inan da irim mpui arigi rutin. Da tauf tsira’ manan imin’ 
sib i mpui nifun igi. ° Mai’ mai’ dumpa santan bawa’a sib, da garam 
mpada tayan’ gin inan da irimpin’ tauf igi sinun’ mpui rafan nifun da 
irim mpui da dumpa inum. Numa mpui sib da garam mpada tayan)’ 

dumpa itip irimpin’ i tauf igi ragun i mpui nifun igi. * Yakop igut i 
ribigi ini bina’, “Ama’ rain’ ruas, agam rib anup igi?” 

Ribaranan ini nan muna’, “Aga rib Haran ani.” 

“Da Yakop ini, “Da agam isru' i Laban, Nahor rumpungan?” 

Da ribaranan ini, “Hai, aga srw’ i aranan.” 

“Da Yakop igut i ribaranan, “Aranan impa bini ma ima’?” 

Da ribaranan ini, “Hai, aranan rumpa bini. Da tsanan, aranan 
narungan finam Retsel iyu ramangan dumpa gan iba ani.” 

’ Da Yakop ini, “Ibianun’? I gubu’ maran binan rumin da anug 
iwarip iwa’ i gubu’ maran tsutsagin atan’an u. Isan’ i agam rima 
mpui rutin sib da tipa uda fadan da run gada sai?” 

“Da ribigi ini aranan nangan muna’ ibiani, “Aga wasan) i nana 
bidanigi u, nasan’ dumpa sib anu nawa’ namprw’ ruan sib raiyi da 
aga namus rimpin’a tauf igi sinun’ mpui nifun da narim mpui da sib 
anu namprw’ ruan nanum.” 

° Yakop rup ruta garam mpada tayan’ dumpa nida nan da Retsel 
iyu ramangan dumpa gan ibawa’, i aranan impa tayan) gin. ° Yakop 
itsanan Retsel, gayangan Laban narungan finam, impru’ da dumpa 
gan santan igi da ifa rimpin’ tauf sinun’ mpui nifun da irim mpui da 
gayangan dumpa gan inum. “Da Yakop itsutsuf Retsel da iran ruta 
nugun tsia’an tsira’ binan. “Da aranan ini da Retsel ibiani, “Dzi 
Rebeka narungan marub, u ramangam Laban nafungan finam.” 
Retsel irinantin da irunt sun anu ifan da ini da ramangan. 

“Da gubw’ aru Laban uda sisin’ i nafungan narungan Yakop badan 
igi, da irunt ifan da iwa’ da aranan. Da impur aranan ufiak anu da 
itsutsuf aranan da iyu iba unar. Wa’a unar sib da Yakop ifis i nam 
sib anu wa’an da aranan ugu. ““Da Laban ini, “Nan nidzun binan, agi 
bi’ bitsinta’ anu.” 


Yakop Inan Gum i Laban Iyab i Lia da Retsel 
Yakop irut gayangan impai nigi isan’ ukam maga sib, * da Laban 
ini da aranan, “Dzi gan’ rururunan agu, da bitsinta’ anun’ idaum iu 
naya gum uta’ anu i dzi u. Wani da dzi inam bunumpam u nida 
udan gudzungan i gum u nayan. 
“Da Laban narun rusan finam iru’run rumpai; miamun Lia da isi’ 
Retsel. ” Lia mara nidzun gan idaum anu’, da bitsinta’ Retsel aranan 





“29:17 idaum anu: Nan igi mira nan Hibru anug’ idzidziwan u. Da garam fain yitam 
in ibiani, “Lia mara nidzun imamp imamp anu.” 


Genesis 57 


aruf mararifirif binan iyus Lia i marangan da nidzungan santan. 

!8 Yakop maran yari i Retsel nidzun anu, ibinigi da ini da Laban, 
“Dzi bun’ anan gum nayab i agu nasan)’ udzuf 7 i uda u narungam isi 
Retsel suda dzi finingan’.” 

“Da Laban ini, “Bini anu da dzi bun’ arim da agu i rib fain aga 
mayu i. Nabinigi da warut dzi nampai.” ” Ibinigi da Yakop inan gum 
udzuf 7 i uda Retsel, da itsanan udzuf 7 igi ibi nam uta’ aru manan 
anu isan’ gubw’ iru anu, i aranan maran yari nidzun anu i Retsel. 

"^ Udzuf 7 arigi intsup sib da Yakop ini da Laban, “Ya’! Dzi 
udzufan’ nana gum i agu ugu iba ntsup sib, da warim dzi finingan’ 
ba da dzi i dzi udan.” ” Ibinigi da Laban isu nam gadan tsira’ 
bintsudagin da irim nan da ampan santan gamp arigi iwa’ da iga 
nam. ” Da idzian arigi da Laban iyu Lia iba da Yakop da Yakop irut 
igin’. (“Da Laban irim sagat gum maran, Tsilpa, da Lia.) 

*° Gubw’ pisan da Yakop irunt fafun i tsananda Lia. Da aranan ifa ni 
da Laban, “Wain idzuwai gan ani da u nan uwayant bida ani da dzi? 
Dzi nan gum anu i Retsel. Da ibianur) da u bu iyu dzi i rima Lia?” 

“Laban ini aranan nangan muna’ ibiani, “Aga sanaban’ anun’ 
ibinigi, mama’ finam bampan suda gabun mun’ da miamun 
rumpadan u. ” Wampai nasan’ sunta’ bintsudan ani ntsupan, ida dzi 
namus rima Retsel da agu, da u bun’ atip anan gum i dzi nasan 
udzuf 7 mayan.” 

2 Yakop itaga ruan da irut Lia impai isan’ sunta’ arigi ntsupan. Ida 
Laban irim Retsel da Yakop isu aranan finingan. ( ” Laban itanin 
sagat gum, Bilha, da Retsel.) “Da Yakop irut Retsel impai da maran 
yari i aranan nidzun anu iyus Lia. Da aranan itip inan gum i Laban 
isan’ udzuf 7 mayan. 


2 


Yakop Narun Rusan 


"l Da Yawe itsanan ibi Yakop maran yari i Retsel iyus Lia, ibinigi 
da irim Lia sib i uda i mamæ’ narun. Da bitsinta’ Retsel isu sagat 
yami. “Lia iwanun da irim narun marub mayan da ifarin)’ i 
binangan Ruben (waingan ibi ‘watsana, narun marub’), da ini, 
“Yawe itsanan dzi wanu barabin gan’ sib; aruani da dzi gabungan)’ 
maran bun) ari dzi.” ” Raiyi da Lia itip iwaņun da irim narun marub 
mapan da ini ibiani, “Yawe irinantin ibiani, Yakop maran wari i dzi 





>29:32 Binan Ruben wangan farin’an iwa’ ibi nan Hibru nida ‘itsana dzi barabin 
gan”. 

isan’ maran arida i Retsel u, da irim mama’ narun maga ani da dzi.” 
Ibinigi da ifarin’ mama’ narun igi binangan Simion (wangan farin’an 
iwa’ ibi ‘rinantagin’). ** Impa da Lia itip iwanun da irim narun marub 
mapan da ini, “Aruani da dzi gabungan’ bun’ amits dzi da wasan 
taninda dzi rai, i dzi rim aranan narun rusan marub irw da bits,” da 
ifarin’ i binangan Liwai (wangan farin’an iwa’ ibi ‘udzuda mprua’a 
ruan’). ” Da Lia itip iwanun gin da irim narun marub mayan da ini, 
“Gubw’ aruani da dzi bun’ atsarif Yawe binangan.” Ibinigi da Lia 
ifarin’ mama’ narun igi binangan Yuda (wangan farin’an iwa’ ibi 
‘tsarifan’). Ntsupa sib da aranan watip irim mama’ narun u. 
3 ! Retsel itsana rungan ibi anun’ irim Yakop narungan da 
nugun irua’ i raingan da ini da Yakop ibiani, “Warim narum 
da dzi ama’. I bida anun’ da dzi bun’ amamp.” 

*Yakop nugun isasus i aranan da ini bina’, “Isam i dzi uda Anutu 
mumai gan i nana nam Anutu nanan? Ima’! Aranan runta’ anu isu 
wain i udzuda agu i mamida rima narum.” 

“Da Retsel ini, “Dzi sagat guman’ Bilha aruani. Nabia’ da warut 
wagin’ da narim mama’ narun i dzi binangan’ da dzi nasu rinan gin. 
I min’a aranan da dzi bun’ autus i yaningan’.” * Ibinigi da Retsel irim 
sagat guman Bilha ifan da Yakop isu i finingan. Da Yakop irut igin’, 
“da Bilha iwanun da irim Yakop narungan marub mayan. “Da Retsel 
ini bina’, “Anutu iraru agai da imunti maran udzib da dzi da irinant i 
dzi nangan’ udagin da irim mama’ narun aruani da dzi.” I wain igi 
da ifarin’ i binangan Dan (waingan ibi ‘iraru’). ’ Retsel sagat guman 
Bilha itip iwanun da irim Yakop narungan marub mayan. “Da Retsel 
ini bina’, “Dzi yis gudzun nidzun anu da raingan’ da aruani dzi wa’ 
da nam nidzun sib.” Ibinigi da aranan ifarin’ i binangan Naftali 
(waingan ibi ‘isa gudzun’). 

° Gubw’ Lia tsananda bida aranan watip irim narun u, da irim sagat 
guman, Tsilpa, da Yakop da aranan iyu isu i finingan. “Lia sagat 
guman Tsilpa irim Yakop narungan marub mayan. “Da Lia ini, “Dzi 
rab rungan)’ intin anu.” Ibinigi da aranan ifarin’ i binangan Gat 
(waingan ibi ‘raba rungan ntinan anu’). “Impai da Lia sagat guman 
itip irim narun marub mayan. “Da Lia ini, “Dzi nugun’ inuf wasi 
binan. Sagat sib anu bun’ ani dzi sagat nugun)’ tsia’an.” Ibinigi da 
aranan ifarin’ i binangan Aser (waingan ibi ‘nugun tsia’an’). 


Genesis 59 


14 Gubu’ safa wit ibawa’ da Ruben ifa gum wit da itsanan nam 
nidzun fain turuda sagat i wanundan‘ rumin’an. Aranan iyu i 
nidzungan da iyu ifan da rinangan Lia. Retsel itsanan da ini, “Ama 
Lia, isan’ u rima narungam nam nidzungan fain da dzi?” 

P Da bitsinta’ Lia ini da Retsel, “Mani nidzun aranan igi i u uda dzi 
gabungan sinun’ dzi? Da aruani da u ni tipa uda dzi narungan 
nangan uda badan da dzi ani mpru’an, a!” 

Da Retsel ini, “Isan’. Bida u rima narungam nam nidzungan fain da 
dzi, da Yakop bun’ arut agu nagin’ da idzian aruani.” 

“Gubu' Yakop min’a gum ba da nam nufan arigi da Lia imiy 
sanab ifa i aranan da ini rutin, “U bun’ rut dzi nagin’ da idzian 
aruani, i dzi rim nam ntsuman sib i agu i gai nidzun dzi narungan)’ 
uda badan.” Ibinigi da Yakop irut aranan igiry da idzian arigi. 

17 Anutu irinant i Lia nangan udagin da aranan iwanun da irim 
Yakop narungan mayan isu 5. ° Da Lia ini bina’, “Dzi tanin sagat 
gumaņ’ da gabungan, ibinigi da Anutu irim i muna’ gan bini anu da 
dzi.” Ibinigi da Lia inv’ aranan binangan Isakar (wangan farin’an 
iwa’ ibi ‘rima i muna gan bini’). ” Raiyi da Lia itip iwanun da irim 
Yakop narun marub mapan ifa 6. ” Da ini bina’, “Anutu irim mara 
ampi bini da dzi. Da aruani dzi gabungan’ nifun bun’ atsaf dzi 
nidzun anu, i dzi rim aranan narun rusan marub isan)’ 6.” Ibinigi da 
Lia inv’ aranan binangan Tsebulun (wangan farin’an iwa ibi ‘nifun 
tsafan’). ”™ Raiyi da Lia itip irim narun finam manan da inv’ i 
binangan Daina. 

“Da Anutu maran rufur Retsel i nangan udagin da itus muantsi i 
aranan wanuygan da arana san)’ i rima narun. ” Ibinigi da aranan 
iwayun da irim narun marub mayan da ini bina’, “Anutu itias dzi 
mia’ gap rai.” ” Da inv’ aranan binangan Yosef (waingan ibi ‘rima 
ragun i ruan’). Da itip ini bina’, “Dzi maran’ yari i Yawe tipa suda 
mara ampi i marub maya atsun’a ani.” 


Yakop Apu Gan Inti 


23-26 Gubw’ Retsel rima Yosef sib da Yakop ini da Laban ibiani, “Dzi 


nan gum i agu isan’ udzuf 14 sib, da dzi ni tipa fada gampan’ wain. 





“30:14 nam nidzun...i wayundan: Nam nidzun igi wami ani u. Intap da yafan idzar 
imin’ intap anu, da ikap maraburuab brumin’ da nidzun dzunudzuan. Ribigi 
muaruts nam igi sagat yami gada i nidzun da bun) aturu i rima narun. 

Da watanin dzi finin’ rusan’ da narun’ rusan’ ba i dzi ruta fadan, i dzi 
nay gum tsira’ i agu iyab i sagat iru igi. Da u sru’gin sib wa.” 

” Da bitsinta’ Laban ini da aranan ibiani, “Dzi gaib rungan’ da agu 
i anun’ fadan u. I dzi tsana Yawe inan bini i dzi, i wain ibi u rut dzi 
impai. Ibinigi da wampai da watip wanan gum i dzi. “Da wani nam 
bunumpam u nida udan da dzi, da dzi bun’ arim da agu.” 

” Da Yakop ini, “U tsana dzi guman’ nana i agu sib iyab i u apu 
gam wa’a bini da yusan da gubw’ dzi mpada tayan’ gin. ° Mun’ aru 
dzi mamida badan ugu da u mpa tayaņ apu gam irv anu. Da gubw’ 
dzi bawa’an da ruta agu mpadan da u apu gam inti iyus, i Yawe 
ifinti agu iyab i gum dzi nana i agu sib da inaņ agu isu garam 
nidzun. Da dzi burima utupaņ sib bida anun’?” 

"l Da Laban igut i aranan, “Da u maram ifur nam bunump idzuwai 
i dzi riman da agu?” 

Da Yakop ini, “Dzi wani u rima nam mayan da dzi u. Ima’. Dzi 
bun’ autus guman’ mpada tayan’ u apu gam, bida u uda dzi nangaņ’ 
bida ani yaban: ” Aruani da dzi bun’ ayun natsuar u dumpa gam da 
nunin gam santan da nau dumpa marabusun da rinin puatpuatagin 
da nunin rinin puatpuatagin nasu dzi nam bunumpan’. ” Bida u 
tsaņanda nunin mayan rinin mamida puatpuatagin ma dumpa 
mayan rinin maragamp min’a dzi gin, da u bun’ asru’gin nabi dzi 
wap. Nigi bun’ asu gum isi’ da agu i u tsaņandan dumpa da nuniy 
dzi uda suda nam ntsuman, da u bun’ asru’gin nabi dzi yatsun’ 
nangaņ’ rururuyjan, ma ima’.” 

“Laban iriņantin da ini bina’, “Narubini. Wanan wabi u nidan.” 
“Da bitsinta’ gubw’ arigi da Laban ipirian nunin gan arapu’ da rinan 
rini maragamp puatpuatagin ma umpuar tarin’an impru’ da dumpa 
marabusuy santan da itanin ifa da narun rusan marub i mpada 
tayan’ gin. * Laban irut riban iyu apu gan pirian’an ugu da ifa gunt 
isaņ’ yuna gubw’ iru’ da bits. Da Yakop rumpa tayan’ Laban dumpa 
gan da nunin gan fain. 

7 Da Yakop irab gai banin rururuyan fain imi’ gai irw da bits 
binangan popla da almon da plen, da itsuwa’ i ganan itanin tanin gin 
da gai igi isap wasa’ wasa’ gin. ““Da idaman) uts da pian’ numa mpui 
gin i Laban nunin da dumpa gan bada i numa mpui da raraban. 
Yakop isru’gin i gubu’ nuniy da dumpa bada i numa mpui da arapu’ 
bun’ ayab i rinan. ” Ibinigi da gubu’ arapw’ yaba i rinan uts da gai 
banin igi da bun’ apin’ narun rinin puatpuatagin da umpuar tarin’an. 

® Yakop ibibi i apu naru fa’ rinin ruga rugan ifa munti utup utup da 
apu santan yaba i ruan maran ifan da apu naru fa’ marabusun da 
umpuar tarin’an igi. Aranan inan ibinigi da rungan isu wain i gan 
dumpa gan da nunin gan, da wamprw’ ifan da Laban gan u. “ Da 
gubu’ dumpa da nuniy riniurun nana i yaba i ruan da Yakop irim gai 
bayin uts sib in i mpui numan igi. Da itsanan gai igi da iyab i ruan. 
? Da gubu’ dumpa da nunin awan ma’an nana i yaba i ruan da 
Yakop warim gai igi u. Ibinigi da dumpa da nunin awan ma’an ifan 
da Laban, da riniurun ibafa da Yakop. } Yakop sanaban nana 
bidanigi da arana isu garam nam bunump tsira’ i dumpa da nuniy 
ampibinan impru’ da garam da sagat gum, kamir da donki. 


Yakop Intsuy Ifa Sinung? Laban 


3 ! Yakop irinant i Laban narun rusan nangan nida yaba i 

aranan bida ani, “Yakop iyu agi ramangan’ nangan santan 
da isu garam nidzun i nam bunump tsira’.” * Yakop itsanan Laban 
uwayantan yitam i ruan da maran anug’ yari i aranan ibi miamun 
ugu u. “Da Yawe ini da Yakop ibiani, “Watip wafa rumpum rusam 
da utupam gampan. Da Dzi bun)’ arut agu.” 

*Tbinigi da Yakop irim sisin’ da Retsel da Lia i badan da aranan 
min’a aranan mpada tayan’ apu gan gin. ° Rib irv’ igi ibawa’ da 
aranan ini da ribaranan ibiani, “Dzi tsana agam ramangam 
uwayantan nana yaba i dzi da aruani wabi aru mun) aranan tida 
nanan ugu u, da bitsinta’ dzi ramangay’ Anutu gan rurut dzi. ° Agam 
itsana dzi guman’ uwats uwats tsira’ nana yaba i agam ramangam 
sib wa, ’ da bitsinta’ aranan iti ini nan umpur da dzi da nifu-nangan 
iyu'an ampibinan isan’ 10 i nam bunump riman da dzi. Da bitsinta’ 
Anutu imunti sib i aranan i anun’ naun’a dzi u. ê Bida aranan nidan, 
‘Apu rinin puatpuatagin nasu u nangam,’ da apu santan irim narun 
puatpuatagin isan’ ruan. Da bida aranan nidan, ‘Apu umpuar 
tarin’an nasu u nangam,’ da apu santan irim narun umpuar tarin’an 
isap ruan santan. “I sanab bidanigi da Anutu iyu agam ramangam 
nuniy da dumpa gan sinun) da irim da dzi. 

“Mira nunin arapw’ da rinan gubw’ gan yaba i ruan, da dzi tsana 
nam puafuban maņan i nuniņ arapw’ rinin umpuar tarin’an da 
puatpuatagin anu yaba i nunin rinan. “ Min’a nam puafuban igi da 
Anutu anira gan‘ ini da dzi ibiani, ‘Yakop.’ Da dzi ni, ‘Dzi rumpai. 





°31:11 Anutu anira gan: Watsana 16:7. 

1? Da anira ini bina’, ‘Watsanan nunin arapw’ rinin umpuar da 
dzi tsanan nam santan Laban nana yaba i agu sib wa. "° Dzi Anutu 
aru wa’an da agu min’a Betel, mumai u antun’a tauf da yatsa 
madamin gin” da tagada ruam i tsarifa dzi runta’ anu gin ugu. Wauri’ 
da watanin gamp ani rai sun anu da watip wafa gampam wain.’ ” 

" Retsel da Lia irinant i nan igi da ini bina’, “Aga binangan’ manan 
wamin’ impru’ da aga ramangan’ i nam bunumpan mayan u. 
15 Raman) inan agai ibi rib marawampua. Aranan itanin agai da agu 
da iyu nam bunump in da iga nam bunumpan arayan santan sib. 

16 Da nam bunump santan Anutu uda sinun’ aranan isu agi da narun 
rusaņ nangan’ rururunan. Da wanan nam nabi Anutu nidan da agu.” 
1 Tbinigi da Yakop itanin narun rusan da finin rusan iyab kamir, 

!8 da itsuts i apu gan santan uda min’a Mesopotemia i fada da 
ramaņgan Isak i gan gampan Kanan. "Da gubu’ ribaranan nana i 
fadan da Laban ifa sib i trapa dumpa gan rinifufun da Retsel iwap 
mugus maraganun min’a ramangan unaran sib. ” Yakop irim umpur 
i Laban, garam Aram, da idzigin nan gin da irunt ifa gan arun. 

” Aranan iyu nam bunumpan santan da irunt, yis mpui Yufretis udzi’ 
ifa marafain da iyun ifa i wa’a intap mamai Giliat. 


Laban Irunt Yatsun’ Yakop 


?? Gubw’ suda irv’ da bits da Laban iyu sisip ibi Yakop irunt an 
arun. “Laban iyu gan utupan da irunt yatsun’ Yakop isan’ gubw’ 7 
da iwa’ da aranan min’a intap mamai Giliat. * Da Anutu iwa’ da 
Laban (garam Aram) da idzian i nam puafuban da ini da aranan 
ibiani, “Watsana rungam sib i nangam nidan da Yakop.” ” Yakop 
irut utupan yari unar impai imin’ mamai Giliat, da gubw’ arigi da 
Laban irut utupan iba tsanan da impa marafain. 

% Da Laban ifan da Yakop da ini, “Wain idzuwai da u rim umpur i 
dzi da u yu dzi naruņ rusan’ finam ani iba ibi sagat wapan min’a 
wasa’ i nam isan? ” Ibianun’ da u kup anu i dzi da u runt iba? U 
madani da dzi da dzi dasu nam gadan da aga danump nam da 
datanin agam rai ruta nam nugun tsia’an. “U runt asub da dzi 
watsutsuf rumpur’ rusan’ da narun rusan’ mayan u. U nan uwayant 
maisan binan. ” Dzi say’ i wayada agam, da bitsinta’ idzian ugu da u 
ramayngam Anutu gan ini da dzi ibiani, ‘Watsana rungam sib i 

nangam nidan da Yakop.’ * Dzi sru’gin ibi u maram ifur iyus i tipa 


fada gam gampam wain da u tanin dzi rai. Da bitsinta’ wain idzuwai 
da u wap dzi mugusaņ’ maraganun sib?” 

* Da Yakop ini da Laban, “Dzi rat i u bun’ ayu narum rusam finam 
u tsananda aga mayan uda u mugusam da aranan namamp. Min’a 
agi utupaņ’ marangan, da waba sau gam nangam da wau.” Da 
bitsinta’ Yakop wasru’gin ibi Retsel iwap ramangan mugusan u. 
> Tbinigi da Laban yatan’ Yakop unaran apu riniganan da isau. Nigi 
ntsup sib da yatan’ Lia unaran da inan ibinigi. Aranan inan ibinigi 
anu i sagat gum iru'run impru’, da bitsinta’ wawa’ da mugusan igi u. 
Ntsupa unar igi sib da yatan’ Retsel unaran. * Retsel iyu ramangan 
mugus maraganun da ifaran’ iru’ nam rima yaba kamir barun i 
garam gar mpada gin da impa ragun gin. Laban inuar i nam sib anu 
imin’ upar wasa’ da wawa’ rutin u. ” Retsel ini da ramangan ini 
bina’, “Raman’, dzi gaib rungan’ da agu i dzi wasan’ i muntida yaba 
u marangam u. I dzi yu ukam.” Ibinigi da Laban inuar i nam 
bunump santan da wawa’ da gan mugus maraganun mayan u. 

°° Yakop nugun irua’ nidzun anu i Laban da imp? ini bina’, “Dzi 
nay nam idzuwai asub? Nam maisan idzuwai dzi nan da u daru dzi 
ibi garam asub?” ” U quar i dzi nangan’ santan da uwa da nangam 
idzuwai? Warim namin’ wasa’ i u ribam da dzi riban’ maran da 
ribaranan natsanan i mayan nangan isu nidzun, dzi ma agu. ” Dzi 
nay gum i agu isan’ udzuf 20 aruani. Dzi mpa tayan’ u dumpa gam 
da nunin gam yarubini binan anu da sib anu irim narun bini. Da dzi 
waga dumpa arapu’ mayan imin’ u gin u. Ima’ anu. * U apu gam 
idzuwai apu buman ma garam wapan da gubw’ ma idzian, da u rim 
ririn’ da dzi i dzi rima muna’ gan. Ibinigi da gubu’ apu buman 
garada dumpa ma nunin funub, da dzi wayu iba santiņ agu gin u. 
Ima’. Dzi rungan’ irim muna’ i nigi. “Dzi guman’ ibinigi: gubw’ igauf 
dzi funub da idzian ranaran gan idadaum dzi da dzi sau maramprw’ 
gin’an. “ Udzuf 20 dzi ruta agu mpadan ugu ibiani: dzi nan gum i 
agu isan’ udzuf 14 i uda u narum rusam finam irv’ ani da dzi nan 
gum i agu isan’ udzuf 6 i uda apu min’a agu gin. Da u iyw’ iyw’ dzi i 
u nifungam nidan isan’ 10 i nam bunumpan) da u anug’ irim 
rururuyan. “Da bida dzi rumpungan’ Abraham da ramangan)’ Isak 
Anutu gan aru garam rata gin damami ruta dzi, da u madawat dzi 
rai dafa bani sasa’ anu. Da bitsinta’ Anutu irarab dzi guman’ uwats 

uwats da dzi baningan’ taninda rwan, ibinigi da idzian ugu Anutu ini 
u wwayantam maisan u nana yaba i dzi ugu wasi da agu.” 


Nan Udzudan Min’a Wasa’ i Yakop da Laban 

* Tbinigi da Laban ini Yakop nangan muna’ ibiani, “Sagat iru igi 
isu dzi narun’ rusan’. Da narun rusan isu dzi gan’, da apu igi isu dzi 
apu gan’. Watsanan! Nam santan aru u udan igi isu dzi nangan’. Da 
bitsinta’ dzi nanan nabianun)’ i dzi narun’ rusan’ finam irw igi da 
narun rusan? “Da agi naudzu nan da nanan nam manan namunti 
wasa’ i agu da dzi i agi maran’ rufura nan udzudan igi.” 

* Tbinigi da Yakop iyu tauf gunti’ magan da yantun’ imunti isu 
dubun. “Da ini da gayan rusan imprw’ ini bina’, “Agam wafura i tauf 
ba da wantun’ wamprw’ da ruan nasu marabuntup.” Ibinigi da 
ribaranan iyufum tauf isu marabuntup sib da imprw’ ruan impai uts 
da tauf ufuman igi da iga nam iyab i nam udzudan igi. “ Laban 
ifarin’ tauf ufuman igi binangan Yegar Sahaduta, da Yakop ifarin’ ini 
Galid/ 

“Da Laban ini, “Tauf ufuman ani isu ampap i rima maran furan i 
nan udzudan muntida wasa’ i agu da dzi da aruani da fadan.” I wain 
igi da Yakop ifarin’ ini Galid. “ Da itip ifarin’ i binangan mayan 
Mitspa (waingan ibi ‘mumai min’a wasa tsananda muna’ da mun’a 
sib’), i Laban ini, “Gubw’ agi taninda ruan' rai da Yawe namunti 
wasa’ i agu da dzi da natsana agi ragun i agi anun’ atupa nangan)’ 
udzudan ani sib u. ” Da bida u nana dzi narun’ rusan finam ani 
nangan mpadan maisa wasi ma u tipa uda sagat fa’ mpru’an da 
garam ma’an i tsanandan da mamida barima sisin’ da dzi da maram 
wafur, Anutu imunti wasa’ da irarab agi sib.” °' Laban ini da Yakop 
imprw’ ibiani, “Watsanan tauf gunti’ run muntidan ani da tauf dzi 
ufuman suda marabuntup mpru’an mipya wasa’ i agi iru’ ani. * Tauf 
gunti’ da tauf marabuntup ani isu nam maran furan nan utusa i ruan 
gin. Dzi wasaņ atupa ampap tauf ani sib i wayada agu u, da agu 
anun’ atupa tauf ani sib bada marafain i wayada dzi u. * Abraham 
da Nahor da ramangan Tera Anutu gan bun’ amunti wasa’ i raruda 
agu da dzi bida agi mana runta asub.” 

Ibinigi da Yakop itsarif ruan da Laban i ramangan Isak Anutu gan 
binangan aru rib rata nidzun anu gin ugu. ™ Da itsara apu da Anutu 





31:47 Binan Yegar Sahaduta min’a nan Aramaik da binan Galid min’a nan Hibru 
waingan bitsinta’ ‘marabuntup i rima maran furan’. 

imin’ mamai igi da inv’ gayan rusan iba da irut impru’ ruan iga nam. 
Gada nam sib da ribaranan santan igin’ nigi. ” Pisa tata’ mayan nigi 
da Laban itsutsuf rumpun rusan da narun rusan finam irw’ igi da 
ifinti ribaranan. Da aranan itip ifa gampan. 


Yakop Itip Rungan i Wa’an da Isau 


3 ! Yakop ibinigi irut utupan yuri’ da imin’ sanaban ifan da 

Anutu anira gan utup mayan iwa’ da aranan imin’ sanab igi. 
* Yakop itsana da ini, “Mumai aruani isu Anutu gampan sina-ari.” 
Ibinigi da Yakop ifariņọ i binangan Mahanaim, waingan ibiani ‘gamp 
sina-ari iru’run’. °? Gubw’ arigi da Yakop raingan Isau impa imin)’ 
intap Seir, binan manan Idom. Yakop itanin garaman uda sisi’ 
imun) ifan da aranan raingan Isau. * Yakop ini da garam uda sisir” i 
uda aranan nifungan fadan da nidan da Isau bida ani, “Garam tsira’ 
Isau, gam garam gumam Yakop itanin nan bida ani, ‘Dzi rut gayan)’ 
Laban impai iba isan’ bawa’an da aruani. ° Dzi san’ i makau, donki, 
dumpa da nunin, garam gum da sagat gum. Aruani da dzi tanin nan 
ibia’ da dzi garam tsira’ gan’ agu da dzi gaib rungan’ da agu i u 
maram arida i dzi.’ ” 

ê Da gubw’ garam rima sisip tipa bawa’an da Yakop da ini bina’, 
“Aga yu sisip’ ifan da u raingam Isau da aruani da aranan imin’ 
sanab iba i tsananda agu, da garam 400 irut aranan iba.” 

7 Yakop irinant i nan igi da irat nidzun anu da wanun ibarabin da 
maran ifur nan iyus. Ibinigi da aranan itsaf gan garaman santan ruta 
aranan badan ugu isu utup iru’run da itsaf dumpa da nuniy, makau 
da kamir isan’ utup iru’run ibinigi. ê Aranan maran ifur ibiani, “Bida 
Isau badan da ruta utup mayan isa ruan da wanidan da utup mayan 
isan” runtan.” 

“Da Yakop yugin ibiani, “O dzi rumpungan’ Abraham da 
ramangan’ Isak Anutu gan. O Yawe, agu ni da dzi ibiani, ‘Watip wafa 
gampam wain da gam utupam, da dzi bun’ ampa tayan’ agu da 
nanan u nangam mpadan nawa’ yarubini anu.’ ® U garam gumam 
dzi ani wadaum i u nangam maram aridan da mpada tayan) dzi da 
gubw’ santan. Gubw’ aru dzi isa mpui Jordan ani udzi’ ugu da dzi ba 
bani sasa’--dzi gif itipan’ anu. Da bitsinta’ aruani dzi tip iba imprw’ 
da utupar) iru’run. “O Yawe, warim dzi sib i dzi rat i dzi raingan’ 
Isau bun’ aba da nais dzi nampru’ da sagat da mama’ narun santan. 
1? Da bitsinta’ u ni da dzi sib ibiani, ‘Dzi bun’ ampa tayan’ agu da 

nanan u nangam mpadan nawa yarubini anu, da nautus u yanin 
rusam nayus nasan’ sasanuai min’a uruts rinan, da garam gar manan 
wasan i farisan fantsupa sib u.’ ” 

13 Gin’a arigi da idzian, da pisan da aranan irants nam riman da 
raingan Isau: a nuniy rinan 200 da nunin arapu’ 20, dumpa rinan 
200 da dumpa arapw’ 20, * kamir rinan 30 ruta narun ruas, makau 
rinan 40 da makau arapu' 10, donki rinan 20 da donki arapw’ 10. 

16 Aranan itanin garam guman imunti isan’ apu gan utup utup igi 
santan i mun’a gin da ini bina’, “Agam wayu apu ani da wamun)’ 
wafa i dzi da wayun da watanin taptap i ruam.”  Yakop isantiņ nan 
da garam guman murya miamun ibiani, “Gubw’ dzi raingan’ Isau 
bawa’an da agu da guta i agu, ‘Mana garam guman agu, da agu fa 
anuy’, da mana apu gan ani?’ “Da wani wabiani, ‘Yakop, u garam 
gumam, apu gan sib ani. Da itanin iba da agu, dzi garaman)’ tsira’ 
Isau, i suda u nangam. Da aranan run’ iyun imin’ bampan i agai.’ ” 
“Da run) ini nan ibinigi da garam gum atsun’a ba da min’a wasa’ 
ibinigi anu ifan isan’ garam gum santan, “Agam wani nan bitsinta’ 
aru dzi nidan da agam igi da gubu’ agam wa’an da aranan. ” Da 
wani nan wasi rutin nabiani, ‘ʻU garam gumam Yakop run’ imin’ 
bampan iba i agai.’ ” I aranan maran ifur ibiani, “Bida dzi taninda 
nam ani muy’an da dzi bun’ arasu aranan wanu tsakia gan mun)’ ugu. 
Da gubw’ aranan bawa’an da dzi da maran bun’ asamu wanu tsakia 
gan igi, da nugun bun’ anuf i dzi da nau dzi nayab.” ” Ibinigi da 
Yakop itanin apu rima suda Isau gan ugu imun’ ifan. Da idzian arigi 
da aranan run’ igin’ mumai igi. 


Yakop da Anutu Idabir i Ruan 


? Idzian arigi da Yakop yuri’ da iyu finin rusan iru’ da sagat 
guman irv igi imprw’ da narun rusan marub 11 da yis mpui Jabok 
udzi’ ifa marafain. * Aranan itanin ribigi ifa sib marafain da itip iba 
da ini da garam gum i uda nam bunump santan fada marafain 
mpru’an. “ Yakop runta’ run’ impai nigi da garam manan iwa’ rutin, 
da irut impun ruan da idabir i ruan i rua’a ru’an isan’ gubw’ pisan. 
“Garam igi itsaņan i aranan wasa i dabira i Yakop da yis Yakop 
pump marafain da igru’ ruan. “Da garam igi ini da Yakop, “Watanin 
dzi da dzi nafan. Gubw’ inan i pisan.” 

Da bitsinta’ Yakop iduduntin i aranan da irim udzun da aranan ini 
bina’, “Wasan)’ u! Bida u fintida dzi sib da dzi bun’ atanin banir rai i 
agu da wafan.” 

7 Tbinigi da garam igi igut i aranan ini bina’, “U binangam wai?” 

Da aranan ini bina’, “Dzi binangan’ Yakop.” 

2 Da garam igi ini bina’, “Wasap i run farin’a u binangam Yakop 
u. I u su gudzu uris da Anutu da garam gar impru’. Da u yus. Ibinigi 
da aruani da bun’ afarin’ agu binangam nabi Israil (waingan ibiani 
‘isu gudzu uris da Anutu’).” 

” Da Yakop igutin, “Da isan’ i u nida binangam wasi da dzi?” 

Da bitsinta’ garam igi ini bina’, “Wain idzuwai da u gut i dzi i dzi 
binangan’?” Da ifinti Yakop i nigi. 

“ Tbinigi da Yakop ifarin’ gamp arigi binangan Penuel (waingan 
ibiani ‘Anutu marangan’) da ini, “Dzi tsanan Anutu maran i mara 
nidzungan’ rururugan, da dzi run’ impa marata’.” *' Gubw’ iyab iba 
da Yakop itanin Penuel rai da intsun’ i fagan ifan, i wain iru aranan 
pump marafain igru’ ruan. ” Ibinigi da gubu’ aruani da garam Israil 
anur iga apu far miņa pump u, i wain iru aranan yis Yakop far 
min’a pump ugrw’. 


Yakop da Raingan Isau Iwa’ da Ruan 


3 3 ! Yakop ira’ i maran da itsanan Isau ruta garaman 400 

badan. Da itanin narun rusan yatsun’ rinan ruas, Lia, Retsel 
da gan sagat guman irv igi. *Itanin sagat gum irv igi impru’ da 
narun rusan imun’ miamun. Ida Lia da narun rusan yatsun’ ifan. Da 
Retsel da narungan Yosef imin’ bampan gin. ° Yakop rungan imun’ 
ifan i riban santan, da yidza’ fagan da itauf maran irw intap da yuri’, 
da inan ibinigi anu isan’ 7 imin’ sanab ifan da raingan. 

“Da bitsinta’ Isau irunt iba i wa’a da raingan da impun Yakop da 
itsutsuf aranan. Da rib irv igi iran da ruan. ° Da Isau ira’ i maran da 
itsanan sagat da mama’ narun da igutin, “U rut rib idzuwai binan 
aga ba?” 

Da Yakop ini, “Nigi mama’ narun Anutu mara-ampi gan riman da 
dzi, u garam gumam.” “Da sagat gum irv’ igi da narun rusan iba da 
yidza’ fagan da itauf maran irv’ intap imin’ Isau maran. ’ Ida Lia da 
narun rusan iba da itatapuan) iru’ intap imin’ Isau maran. Raiyi da 
Yosef da rinangan Retsel iba da runan ibinigi anu. ° Isau ini bina’, 

“Dzi min’a naga badan da dzi tsana apu utup utup, da nigi waingan 
ibianun’?” 

Yakop ini aranan nangan muna’ ibiani, “Nam dzi riman da agu igi 
da dzi rim i yafada u wanum i u tsananda dzi bini.” 

“Da bitsinta’ Isau ini bina’, “Raingan, dzi san’ intin anu. Nigi 
runamin’ da agu.” 

“Da Yakop ini, “Ima’. Dzi gampun rungan’ da agu. Dzi yut apu ani 
ruta wanungan’ santan ibia’ da agu. Bida u maram arida i dzi da 
wayu. I dzi nugun) itsia’ nidzun anu i tipa tsananda u marangam ibi 
dzi tsaņanda Anutu maran, i u yu dzi iyab. ™“ Dzi gaib rungan’ da agu 
i uda nam dzi riman da agu igi. Anutu isu mara-ampi da dzi da dzi 
wasau rungan’ i nam mayan u.” Yakop irim udzuy da Isau isan’ 
aranan itaga ruan i udan. 

“Da Isau ini da Yakop, “Agi mpru’a rungan’ fadan.” 

“Da bitsinta’ Yakop ini da aranan, “Dzi garaman tsira’, u tsanan 
mama’ narun narun aga anupņ tsira’ tsira’ u. Da dzi nampa tayan’ 
makau da dumpa rinan narun ruas rututan. Bida dzi usudan da yuna 
sanab gunti’ da gubw’ bitsinta’ anu da apu santan bun’ amamp sib i. 
“Tbinigi da garam tsira’, wamun’ wabia’ i dzi, u garam gumam. Dzi 
bun’ ayun da nairab i apu santan da mama’ narun natsuy’ agu nabia’ 
nasan wa’a da agu min’a intap Seir.” 

**Isau ini, “Da nabinigi da dzi natanin garam fain da agu i rima 
agu sib.” 

Da Yakop ini aranan nifungan muna’ ini bina’, “Danki tsira’. Da 
bitsinta’ anuņ’ nana bidanigi u. Ma maram anun)’ fura sanab 
ampibinan u. Aga san’. Da bida u maram aridan da aga bun’ amin’ 
bampan i agu.” *° Ibinigi da gubw’ arigi da Isau itanin aranan rai da 
itip iyun ifa Seir. Da bitsinta’ Yakop yuri’ da intsun’ ifa Sukot. 
Wa’an nigi da aranan irim gan uyaran, da irim unar tsaparan fain i 
gan apu gan santan mpadan gin. I wain igi da ifarin’ gamp igi 
binangan Sukot, waingan ibi ‘unar tsaparan’. “Impai nigi gubw’ fain 
sib raiyi, da Yakop iyun iba da ibawa’ bini anu imin’ gamp Sekem 
imin’ intap Kanan, da impa uts anu da gamp igi. Da aranan sanaban 
yuna min’a Mesopotemia badan ibantsup imin’ nigi. ° Da aranan 
irim nam ntsuman isan’ 100 silva ifan da Hamor narun rusan, Sekem 
da rain rusan, i intap marafain aru aranan arida unar in igi. “ Da 
yantun’ tauf isu mumai mararam tsarada nam in i nigi da ifarin’ i 
binangan El-Elohi-Israil, waingan ibiani ‘El, Israil Anutu gan’. 

Sekem Inay Asub i Daina 


3 4 ! Gubv’ manan da Daina, Yakop narungan finam riman da 
Lia ugu, iyun ifan i tsananda sagat sagat gamp igi. “Da 
Hamor, nifutsarif gamp igi, arana garam Hiwi da narungan marub 
Sekem. Gubu’ Sekem tsananda Daina da iyafi un gin da yuntapin da 
inan asub in. “Da aranan nugungan imais nidzun anu i Daina da nan 
isu madamin binan i untapa i aranan wanungan. * Aranan yaga 
ramangan Hamor ini bina’, “Wau sagat aga da dzi i suda dzi 


finingan’.” 

* Gubw’ Yakop uda sisin’ i aranan narungan finam igi wa’a da 
sanab asub, da wanan nam mayan u, i narun ruas ifa sib i mpada 
tayan’ apu santan, da impa ntras anu. ° Da Sekem ramangan Hamor 
ifa i ruta Yakop tipa nan igi. ’Gubu’ Yakop narun rusan min’a gum 
bawa’an da ba riyanta i nan da nugun itsakia tsira’ binan, i Sekem 
naya sanab asub i ribaranan nafungan da nigi isu mia’ tsira’ binan da 
Israil utupan. Uwayant bidanigi anun’ sanab bini mayan u. 

ê Hamor ini da Yakop da narun rusan ibiani, “Dzi narungan Sekem 
wanungan iyu u narungam finam aga nidzun anu. Dzi gaib rungan’ 
da agam i agam rima Daina suda aranan finingan. ° Nam uda ruan 
namin’ wasa’ i agam da agai; warim narum rusam finam da agai da 
wau aga narun’ rusan’ finam nasu agamam nabinigi. ° Da wampa 
wasa’ i agai; intap rumin’ da wampa gin da wanan gumam in nasan’ 
marangam furan da wayu intap fain nasu u nangam.” 

™ Da Sekem ini da Daina nafun rusan da ramangan ini bina’, “Dzi 
gaib ruņgaņ’ da agam; dzi ni uda agam nafungam suda dzi finingan’. 
Dzi bun’ arim nam ntsuman idzuwai agam gutagin. ° Warim nam 
bunump gudzungan. Bida agam maram fura i rima tsira’ binan, da 
wani, da dzi bun’ arim, bida agam rima mama’ finam arigi da dzi 
suda dzi finingan’.” 

TP Da bitsinta’ Yakop narun rusan yi-iyu’ Sekem da Hamor i nam 
idzuwai Sekem nana da ribaranan nafungan Daina. “Da ini bina’, 
“Aga wasan’ atsuna sanab bida arigi. Aga wasap’ i rima nafungan’ da 
garam mayan mamida i safa riniubit u. Nigi buy’ asu rinin mia’an 
tsira’ da agai. '° Aga say’ i nida nifun’ da agu i uda aranan bida u 
naya nam bida aruani suda miamun: agu da garam gampam ani sib 
anu nasaf riniubit nabi agai. “Ida aga buy’ arim naruņ rusay’ finam 
da agam, da nayu agamam. Da aga bun’ ampa wasa’ i agam da nasu 

garam utup bitsinta’. ” Da bitsinta’ bida agam buginda i safa 


riniubit, da aga bun’ ayu nafungan’ da narut afan.” 

“ Hamor da narungan Sekem itsana ribaranan nangan nidan igi 
iwa’ bini anu. ° Da Sekem nugun itsia’ i uda Yakop narun finam igi 
da iyu nan igi iyab sun anu. Da aranan ramangan utupan itsarif 
aranan isarimp ramangan Hamor. ” Ibinigi da Hamor da narungan 
Sekem ifa gan gampan igi mumai gan mpru’a maran gin da ini nan 
wasi da gan garaman sib anu ibiani, “| “Garam utup igi isu agi rinun’ 
rusan' nidzun. Agi natanin ribaranan nampa agi intapan’ da nanan 
guman gin nasay’ marangan furan. Intap ani tsira’ binan isan’ agi da 
ribarayan. Da agi san’ i uda ribaranan narun rusan finam da 
ribaranan isan’ i uda agi gan’. ” Da bitsinta’ ribigi bun’ ani nifun i 
ruta agi mpru’a ruan’ mpada suda garam utup bitsinta’ bida agi nana 
nam bitsinta’ anu bida ani: garam sib anu nasaf riniubit nasan’ ruan, 
nabi ribaranan nanan. ” Bida agi nana bidanigi da ribaranan makau 
gan da apu gan da nangan santan bun’ asu agi gan’. Ibinigi da agi 
nanan nam ribaranan nidan igi da ribaranan bun’ ampa wasa i agi.” 
“Garam gamp igi santan irinant i nan igi, da sib anu irut Hamor da 
narun Sekem isaf riniubit. 

3 Gubw’ iru’ da bits ntsupan da garam santan run’ mpadan da 
tsakia tsira’ da Yakop narun rusan iru’, Simion da Liwai, Daina nafun 
rusan igi, iyu bainatan da yatan’ gamp isu nam runta fafun da yis 
garam da mama’ marub gamp igi sib anu funub. * Da yis Hamor da 
narungan Sekem funub da iyu nafungan Daina i Sekem unaran da 
irut ifa gan arun. ” Yakop narun rusan fain iba tsanan garam santan 
mampa sib da iyu nam santan min’a gamp igi iyab i Sekem nangan 
maisan nana i ribaranan nafungan. * Ribaranan iyu dumpa, nunin, 
makau da donki impru' da nam min’a gamp wasa’ da miņa mana’ 
santan. ” Ribaranan iyu ribigi nam bunumpan mara maran sib anu 
impru’ da sagat da mama’ narun da nam idzuwai min’a unar wasa’ 
santan. 

% Ntsupa sib da Yakop ini da Simion da Liwai ini bina’, “Aruani da 
agam irim barabin tsira’ binan anu da dzi, da inan dzi binangan’ 
imais. Garam Kanan da Peris mpada intap ani bun’ abugin dzi 
nidzun anu. Agi anun’ ampibinan u. Garam gamp ani bida mpru’a 
ruan da udzuda nan sib i wa’a gamp da bun) ais agi sib.” 

"l Da bitsinta’ Yakop narun rusan irv’ igi ini i nangan muna’ ibiani, 
“Aga tusa maran) i garam bidanigi i nana sanab asub yaba i aga 
nafungan’ bida aranan sagat sanab manan, a?” 


Yakop Itip Ifa Betel 


3 5 "Da Anutu ini da Yakop ibiani, “Wauri’ da watip wafa gamp 

Betel da wampai nigi da warim mumai mararam tsarada 
nam in da dzi Anutu aru wa’an da agu da gubw’ u runta sinun’ 
raingam Isau badan ugu.” 

* Yakop irinant i Anutu nangan igi da ini da utupan da riban ruta 
mpadan ibiani, “Agam santan watiri gam mugus maraganun gam 
udan ugu rai da wayi mpui da watip rungam bini da watsuf narukui 
gam sapan. “Ida agi bun’ ayab gamp Betel, da dzi bun’ arim mumai 
mararam tsarada nam in da Anutu aru nana dzi nangan’ udagin suda 
nidzun. Arayan irim dzi sib da gubw’ dzi wa’an da barabin ugu, da 
impa tayan’ dzi i sanab santan aru dzi fada gin ugu.” 

“Tbinigi da ribaranan santan itapu mugus maraganun santan 
impru’ da nam arida i rinan da irim da Yakop. Da Yakop iraf ntsuf in 
imin’ gai tsira’ wain min’a Sekem da idzufun’ sib. ° Da Yakop irut 
ampan gan itumuan’ nangan santan da ifan. Da Anutu itanin nam 
ratan tsira’ ibuafir gamp santan min’a uts da ribaranan fadan da 
mana wadaru u. ° Yakop da ampan gan santan igi ibawa’ gamp Luts 
min’a intap Kanan. Luts igi gamp Betel binangan ratar. ’ Min’an nigi 
da aranan yantun’ tauf isu mumai mararam tsarada nam in da ifarin’ 
mumai arigi binan ibi El Betel (waingan ibi ‘Anutu Mpada Betel’), i 
Anutu iwa’ da Yakop imin’ arigi da gubu’ aranan runta sinun’ 
raingan badan. ° Gubw’ aru ribaranan mpadan nigi da Debora, 
Rebeka sagatan mpada tayan’ gin, imamp da ribaranan irim aranan 
imin’ gai tsira’ wain imin’ Betel. Ibinigi da ifarin’ gai igi binangan 
“Gai Sinisian.” 

“Da Yakop taninda Mesopotemia rai da tipa fada intap Kanan sib, 
da Anutu itip iwa’ da aranan imin’ nigi da ifinti aranan. ™ Da ini da 
aranan ibiani, “U binangam Yakop. Da aruani da wasan)’ i run’ tipa 
farin’a u binangam Yakop u; bun’ afarin’ u binangam fa’ Israil.” 
Ibinigi da Anutu ifariņ aranan binangan Israil. “ Da Anutu ini da 
araynan, “Dzi Anutu Nampay Wain ini da agu ibiani, warim narum 
ruas nautus i ruan nawa’ nasisun’ nabinigi. Min’a agu da garam wain 
wain da kin ruas bun’ awa’ nabinigi. “Da intap dzi riman da u 

rumpungam Abraham da ramangan Isak aruani isu agu gam. Hai, 
aruani da dzi rima da agu, da bun’ asu u tafangam taptap yanin 
rusan nangan.” “Da Anutu itanin aranan rai i mumai aru Anutu ruta 
aranan nidan nan da ruan gin ugu da ifan.  Yakop yantun’ tauf 
gunti’ mayan imin’ mumai Anutu nida nan da aranan gin ugu da 
iyats wain da madamin ragun gin isu ampap santin’a mumai 
mararam tsarifa Anutu gin. ” Da Yakop ifarin’ mumai Anutu ruta 


nida nan da ruan gin igi binangan Betel--Anutu unaran. 


Retsel da Isak Nangan Mampan 


16 Yakop irut utupan itanin Betel rai da iyuņ ifan i wa’a gamp 
Efrata. Run’ yuna fadan da Retsel gubw’ gan nana i apin’an iwa’ da 
ipri’ da nam tsakia tsira’ binan iyus. ” Da aranan rima narun ruta 
nam tsakia tsira’ da gan sagatan rima sib ini da aranan ini bina’, “U 
anuy' ratan u, i u rim marub mayan.” “Da gubw’ Retsel ntafa gin i 
mampan da ifarin’ mama’ mitan igi binangan Benoni (waingan ibi 
‘mama’ uda tsakia gin’). Da bitsinta’ ramangan Yakop ifarin’ i 
binangan Benyamin (waingan ibi ‘mama’ gifa gamp’). “ Ibinigi da 
Retsel imamp da irim i sanab fada Efrata (gamp Betlehem binangan 
ratar). ” Min’a Retsel ntsufan rima gin da Yakop ira’ i tauf gunti’ 
mayan da intan irw’ isu ampap i santin’a Retsel ntsufan gin’a gin. Da 
tauf igi run’ imunti da aruani. 

“Israil yuri’ da ifan da iyus unar gunt?’ tsananda dumpa sib nida 
Eder gin ba da yari ungaran iru’. ” Gubu’ Israil run’ mpada min’a nigi 
da Ruben yatan’ da irut ramangan sagat guman Bilha igin’ da Israil 
irinantin. 


Yakop narun rusan marub 12 rima da finin rusan ugu ibiani: 


” Lia sagat miamun irim: 
Yakop narungan miamun Ruben, 
Simion, Liwai, Yuda, Isakar, da Tsebulun. 
** Retsel irim: 
Yosef da Benyamin. 
“Bilha, Retsel sagat guman, irim: 
Dan da Naftali. 
% Tsilpa, Lia sagat guman, irim: 
Gat da Aser. 

Nigi Yakop narun rusan mpada Mesopotemia da riman ugu igi. 


“ Yakop ibawa’ da ramangan Isak i gamp Mamri, min’a uts da 
gamp Kiriat Arba (binan manan Hibron) aru Abraham da Isak 
mpada gin ugu. “Isak impai udzufan isan’ 180, ” da ifufi nidzun 
binan anu da aranan imamp. Da narun rusan Isau da Yakop irim 
aranan. 


Isau Tafan Rusan Nangan 


36 “Nani Isau (nida Idom) tafan rusan nangan ragidan. 

*TIsau iyu finin iru'run imin’ Kanan: Ada, Elon garam Hit ugu narun 
finam, da Oholibama, Ana narun finam da Tsibion garam Hiwi 
rumpungan. ° Aranan itip iyu Basemat, Ismail narun finam da 
Nebaiot nafun finam, impru' ibinigi. *Isau irim narun ruas da finin 
rusan ibiani, Ada sagat miamun irim Elifats, da Basemat irim Ruel. 
“Da Oholibama irim Jeus da Jalam da Kora. Isau irim narun rusan 
igi da gubw’ aru aranan mpada min’a intap Kanan. 

ê Raiyi da Isau iyu finin rusan da narun rusan, impru’ da garam 
guman, da makau gan da apu gan santan, da nangan santan uda 
min’a Kanan ugu da intsun’ iwa’ sinun’ raingan Yakop, da ifampa 
intap wasa’ mayan rugunti’ i aranan. ’I intap aranan da raingan 
Yakop mpada gin isisun’ ruan i ribaranan makau gan da dumpa gan 
da nunin gan, da wasan) i rima ribarayan sib u. ° Ibinigi da Isau 
(binan mayan Idom) ifa mpa imin’ intap mamai Seir. 


’ Nigi Isau, garam Idom ramangan mpada intap mamai Seir ugu, 
yayin rusan: 


1 Tsau narun rusan marub binangan ibiani: Elifats, Ada narungan, da 
Ruel, Basemat narungan. " Elifats narun rusan marub ibiani: Teman, 
Omar, Tsefo, Gatam da Kenats. ” Elifats sagatan manan Timna irim 
Amalek. Nigi Isau finingan Ada rumpun rusan. * Ruel narun rusan 
marub binangan ibiani: Nahat, Tsera, Sama da Misa. Nigi Isau 
finingan Basemat rumpun rusan. ““ Oholibama, Isau finin mayan, 
Ana narun finam da Tsibion rumpun finam, irim Jeus, Jalam da 
Kora. *° Da utup utup wa’a min’a Isau narun rusan ibiani: 

Elifats, Isau narungan miamun, isu garam utup bida ani tafangan: 
Teman, Omar, Tsefo, Kenats, ‘°Gatam da Amalek. Ribaranan isu 

Ada, Isau finingan, yanin rusan. ” Da Ruel, Isau narun mayan igi, isu 
garam utup bida ani tafangan: Nahat, Tsera, Sama da Misa. 
Ribaranan isu Basemat, Isau finingan, yanin rusan. “Da Isau 
finingan manan Oholibama, Ana narungan finam, isu garam utup 
bida ani tafangan: Jeus, Jalam da Kora. “ Garam utup utup igi Isau 
(ma Idom) yanin rusan. 


Seir Yanin Rusan 


2 Garam Hor mpada intap Idom igi mun’ binangan Seir yanin 
rusan ani. Ribigi impa utup utup yatsun’ tafan rusan binangan 
ibiani: Lotan, Sobal, Tsibion, Ana, ” Dison, Etser da Disan. Ribarigi 
Seir narun rusan da garam Hor garam gudzun rusan imin’ intap 
Idom. ” Da Lotan narun rusan marub ibiani: Hori da Hemam. Lotan 
nafungan Timna. ” Da Sobal narun rusan marub ibiani: Alwan, 
Manahat, Ebal, Siefo da Onam. ” Da Tsibion narun rusan marub 
ibiani: Aia da Ana. Ana arigi impa tayan’ ramangan Tsibion donki 
gan imin’ nam mana’ dadauntan da aranan isu miamun i tsananda 
mpui maran sasusan fain. ” Da Ana narun rusan ibiani: Dison da 
nafungan finam Oholibama. ““Da Dison narun rusan marub ibiani: 
Hemdan, Esban, Itran da Keran. ” Da Etser narun rusan marub 
ibiani: Bilhan, Jawan da Akan. ” Da Disan narun rusan marub ibiani: 
Uts da Aran. “Garam ani garam Hor gudzun gudzungan mpada 
intap Seir binangan ibiani: Lotan, Sobal, Tsibion, Ana, Dison, Etser 
da Disan. 


Garam Idom Kin Rusan 


3I Mun’ garam Israil mamida suda kin, da garam bida ani isu kin i 
intap Idom: *” Beor narungan Bela isu king miamun impa tayan’ 
Idom. Da gan gampan binangan Dinhaba. ” Gubu’ Bela mampan, da 
Tsera narungan Jobap min’a gamp Botsra iyu aranan mumai gan isu 
kin. * Gubw’ Jobap mampan, da Husam, garam min’a intap Teman, 
iyu aranan mumai gan isu kin. ” Gubu’ Husam mampan, da Bedad 
narungan Hadad min’a gampan Awit, isa garam gamp Midian sib 
mima intap Moab ugu, iyu aranan mumai gan isu kin. °° Gubu’ 
Hadad mampan, da Samla, garam gamp Masrika, iy u aranan mumai 
gan isu kin. ” Gubu’ Samla mampan, da Siaul, garam gamp Rihobot 
min’a mpui rinan, iyu aranan mumai gan isu kin. “Gubu' Siaul 
mampan, da Akbor narungan Bal-Hanan iyu aranan mumai gan isu 

kin. ” Gubu’ Akbor narungan Bal-Hanan mampan, da Hadad iyu 
aranan mumai gan isu kin. Aranan gampan binangan Pau, da 
finingan binangan Mehetabel, Matret narungan finam da Metsahap 
rumpungan. “““ Isau garam Idom tafangan da yanin rusan utup utup 
ibiani: Timna, Alwa, Jetet, Oholibama, Ela, Pinon, Kenats, Teman, 
Mipsar, Makdiel da Iram. Intap garam utup igi mpada gin iyu binan 


yatsur’ garam gudzun igi binangan. Nigi Isau tafan rusan. 


Yosef Nangan Puafuban 


3 ! Yakop impa intap Kanan, gamp aranan ramangan mpada 
gin mun) ugu. ° Yakop da narun rusan nangan ibiani: 

Yosef mama’ fa’, udzufan 17, irut rain rusan, Yakop finin rusan 
Bilha da Tsilpa narun rusan, impa tayan’ gan dumpa gan da nunin 
gan. Da Yosef iba da ini rain rusan igi nangan maisan nanan wasi da 
ribaranan ramangan. ° Israil maran yari nidzun anu i Yosef iyus 
narun rusan fain igi, wain ibi aranan ifufi da Yosef iwa’. Ibinigi da 
aranan itip narukui grigri’ gunti’ bini manan da Yosef. “Da gubw’ 
aranan rain rusan tsananda bida ribaranan ramangan irim wanun 
nidzun anu da aranan iyus ribaranan, da nugun irua’ i aranan da ifi 
i nan anu rutin. 

°Gubw’ mayan da Yosef ipuafub da ifis i nangan puafuban da rain 
rusan. Da rain rusan rinantagin da nugun irua’ nidzun iyus i aranan. 
ê Yosef ini da rain rusan ibiani, “Agam warinant i dzi nangan 
puafuban dzi tsanandan: ’ Dzi tsanan agi santan imprw’ ruan’ udzuda 
wit punpun san’a ruan’ min’a gum wasa’. Da gubw’ agi udzudan da 
dzi gan’ sun anu irai’ i ruan da imunti rururunan anu yab da 
agamam iba min’ iwafi’ dzi gan’ da irim antup’ irw rutin.” 

“Da rain rusan ini bina’, “U maram mafur i suda kin da mpada 
tayan’ agai? Ma u mani suda gudzun i aga santan?” Ribaranan 
nugun irua’ nidzun anu i aranan da ibugin aranan i nangan 
puafuban da gan nangan fisagin. 

“Da aranan itip itsana nam puafuban mayan da itip ifisin da rain 
rusan ini bina’, “Agam warinantin. Dzi tip itsaņa nam puafuban 
manan. Dzi tsana gubu’ da ukam da pantam 11 idza’a fagan da dzi.” 

** Aranan ifis i nangan puafuban igi da ramangan da rain rusan. Da 
aranan ramangan impi’ aranan da ini, “U nangam puafuban igi 
ibianun’? U mani rinangam da dzi da raim rusam badan da idza’a 
fagaņ rwa agu maram?” ™ Aragan rain rusan ifis i aranan, da 

bitsinta’ aranan ramangan maran ifur i nan ampibinan iyus imin’ i 
uwayantan i aranan nangan puafuban igi. 


Yosef Rain Rusan Itanin Aranan Rai da Garam Ismail da Iyu Ifa 
Idzip 


12 Gubu’ mapan Yosef rain rusan ifa Sekem sib i mpada tayar’ 
ribaranan ramangan dumpa gan, * da Israil ini da Yosef ibiani, “U 
raim rusam impa tayan’ dumpa imin’ uts da gamp Sekem. Da dzi ni 
u atsun’a raim rusam da tsananda ribaranan. 

Da Yosef ini, “Hai, raman’. Dzi bun’ afan i.” 

“Da ini da aranan imprw’ ibiani, “Wafa tsana raim ruas nangan 
mpadan da mpada tayan’ dumpa ibianun’. Watsana sib da watip wau 
sisin’ waba da dzi.” Ibinigi da Yakop itanin Yosef imin’ bump Hibron 
ifan i aranan impa imin’ nigi. 

Gubw’ Yosef fawa’ sib Sekem, ” da garam mapan itsanan aranan 
yuna min’a puatsi mana’ igi bafadan da igutin, “U sau wai?” 

“Da aranan ini, “Dzi sau rain’ rusan’. Da bida u tsananda 
ribaranan gan fada gin da mpada tayan’ dumpa gan gin, da isan’ i u 
ntuan’a ribaranan gan mpada gin da dzi?” 

1 Da garam igi ini aranan nifupgan muna’ ibiani, “Ribaranan 
itanin nani rai da ifa sib. Dzi rinant i ribaranan nida nan da ruan 
bida ani, ‘Agi fada Dotan.’ ” 

Ibinigi da Yosef yatsun’ rain rusan da iwa’ da ribaranan santan 
imiņ’ Dotan. “Da bitsinta’ gubu’ ribaranan tsanandan Yosef fada 
rugunti’ i ribaranan da musa bawa’an, da yudzu nan i isa aranan 
funub. ” Da ini da ruan ini bina’, “Ar? tsanan! Garam puafuba funub 
anu ugu iba. ” Ya’! Agi isa aranan funub da tapuda rwa ntsuf uta’ 
ani mayan, da nani apu buman mapan igara aranan funub. Da agi 
natsana i gan nangan puafuban igi nakap nidzun nabianun’.” 

* Gubw’ Ruben rinanta i nan ribaranan tipan igi da yintsa’ nan i 
rima aranan sib sinun’ ribaranan baningan da ini, “Agi anun)’ isa 
aranan funub u. ” Agi rungan’ anun’ suda bani bi’. Watapu waru 
ntsuf mpui ri’a gin min’a nam dadauntan ani, da anun’ wayada 
aranan u.” Ruben ini nan ibinigi i maran ifur i rima aranan sib da 
tipa uda aranan maradzigin anu badan da ramangan. 

” Tbinigi da gubu’ Yosef bawa’an da rain rusan, da ribaranan 
impuņ aranan da igrw’ i gan ynarukui gan gri’gri’ gunt? bini igi sinun’ 
“da iyu aranan ifan da itapu iru’ ntsuf mpui ri’a gin igi. 

*° Ribaranan imprw’ ruan impai i nana i gada nam, da irai’ i maran 
da itsanan garam Ismail ruta gan kamiran min’a gamp Giliat bada i 
ru’a Idzip. Gan kamiran iyu nam bunump bida ani iyus: asam ma 
wasub wasub da gai gurun gaunt wa’a bini. ? Yuda ini da rain rusan 
ini bina’, “Bida agi isa raingan’ funub da buafira agi nangan’ suda 
bani bi’ igi, da nigi nabu rim agi sib nabianun’? ” Agi natanin 
aranan nafan da rib Ismail badan aga, nasu mama’ gum uta’ anu, da 
agi anun’ wayada banin’ i aranan mayan u. Nigi agi raingan’, agi bi’ 
gan’ rururuyan.” Da rain rusan iyu nan igi iyab. “Da gubu’ garam 
Midian suba nam bunump fain bawa’an da Yosef rain rusan yuntap i 
aranan iyab sinun’ ntsuf da itanin aranan da garam Ismail igi (nida 
Midian gin). Da garam igi irim nam bunump 20 silva, barabin gan 
isan” 200 gram, da iyu aranan irv’ Idzip. 

“Da gubu Ruben batipa fada ntsuf da sauda Yosef wasi da wanun 
ibarabin nidzun anu da igari narukui gan. * Da aranan itip ifan da 
rain rusan da ini, “Ai! Yosef anun’ run’ impa ntsuf aga u. Dzi nabu ni 
nan nabianun’?” 

*" Ida ribaranan yis nunin mayan funub da iyu Yosef narukui gan 
da ifiru i bi’. ” Da ribaranan iyu narukui igi ifan da ramangan. Da ini 
bina’, “Aga wa’ da narukui ani. Da watsanan. Mani u narungam 
yarukui gan ani ma ima’?” 

“Raman isru’gin da ini, “Hai, dzi narungan’ narukui gan aranan 
ani. Apu buman manan igara aranan funub da itsiar fafarab da iga 
sib. O dzi narungan’ Yosef!” ““Yakop nugun ibarabin nidzun anu i 
narungan, ibinigi da igari narukui gan da yatsuf narukui raya rutin, 
da iran i narungan gubw’ ampibinan anu imin ibinigi. * Aranan 
narun rusan marub da finam santan iba i yafada aranan wanun, da 
bitsinta’ aranan ibugin da ini, “Ima’. Dzi bun’ aran anu nabiani 
nasan) dzi tipa atsun’a narungan’ i garam mampan gampan.” Da 
Yakop iran imin’ ibinigi anu. 

“Da gubw arigi da rib Midian iyu Yosef ifa Idzip da itanin aranan 
da Potifar, garam suda gudzun i garam sina-ari muntida sib i Kin 
Farau, da aranan isu i gan mama’ guman uta’ anu. 


Yuda da Tamar Nangan 


3 "Min’a gubw’ igi da Yuda itanin rain rusan rai da irw i ruta 
garam bits mpada Adulam binangan Hira. * Mpadan nigi da 
Yuda iwa’ da garam Kanan bits, binangan Sua, narun finam. Aranan 

iyu da irut impai. “Da sagat iwanun da irim aranan narungan marub 
mayan da inv’ aranan binangan Er. * Impai da sagat igi itip iwanun 
da irim narun marub mayan da ifarin’ i binangan Onan. ° Impai da 
aranan itip iwanun da irim narun marub mayan imin’ gamp Kedzib 
da inw’ aranan binangan Sela. 

°Gubw’ Yuda narungan marub miamun Er suda garam sib, da 
ramangan iyu sagat mayan rutin, binangan Tamar. ’ Da bitsinta’ Er 
iwa’ maisan imin’ Yawe marangan da Yawe yis aranan funub. “Da 
Yuda ini da Er raingan Onan ibiani, “Warut raingam sagat yarufan 
wagin’ natsun’ agi sanaban’, i rima narun rutin i utusa u raingam 
yaningan run’ fadan.” ° Da bitsinta’ Onan isru’gin sib ibi mama’ 
narun igi wasan” i suda aranan gan u, ibinigi da gubw’ aranan ruta 
raingan sagat yarufan igi gin’an da inan da iyats mpui iran gan rai 
irv’ intap i Tamar anuy’ wanundan da rima narun i utusa raingan 
yaningan u. “ Yawe itsanan Onan sanaban nanan igi iwa’ maisan i 
marangan, da yis aranan funub. “| Yuda irat i narungan Sela 
mampan bida rain rusan ugu. Ibinigi da ini da bungan Tamar ibiani, 
“Watip wafan da wampa ramangam gampan nabi sagat yaruf nasan)’ 
dzi narungan’ Sela yin’a suda garam sib.” Ibinigi da Tamar itip ifa 
ramangan gampan i ruta riban mpadan. 

“yuda impai nigi gubu’ gunti’ binan da aranan finingan, Sua 
narun finam, imamp. Aranan impai isan’ aranan maran 
dzidziwandan, da aranan irut rinungan Hira, garam Adulam, ifa 
Timna i tsananda garaman trapa aranan dumpa gan rinifufun. 

13 Gubw’ rib fain nida sisin’ da Tamar nida bina’, “U bungam ini fada 
Timna i trapa dumpa gan rinifufun,” “da Tamar igru’ umpuafan rai 
da ipat? gudzun da maran sib i bru’ paparatan i mana anun)’ farin’a 
aranan u, da impa gamp Inaim muantsi nifungan imin’ sanab fada 
gamp Timna. Aranan itsanan ibi Sela isu garam sib da Yuda watsun)’ 
nangan i Sela uda aranan suda i finingan u. 

' Tbinigi da gubu’ Yuda tsananda aranan da ini sagat sanab anu 
gin, i aranan ipati’ maran sib. *° Aranan anu) isru’gin ibi aranan 
bungan u, da yis sanab udzi’ ifan da ini, “Ama’. Dzi ni ruta agu 
gin’an.” 

Da aranan ini, “Bida u ruta dzi gin’an da u burima nam idzuwai da 
dzi?” 

1 Da Yuda ini, “Dzi bun’ atanin nunin naru fa’ bits min’a dzi apu 
gan’ mpada tayan’ gin naba da agu.” 

Da Tamar itip igutin, “Hai. Da isan’ u rima nam mayan mun’ da 
dzi i santin’a bida u ni nan nidzun da dzi, nasan’ u rima nigi badan?” 

!8 Da aranan ini, “U maram yari i nam idzuwai arigi i dzi riman da 
agu?” 

Da Tamar ini, “U nangam sunundan suda u maram namprw’ da u 
itipam yuya gin.” Ibinigi da Yuda irim da aranan da irut igin’ da 
aranan iwaņun. ° Tamar itiri Yuda rai da ifan. Da igru bru 
paparatan buafira maran sib in ugu rai, da itip yatsuf umpuafan. 

” Yuda itanin rinungan Hira, garam Adulam ugu, i uda nunin naru 
fa’ i fada da sagat ruta gin’an ugu da tipa uda i gan nangan riman 
rutin ugu, da bitsinta’ isau aranan wasi. 2! Da igut i garam mpadan 
nigi ini bina’, “Sagat sanab mpada sanab riņan Inaim ani impa 
anun’?” 

Da ribigi ini bina’, “Sagat sanab mayan wampai ani mayan u.” 

” Tbinigi da aranan itip ifan da ini da Yuda ibiani, “Dzi sau sagat 
aranan da dzi wawa rutin u. Garam mpadan naga ini da dzi ibiani, 
‘Sagat sanab manan wampai ani mayan u.’ ” 

” Da Yuda ini, “Aranan runayu nam igi. Dzi bugin agi rusaudan da 
ampan rubun’a ruan i agi. Dzi rim nuniy igi ifan da aranan ibi dzi 
nida rutin ugu. Da bitsinta’ u wawa da aranan u. Da isan)’ i.” 

*“ Ukam irv da bits ifa sib da rib fain ini da Yuda ibiani, “U 
bungam Tamar inan rungan ibi sagat sanab. Da aruani da aranan 
iwanun sib.” 

Da Yuda ini, “Wayu aranan waba da wafana i dzaf nasan’ aranan 
mampan.” 

3 Gubw’ garam uda aranan wa’a ba, da aranan irim nam bungan 
riman ugu da sisin’ ibiani ifan da bungan, “Garam suda wain i nam 
bida ani iwa’ da dzi, da dzi wanun. Watsanan da wafarin’ i mana 
nam marangan da itipan yuya gin ani.” 

% Yuda isru’gin da ini, “Aranan wanan asub u; dzi su asub. Aranan 
inan sanab igi i dzi warim aranan da narungan) Sela ibi dzi nidan.” 
Da Yuda watip irut igiņ u. 

“ Tamar gubv gan nana i apin’an da mama’ marub bampun) imig 
aranan wanun wasa’. ” Gubw’ aru aranan apin’an igi da mama’ narun 
mayan yintsi banin imum’ ba. Da sagat rima sib idzur fufuai bi’ i 
aranan banin da ini, “Mama’ narun aruani isu miamun.” ” Da 
bitsinta’ mama’ narun igi itip intsruk banin yatan’ ifan da gan 
raingan isu miamun i wa’a ba, da sagat rima sib ini, “U bran gudzum 

i muantsi da u wa’ ba.” Da ifarin’ aranan binangan Perets (waingan 
ibi ‘brapa muantsi i wa’an’). * Ida raingan udzuda fufuai bi’ i banin 
ugu iwa’ yatsun’ aranan ba. Da ifarin’ aranan binangan Tsera 
(waingan ibi ‘dzadzanianan’). 


Yosef da Potifar Finingan Nangan 


3 “Gubu' garam Ismail uda Yosef ru’a Idzip ugu da Potifar 

irim nam ntsuman da ribarayan da iyu Yosef isu gan mama’ 
guman uta’ anu. Potifar igi isu gudzun i kin Idzip garaman sina-ari 
muntida sib i aranan. ° Yawe irut Yosef, da gum santan Yosef nanan 
min’a garam gudzungan unaran iwa’ narubini binan anu. “ Potifar 
itsanan da isru’gin ibi Yawe irut Yosef da inan nam santan Yosef 
nanan iwa’ narubini anu, *ibinigi da nugun inuf nidzun anu i Yosef 
da itaga aranan isu i gan garam guman mpada tayan’ aranan unaran 
mpru’an da aranan nangan santan. ° Mipya gubu’ aru Potifar taninda 
aranan mpada tayan’ i nam santan igi da fadan, da Yawe ifinti 
Potifar nangan santan, min’a unaran da gan guman wasa’, i wain iru’ 
Yosef. í Ibinigi da Potifar itanin Yosef impa tayan’ aranan nangan 
santan. Da maran wafur nan mayan i nida yaba i nangan santan igi 
mayan u, ima’, da bitsinta’ nam gadan aranan gadan anu. 

Yosef igi iyin’ garam mara urun da maran bini anu. ’ Gubw’ fain 
fada sib da Potifar finingan iyafi un nidzun anu i Yosef da ini bina’, 
“Dzi ni u badan da agi gin’an.” 

“Da bitsinta’ Yosef ibugin da ini, “U tsanan sib wa! Dzi garam 
gudzungan’ itanin dzi i mpada tayan’ aranan unaran da gan nangan 
santan, da maran wafur i nam maran u. ° Mana wasu gudzun tsira’ 
ibi dzi imin’ unar aruani u. Ima’. Dzi garam gudzungan’ wapa’ dzi i 
nam mayan u, da bitsinta’ agu anu, i wain aranan finingan agu. Da 
dzi nabu nan sanab asub maisan igi nabianun’? Nigi buy’ abi nam 
maisan tsira’ binan dzi nanan da Anutu.” “Da sagat igi rurim udzur 
da Yosef mai’ mai’ i ruta aranan gin’an, da bitsinta’ Yosef ibugin da 
wasu uts da aranan. 

1 Gubu’ mapan da Yosef yatan’ unar wasa’ i nana guman da garam 
gum mayan wampai nigi u. "° Potifar finingan impun aranan narukui 
gan ufiak da ini rutin, “Waba da agi gig!” Da bitsinta’ Yosef isagrw’ 
garukui gan rai imin’ aranan baningan da irunt iwa’ sinun’ upar. 

13 Gubw’ aranan tsananda narukui run’ min’a aranan baningan da 
Yosef runta wa’an, “da aranan inv’ garam guman da ini, “Agam 

watsayan garam Hibru araga. Dzi gabungan iyu garam araga iba agi 
uyaray)’ i rima rini mia’ tsira’ da agi. Aranan yatan’ ba i arimpa dzi, 
da dzi rim una’. “Da gubw’ aranan rinanta i dzi rima una’, da itiri 
yarukui gan rai iru’ da dzi, da irunt iwa’ bia’ mana’.” 

“ Potifar finingan rugif narukui igi ragun isan’ gabungan bawa’an. 
1 Da aranan ifis i nan ibiani da gabungan, “Mama’ gum uta’ Hibru 
aru agu uda bada agi unaran’ ugu yatan’ unar da dzi i nana asub i 
dzi. “Da dzi rim una’ da aranan itiri narukui gan rai iru’ da dzi da 
irunt iwa’ mana’.” ” Gubw’ Yosef garam tsira’ gan Potifar rinanta i 
finingan nangan fisa i Yosef nangan nana rutin da nugun itsakia 
tsira’ binan anu. ” Da irim Yosef i karabus imin’ upar karabus kin 
rima garam nana asub in ugu. 

Da bitsinta’ Yosef mpada karabus, ” da Yawe irut aranan da inan 
bini gin da inan garam mpada tayan’ unar karabus igi maran yari 
nidzun anu i Yosef. ” Ibinigi da garam arigi itanin Yosef i mpada 
tayan’ gum da garam karabus santan. ** Garam mpada tayaņ unar 
karabus igi maran wafur i tsuwara gum Yosef nanan u, wain ibi 
Yawe irut aranan da irim aranan sib i nana nam santan wa’a bini. 


Yosef Iragi Kin Garaman Iru’ Nangan Puafuban Waingan Wasi 


4 ! Gubu’ fain ifa sib raiyi da kin Idzip garam gudzungan 

iru’run, mapan mpada tayan’ garam tipa wain gurun da 
mayan mpada tayan’ garam taida bret, inan asub imin’ kin 
marangan. ° Kin Farau nugun irua’ nidzun i garam gudzungan irv’ 
igi, “da irim i karabus imin’ garam sina-ari gudzungan unaran nana 
gumin, aru Yosef mpada gin ugu. * Da garam sina-ari gudzungan 
itanin Yosef i mpada tayan’ garam irv’ igi, da aranan impa tayaņ’ 
gin. 

Mpada karabus igi gubu' fain sib ° da idzian mapan, da garam iru 
igi--garam mpada tayan’ kin wain gurun gan ugu da garam mpada 
tayan’ kin unaran taida bret in ugu--iguruan puafuban. Da gan 
nangan puafuban irw igi waingan ruga rugan. “Da gubw’ Yosef 
batsananda ribarayan da tata’, da itsanan rib irw’ igi wanun ibarabin 
da maran nidzun imais wasi. ” Da igutin, “Wain idzuwai da agam 
wanum ibarabin?” 

ê? Da rib irv igi ini da aranan ibiani, “Aga iru’ ani itsanan nam 
puafuban da idzian ugu. Da garam ima’ i dziwara i waingan da 
agai.” 

Da Yosef ini da garam irw igi ibiani, “Anutu runta’ isu wain i 
dziwara i nam puafuban. Da agam wani agam nangam puafuban 
agam tsanandan igi da dzi.” 

’ Tbinigi da garam mpada tayan’ kin wain gurun gan ifis i nangan 
puafuban da Yosef ibiani, “Min’a dzi nangan’ puafuban da dzi tsanan 
bru’ wain mayan muntida dzi maran’. °° Bru’ wain igi banin iru’ da 
bits. Gubu’ marasira pwan da gan maraburuaban ipv intin, da sun 
anu da ikap da idzub intin. “ Dzi gif Kin Farau kapan da iganin’ 
wain nidzun dzuban igi gurun irv’ gin da irim da aranan.” 

1? Yosef ini da aranan ibiani, “Nigi waingan ibiani: bru’ wain banin 
iru’ da bits igi iram iyab i gubw’ iru’ da bits. ° Gubw’ iru! da bits bun’ 
afa sib da kin bun’ atip ayu agu sinun’ karabus da natanin agu i gam 
gumam. Da u bun’ atip arim kap wain gurun da kin nabi aru u 
nanan da mun’ ugu. ““Da gubw’ u mpada bini, da maram wafur dzi 
da wagaib dzi da wafis i dzi da kin i rima dzi sib i uda dzi sinun’ 
karabus ani. “I miamun da garam iwap dzi anu imin’ garam Hibru 
intapan da iyu dzi iba ani. Da gubw’ dzi mpada ani, dzi wanan asub 
mangan u. Irim dzi uta’ anu yatan’ karabus.” 

*°Gubw’ garam mpada tayan unar taida bret in rinanta i Yosef 
ragida nam puafuban igi waingan bini da ini da Yosef ibiani, “Dzi 
binigi. Dzi puafub da dzi tsana dzi untuda bret tsitsu’ fir iru da bits 
tatagun i ruan min’a dzi gudzun’. ” Tsitsu’ fir min’a wagun' igi fup i 
bret mara maran i kin gadan, da bitsinta’ apu dzuf idzuf iru da 
igan.” 

“Da Yosef ini, “U nangam puafuban igi waingan ibiani: bret tsitsu 
fir iru’ da bits igi iram iyab i gubw’ irw da bits. ”Gubu' iru’ da bits 
ntsupa sib da kin bun’ asaf u wam utap da narugu u nidzungam 
nayab gai, da apu dzuf bun’ adzuf arv da naga agu sib.” 

” Da gubw’ iru da bits arigi da intuan kin gubw’ gan rinangan 
apin’a rutin da isu nam gadan tsira’ anu i gan garam guman santan 
da irut impru' ruan iga nam. Da ifa yu garam irw rima i karabus ugu 
iba munti i gan garam guman santan marangan. ” Da kin ini da 
garam mpada tayan’ wain i tipa uda gan guman aru uda mun’ ugu, 
“da irugu garam mpada tayan’ ugar bret igi iyab gai manan imir) 
namana’, yatsuy’ nan Yosef ragida wasi da ribaranan ugu. ” Da 
bitsinta’ garam mpada tayan’ kin wain gan maran watip ifur Yosef u. 
Ima’. Maran isamu Yosef nidzun anu. 


? 

Farau Nangan Puafuban 


4 * Gubu’ udzuf iru’run fada sib da Kin Farau ipuafub da 

itsaņan aranan muntida mpui Nail rinan, ° da itsanan 
makau dudubadan bini 7 wa’a mpui Nail yaba ba da gada sai mpui 
rinan. “Da itip itsayan makau 7 gankidan muntida urun uta’ wa’a 
mpui Nail atsun’a yaba ba da bamuntida sarimpa makau dudubadan 
7 ugu min’a mpui rinan. “Da itsanan makau gankidan gada makau 
dudubadan 7 igi sib. Da Farau maran ita’. ° Aranan itip igin’ 
maramprw’ da itip itsaņan nam puafuban mayan, da itsanan 
dzankum wain bitsinta’ kapa nidzun 7 da iwa’ maran bini anu. ° Rai 
da dzankum wain mayan gubw’ garadan da kapa nidzun 7 maisan 
anu da fin’a i ruan iyab imprw’. ’ Da dzankum nidzun fin’a i ruan sib 
intap i dzankum nidzun bini 7 ugu sib. Farau maran ita’ da isru’gin 
ibi aranan ipuafub anu. “Pisan da aranan iyu uwayant ampibinan i 
nangan puafuban igi, da itanin nan i garam mararuru da garam 
kupisa nam maradzigin santan min’a Idzip iwa’ impru’. Da Farau ifis 
i nangan puafuban tsanandan igi da ribaranan. Da bitsinta’ 
ribaranan imami ruan i dziwara aranan nangan puafuban igi 
waingan. 

“Da garam suda wain i kin wain gurun gan ini da kin ibiani, 
“Aruani da dzi maran’ ifur asuban’ tsafa ruan’ gin i nanan, i dzi 
maran’ isamu rua sib. © Gubu’ mayan da agu Kin nugum irua’ i 
garam guman agai, dzi da gam garaman mpada tayan’ u unaram 
bret, da u rim agai i karabus imin’ u garamam sina-ari garam 
gudzungan uņaran naya gumin. ™ Da idzian manan aga irv igi iwa’ 
da nam puafuban, da aga nangan’ puafuban igi waingan da ruga 
rugan.  Gubw’ arigi da garam rinifa’ Hibru mayan, garam sina-ari 
gudzungan garam guman, irut agai impai karabus. Aga fis i nangan’ 
puafuban rutin da aranan idziwar i aga nangan’ igi waingan da agai. 
“Da nam santan aranan ragidan da agai igi iwa’ isu nidzun. Dzi tip 
iyu guman da u rugu garam mayan ugu.” 

“ Tbinigi da Kin Farau iwat garam gum ifan da iyu Yosef sun anu 
sinun’ unar karabus da irut iba. Yosef inab mun da yatsuf nangan fa’ 
sib da iba munti Kin Farau maran. ? Da Kin Farau ini da Yosef 
ibiani, “Dzi wa’ da nam puafuban manan da mana wadziwar i dzi 
nangan' puafuban igi waingan wasi da dzi u. Da bitsinta’ garam 

manan ini da dzi i agu san’ i dziwara i nam puafuban waingan 
wasi.” 

“Da Yosef ini Kin Farau nangan muna’ ibiani, “Dzi rungay’ wasan’ 
u, da bitsinta’ Anutu bun’ aragi wain wasi da agu Farau da bun’ anan 
u nugum nanuf.” 

1 Da kin ini da Yosef, “Min’a dzi nangan’ puafuban da dzi tsanan 
dzi muntida mpui Nail rinan, “da dzi tsana makau dudubadan bini 
7 wa’a mpui Nail yaba ba da gada sai mpui rinan. ”° Rai da dzi tip 
itsana makau 7 gankidan muntida urun uta’ tipa wa’a mpui. Dzi 
watsayan makau maran maņa bidanigi imin’ intap Idzip santan u. 
“Da makau gankidan muntida urun uta’ igi iga makau dudubadan 
bini 7 wa’a mun) ugu sib. ” Iga sib da bitsinta’ dzi tsana ibi makau 
gankidan igi wawa’ bini ibi gada makau bini igi u. Ima’. Ruganki 
anu ibi miamun ugu. Da dzi marar) ita’. ” Da dzi tipa gin’an da dzi 
tsaynan dzankum wain bitsinta’ kapa nidzun 7 da iwa’ maran bini 
anu. ” Raiyi da itip ikap nidzun 7 maisan anu fin’a i ruan. “ Da 
dzankum nidzun fin’a i ruan intap i dzankum nidzun bini 7 ugu sib. 
Dzi fis i nangan’ puafuban igi da garam mararuru da garam kupisa 
nam maradzigin da maya wadziwar i nam puafuban igi waingan 
wasi da dzi u. Ima’.” 

“Da Yosef ini da Kin Farau ibiani, “U nangam puafuban irv igi 
waingan isan’ ruan anu. Anutu ini nan wasi da agu mun’ i nam 
aranan nida nanan. * Makau dudubadan bini 7 iram i udzuf 7. Da 
dzankum nidzun 7 iram i udzuf 7 ibinigi. Nam puafuban i makau 7 
da dzankum nidzun 7 igi iram iyab i nam wain bitsinta’ anu. ” Da 
makau gankidan 7 wa’a atsun’a ba igi da dzankum nidzun 7 gubw’ 
garadan iram iyab i udzuf manits 7. “0 kin, ibi nan dzi nida sib 
ugu, Anutu isantin’ agu i nam aranan nida nanan. ” Udzuf 7 da nam 
gadan bun’ anti nasay’ intap Idzip santan. * Da nigi ntsupan, da 
gubw’ manits tsira’ bun’ amunti nasan’ udzuf 7. Garam Idzip maran 
bun’ asamu gubw’ bini nam gadan ntidan. Da gubw’ tsira’ nam gadan 
ma’an bun’ awaya intap da garam gar santan. “! Garam gar santan 
maran bun’ asamu udzuf bini nam gadan ntidan ugu i gubv’ fus tsira’ 
nam marina sib igi bun’ amais nidzun anu. “ Wain Anutu rima nam 
puafuban iru’run da agu igi ibi aranan itip nam igi sib i wa’an, da 
Anutu bun’ anan nawa’ sun anu. ” Da aruani da wapirian’ garam 
mararuru tipa rabuba i nan bini i suda gudzun da mpada tayan’ gum 
santan min’a Idzip. ** Da wapirian’ garam fain nasu gudzun i gamp 

nasan) intap Idzip santan da nabran nam gadan ntidan igi nasan’ 5, 
da nayu 5 igi gan bits nasan’ udzuf 7. ” Da u rungam wani nifum i 
ribaranan ufuma nam gadan udan da udzuf 7 igi i unar ufuma nam 
gadan gin min’a gamp gamp santan, da watanin garam sina-ari i 
mpada tayan)’ gin. “Da gubw’ tsira muntidan da nam gadan ma’an 
say’a udzuf 7 wa’a intap Idzip, da nam gadan garam gudzun ufuman 
min’a upar tsira’ igi bun’ arim ampan santan sib i anun’ mampa i 
mapits u.” 

7 Kiņ Farau da gan garam gudzungan irinant i Yosef nangan 
santin’an igi da maran yari gin. * Ibinigi da Farau igut i gan garam 
gudzun gan ini bina’, “Agi busauda garam idzuwai igi i busan’a 
garam ani i nana gum ani? Ima’. Anutu Mara Payaman irut garam 
ani.” ” Da Farau ini da Yosef ibiani, “Anutu rungan isantiņ nam ani 
santan da agu, ibinigi da garam manan wayu uwayant da mararuru 
bini ibi agu u. “ Dzi tanin agu isu garam gudzun tsira’ imin’ dzi 
uyaran’, da dzi ampangan)’ santan bun’ atap’ warar i agu da 
narinant i u nangam. Da dzi kin runta’ anu da u bun’ ampa warar i 
dzi.” 


Yosef Impa Tayan’ Intap Idzip 


“ Ibinigi da Kin Farau ini da Yosef ini bina’, “Yosef, warinantin. 
Aruani da dzi tanin agu isu gudzun i intap Idzip santan.” “Da Kin 
Farau igru’ gan rin gan suda i maran min’a gin i banin da yatsuf i 
Yosef bani narun. Farau yatsuf narukui fa’ fa’ narubini anu iyab da 
Yosef da isunun tsein gol ifa i wan. * Kin Farau irim karis mayan i 
Yosef mpada gin yatsun’ kin da garam sina-ari imu’ i aranan da inu 
ini bina’, “Wawa’ mana’ i sanab da frap anuf! Garam tsira’ iba!” I 
sanab bidanigi da itanin Yosef isu gudzun i intap Idzip santan. “Da 
Farau ini da Yosef ibiani, “Dzi runta’ isu Kin Farau, da bitsinta’ 
garam Idzip manan wasan) i nana nam mayan i marangan furan. 
Ima’. Nau nan namin agu gin mun) rai.” “Da Farau irim binan 
Tsafenat Pania da Yosef. Da irim Asenat, Potifera narun finam, da 
Yosef isu i finingan. (Da Potifera igi isu garam anutu wain i anutu 
umpur imin’ gamp On, nida Heliopolis gin.) Da Yosef binangan 
imunti isan’ intap Idzip santan. 

*° Gubw’ Yosef uda kin Idzip guman da udzufan isan’ 30. Yosef 
itanin kin rai da iyuy itsuar gamp santan min’a intap Idzip igi. ” Da 
min’a udzuf bini 7 aru Yosef nidan ugu da nam gadan inti iyus anu. 

*° Yosef intsun’ nam gadan ntidan min’a udzuf 7 arigi santan da 
yufum imin’ gamp tsira’ santan. Nam gadan gum santan min’a wafi’a 
gamp tsira’ bitsinta’ bitsinta’ da yufum imin’ gamp igi ruga rugan. 
” Yosef yufum wit nidzun isu marabuntup tsira’ binan imin’ gamp 
tsira’ santan, isan’ sasanuai min’a uruts, da aranan anup’ isap i 
kakara i gudzungan da fantsupa sib u. Ima’. 

°° Yosef finingan Asenat irim aranan narun rusan marub iru’run 
raiyi da imus wa’a udzuf manits tsira’. ™ Yosef ifarin’? mama’ marub 
miamun igi binangan Manase (waingan ibi “maran isamu’), da ini, “I 
Anutu inan da dzi maran’ isamu barabin gan’ santan da dzi 
ramangan’ utupan santan mpada dzi gampaņ’ wain.” ” Da ifarin’ 
narun marub isi’ igi binangan Ifraim (waingan ibi ‘kapa nidzun’) da 
ini, “I Anutu inan da dzi kap nidzungan’ bini i mama’ narun iru 
imin’ intap dzi mpada da barabin gin ani.” 

°° Udzuf 7 nam gadan ntidan mira gamp Idzip gubw’ gan iba 
ntsup, “da udzuf 7 manits tsira’ iwa’ ibi Yosef nidan ugu. Da manits 
tsira’ iwa’ imin’ intap fain aga, da bitsinta’ min’a intap Idzip santan 
da nam gadan rumin’. ” Gubw’ rib Idzip rabuba i nam gadan ntsupan 
da ifa yai’ ruan da Kin Farau i nam gadan. Da kin ini da rib Idzip 
santan ibiani, “Agam wafan da Yosef da agam wanan nam aranan 
nidan da agam.” * Gubw’ fus tsira’ nam santan marina sib isan’ intap 
Idzip igi santan. Da ibinigi da Yosef itus muantsi i unar ufuma nam 
gadan gin, da irim wit da garam Idzip da iyu nam ntsuman gin. ” Da 
garam intap fain iba Idzip i tsananda Yosef da uda nam gadan 
bidanigi, i gubw’ tsira’ inaun’ intap santan. 


Yosef Rain Rusan Iba Idzip 


4 *Gubw’ Yakop rinanta i nan bida wit min’a Idzip, da ini da 

narun rusan ibiani, “Ama’! Agam ibumpa irarab rumaram 
ibinigi? * Dzi rinant i nan i wit imi’ Idzip. Agam waru’ da wayu agi 
gan’ fain, i agi mamamp i manits i.” 

*Tbinigi da Yosef rain rusan 10 irw i uda wit min’a Idzip. “Da 
bitsinta’ Yakop watanin Benyamin, Yosef raingan isi’ igi, warut rain 
ruas fain igi ifan u. Irat i Benyamin mawa’ da barabin. ° Ibinigi da 
Israil narun rusan irut ampan fain rwa Idzip i uda wit imprw’ ruan 
ifan, i gubw’ tsira’ nam gadan ma’an iwa intap Kanan ibinigi. 

°Gubw’ Yosef suda garam gudzun tsira’ min’a Idzip da isu wain i 
rima wit da ampan santan barima nam ntsuman gin. Da rain rusan 

ibawa’ da yidza’ fagan da itauf maran iru’ intap imin’ aranan maran. 
”Gubw’ aru Yosef tsananda rain rusan da ifarin’ ribaranan sib, da 
bitsinta’ irib inan rungan ibi garam mayan da ini nan nampan da 
ribaranan da igutin ini bina’, “Agam imin’ anug’ iba?” 

Da ribaraņan ini, “Aga min’ intap Kanan iba i uda nam gadan.” 

è Yosef ifarin’ rain rusan sib, da rain rusan wafarin’ aranan u. ° Da 
Yosef maran ifur gan nangan puafuban mun) tsananda rain rusan 
idza’a fagan rutin ugu, da ini bina’, “Agam garam bada i rima ipiap i 
agai igi da tsananda aga gampan) da sru’agin i ba-isa agai.” 

Da ribaranan ini bina’, “Garam tsira’, ima’. U garam gumam agai 
iba i suba nam i nam gadan. ™ Aga santan ani ramangan) bitsinta’ 
anu. U garam gumam agai ani garam nan nidzun; aga anun’ garam 
rima ipiap u.” 

“Da Yosef ini, “Ima’. Agam iba i tsananda aga gampary i bida 
anun' da agam ba-isa agai.” 

* Da ribaranan ini, “O garam tsira’, ima’. Aga 12, aga ramangan’ 
bitsinta’, da aga 10 anu iba i uda nam gadan da aga ramangan) irut 
aga raingary isi’ impa mun’, da aga raingan’ mayan itanin aga rai.” 

“* Yosef rurim udzun) da ini, “Ima’. Nan ibi aru dzi nidan da agam. 
Agam garam rima ipiap i agai. ” Da dzi bun’ aintsa’ agam nangam 
nabiani: dzi ni nan nidzun da agam i Farau nampangan, agam 
wasan) i fadan bida agam raingam isi’ igi mamida i badan. *° Agam 
watanin agamam bits nafan da nau agam raingam isi’ igi naba. Da 
agam santan bun’ ampa karabus. Da aga natsanan agam nangam 
nidan igi bida nan nidzun ma ima’. Bida ma’an da dzi ni nan nidzun 
da agam i Kin Farau nampangan, agam garam rima ipiap i agai.” 

1 Da irim ribaranan i karabus isan’ gubw’ iru! da bits. 

“Waa gubw’ irv’ da bits, da Yosef ini da ribaranan ibiani, “Dzi 
garam rata i Anutu, ibinigi da dzi wasan’ isa agam funub bida agam 
nana nam bida dzi nidan. ° Bida agam garam nan nidzun da 
watanin raingam bits nampa karabus namin’ ani da agam santan 
wayu wit nafa i gam ribam mpada manits. ” Da agam wau raingam 
isi’ igi naba da dzi i dzi sru’agin bida agam ini nan nidzun. Agam 
nana bidanigi da agam wasan, mampan u.” Da ribaranan itaga ruan i 
Yosef nangan. 

” Da ribaranan ini nan da rungan ibiani, “Nan nidzun binan! Agi 
nangan' nana yaba i raingan’ Yosef ugu muna’ gan ani. Agi tsana 
raingan’ wanu barabin gan da gubu’ maragab rana gampunda ruan 

da agi ugu, da agi wagaib aranan u. Ibinigi da barabin ani iwa’ da 
agi.” 

“Da Ruben ini, “Dzi ni wai da agam? Dzi ni agam anun’ nana nam 
asub mayan yaba i mama’ igi. Da bitsinta’ agam anun)’ irinant i nan 
u. Aruani da agi yu barabin muna’ i aranan nangan mampan.” 

*° Ribaranan wasruw’gin ibi Yosef isru' i nan ribaranan nidan da ruan 
igi u, i wain ibi garam itama i nan imunti wasa’ i Yosef da rain 
rusan. ” Da itiri ribaranan rai da ifa mayan da iran. Ntsupa sib da 
aranan itip iba da ini nan da ribaranan. Aranan ini da garam gum 
impuy Simion da idzur aranan imin’ i rain rusan maran. 

” Yosef ini da gan garam guman i faran’a wit rwa ribaranan bekan 
da tipa faran’a ribaranan silva gan ragun gin rwa bek ruga rugan 
san’a santan, da rima nam gadan i rima ribarayan sib i sanaban tipa 
fadan. Da mama’ gum inan isan’ Yosef nidan. *° Ntsupa sib da 
ribaranan idzur bek wit iyab donki gan da ifan. ” Gubw’ ribaranan 
yuna fawa’a mumai wasa’ maya gin’a gin da ribaranan mayan ikira’ 
bekan i rima nam gadan da donki gan da itsanan silva gan min’a bek 
nifun anu. “Da inu rain rusan ini bina’, “Aitsanan! Ribaga tip 
ifaran’ dzi silva gan’ irw dzi bekan’.” 

Ribaranan nugun isantan ruan da irat da irarab ru maran da ini da 
ruan, “Nam idzuwai gan ani da Anutu inan ibiani da agi?” ” Gubw’ 
ribaranan bawa’a sib da raman Yakop i intap Kanan, da ifis i nam 
santan wa’an da ribaranan ugu. Da ini bina’, * “Garam gudzun tsira’ 
mpada tayan) Idzip ini nan tsira’ anu iyab i agai da idzur nan i agai 
ini aga garam rima ipiap i ribaranan gampan. ™ Da bitsinta’ aga ni 
da aranan, ‘Aga garam nan nidzun; aga anun’ garam rima ipiap u. 

** Aga 12, aga ramangan) bitsinta’. Da aga raingan’ manan itanin aga 
rai, da aga raingan) isi’ rurut aga ramangan’ impa Kanan.’ * Da 
garam gudzun tsira’ mpada tayan) intap igi ini da agai ibiani, ‘Sanab 
dzi tsananda agam bida garam nan nidzun bun’ abiani: Agam 
watayin agamam bits narut dzi nampai. Da agam wayu nam gadan 
wafa i gam utupam nam gadan ma’a gin aga. ™ Da bitsinta’ agam 
wau raingam isi’ igi naba da dzi da dzi bun’ asru’gin nabi agam 
anun’ garam rima ipiap u, agam garam nan nidzun. Da dzi bun)’ 
atanin agam raingam nabia’ da agam. Da agam isan’ yuna aga 
gampan’ da nana gumam da suba nam in san’a marangam furan.’ ” 

” Da ribaranan iyats gan bek witan da itsana silva gan min’a sapņa 
gan bek witan ruga rugan. Gubw’ ribaranan ruta ramangan tsananda 

silva igi da ribaranan irat. ““ Ribaranan ramangan Yakop ini da 
ribaranan ibiani, “Agam anu inan da dzi naruy' rusan) irw’run maran 
ima’. Yosef maran ima’, da Simion maran ima’. Da aruani da agam 
ini tipa uda Benyamin fada sinun’ dzi. Agam nangam nanan bidanigi 
da dzi buarin’ barabin gin!” 

7 Da Ruben ini da raman ibiani, “Raman’. Watanin aranan ba dzi 
baņiņgaņ’. Dzi bun’ ampa tayaņ aranan nasan)’ dzi tipa uda aranan 
badan da agu. Da bida dzi mamida tipa uda Benyamin badan da agu 
ida wais dzi naruņ’ rusaņ’ marub irv aga funub.” 

“Da bitsinta’ Yakop ini ibiani, “Dzi narungan’ wasar i ruta agam 
rwan u, i aranan raingan imamp sib da aranan runta’ anu run’ impai. 
Da bida barabin wa’a da aranan i sanab da barabin igi bun’ ais dzi 
funub, i dzi fufi sib.” 


Yosef Rain Rusan Irut Benyamin Ifa Idzip 
4 *Gubw’ manits rumin’ isu mais nidzun anu imin) intap 
Kanan. ” Ibinigi da gubu’ Yakop da gan utupan gada witan 
uda i Idzip badan ugu sib, da Yakop ini da narun rusan ibiani, 
“Agam watip wafan da warim nam ntsuman i suba agi nam gadan 
gap fa.” 

“Da bitsinta’ Yuda ini da aranan, “Raman’. Garam gudzun tsira’ 
aga ini nan riniurun da aga sib ibiani, ‘Dzi anun’ tsananda agam 
nasan’ agam uda raingam igi da ruta badan.’ Bida agu taninda aga 
raingan’ da agai i ruta fadan, da aga bun) arv’ da nayu nam gadan i 
agu. ° Da bida u mamida taninda aranan da agai da aga wasan i 
rwan u, i garam gudzun tsira’ ini da aga sib ibiani, ‘Dzi anun)’ 
tsananda agam nasan’ agam uda raingam igi da ruta badan.’ ” 

ê Da Israil igutin, “Ibianun’ da agam yutus barabin igi da dzi i 
nidan da garam igi bida agam raingam majan run’ impai?” 

’ Ribaranan ini aranan nangan muna’ ibiani, “Garam igi igut aga 
rururuyan anu i aga rib idzuwai da gan’ utupan’ impru’, da ini, ‘Da 
agam ramangam run’ impai ma ima’? Da agam aranan arunigi ma 
agam raingam bits rumpai?’ Igut i agai da aga kupis nan santan 
wasi. Da mana busrv’gin ibi aranan nida aga uda raingan' igi tipa 
ruta fadan?” 

“Da Yuda ini da ramangan Israil ini bina’, “Watanin Benyamin ba 
da dzi da aga nafa sun anu, i agu da agai da aga narun’ rusan’ anun’ 
mampa i manits u. ° Dzi rungan’ bun’ asu wain i mpada tayan 

aranan fadan da tipa badan da agu. Da bida dzi mamida uda aranan 
badan da bataninda i u marangam, da dzi buy’ asu wain i barabin igi 
santan namin’ u marangam nanting. ° U damami muntida sib i agai 
da aga san’ fadan da badan san’a irv’run da aruani sib.” 

" Ibinigi da ribaranan ramangan Israil ini rutin ibiani, “Bidanigi da 
agam wanan wabiani: agam wafaran’ nam bini bini intap ani fain 
bida gai gurun gaunt bini da bigub gurun da asam da wasub wasub 
da gai nidzun pistasio da almon--nasu nam rima nugun tsia’an da 
aranan. “Wayu silva ruampi nasan’ uda nam gadan fa’ da tipa rima 
nam ntsuman ratar faran’a ragun i agam bekam ugu, i mabi maran 
masa’ gin. “ Agam wau raingam da wafa sun da garam tsira’ igi. 
“Da Anutu Nampan Wain nanan garam tsira’ igi uwayantan nawa’ 
bini i agam da natip atanin agam raingam mayan ugu namprwu’ da 
Benyamin narut agam natip aba da dzi. Da bida dzi wa’a da wanu 
barabin tsira’ igi i narun’ rusan’ mampa sib, da nawa’ nabiarigi.” 

' Tbinigi da ribaranan iyu nam bini riman da Yosef impru’ da silva 
ruampi da irut Benyamin irw’ gamp Idzip sun anu da ifamunti Yosef 
marangan. “ê Gubw’ Yosef tsananda Benyamin ruta ribaranan, da ini 
da garam guman mpada tayan’ aranan unaran ibiani, “Wau garam 
tuasarani nafa dzi unaran’ da wais apu mayan da watip nam gadan. I 
ribaranan bun)’ arut dzi naga nam da gubw’ wasa’.” 

17 Garam igi yatsun Yosef nangan nidan da iyu ribaranan ifa Yosef 
unaran. “Da gubw’ uda ribaranan fada Yosef unaran, da ribaranan 
irat da ini da ruan ibiani, “Aranan iyu agi iba ani i wain marv’ silva 
faran’a rwa agi bek witan’ da gubw’ miamun agi badan ugu. Mani 
bun’ ampun agi da nais agi da nanan agi nasu garam gum uta’ da 
nau agi donki gan’ sib.” “ Ibinigi da ribaranan ifawa’ da Yosef garam 
guman i muantsi atan’a unar wasa’ da ini rutin ibiani, ” “O garam 
tsira’, miamun da aga rv’ ba Idzip da aga rim nam ntsuman i nam 
gadan. “““ Da bitsinta’ gubu’ aga fadan da fagin’a sanab da kira’a 
bek nam gadan da aga tsana silva gan’ suba nam gadan gin ugu 
rururuygan min’a bek nifun san’a ruan santan. Aga wasrw’ i mana 
faran’a silva igi ru’a aga bekap’. Ibinigi da aga tip iyu silva santan 
iba. Da aga yu silva fain imprw’ i tipa suba nam gadan fa’ gin.” 

* Da aranan ini ribaranan nangan muna’ ini bina’, “Nan ima’ gin. 
Agam anuy’ ratan u. Agam da ramangam Anutu gan rungan irim 
silva igi iru’ agam bekam. Dzi yu agam silva gam sib wa.” Da aranan 
ifa yu Simion iwa’ ba da ribaranan. 

“Garam gum iyu ribaranan yatan’ Yosef unaran da irim mpui da 
ribaranan i adzu’a fagan gin, da irim nam gadan da ribaranan donki 
gan. ” Ribarayan irinant i nan sib ibi Yosef buy’ arut ribaranan naga 
nam da gubw’ wasa’ namin’ aranan ungaran, ibinigi da ribaranan itip 
ruan i nangan riman da Yosef. 

*° Gubw’ Yosef bada unar, da ribaranan irim nangan uda badan ugu 
da aranan, da yidza’ fagan da itauf maran irw intap imin’ aranan 
maran. ” Da aranan igut i ribaranan i nangan mpadan impa ibianun)’ 
ida igut i ribaranan i ramangan ibiani, “Agam ramangam fufi nida 
da dzi ugu impa ibianun’? Aranan rumpai bini, ma?” 

2 Da ribaranan ini, “Hai, garam tsira’. U garam gumam aga 
ramangan’ run’ impa bini anu.” Da itip itauf maran iru i tsarifa 
aranan. ” Yosef irarab ribaranan da itsanan raingan Benyamin, 
rinangan wain narungan, da igutin, “Mani agam raingam isi’ agam 
nida da dzi ugu aruani, ma?” Da aranan ini, “Narun’, Anutu nafinti 
agu.” °° Tsananda raingan isi’ igi da maran igaib aranan nidzun anu 
da inan i ranan da itanin rain ruas da isau mumai mayan i fa-rana 
gin. Aranan yatan unar wasa’ gan da iran. * Iran sib da yadzw’ 
maran da iwa’ ba da ya-aba i ruan anu da ini, “Warim nam gadan.” 
** Ribigi irim Yosef nangan gadan i mumai manan da rain rusan gan 
i mumai magan. Rib Idzip ruta Yosef mpadan ugu iga nam mumai 
mangan, i rib Idzip wasan’ i ruta rib Hibru mpru’a ruan gada nam u. I 
rib Idzip nangan pumu’an da itsaya rib Hibru da nangan gadan ibi 
nam bubumpuadan da ipa’ ruan gin. * Yosef itanin rain ruas igi 
impai irants ruan yatsun’ udzufan min’a rain tsira’ da fantsupa rain 
isi’, da impai maran ifan da aranan. Da rain ruas irunt fafun da 
irarab ruan i mpada bidanigi. ““ Garam gum iyu nam gadan imin 
Yosef maran da irim da aranan rain rusan i gadan. Da bitsinta’ 
Benyamin nangan gadan da irim isan’ garam 5 gan gadan. Ibinigi da 
ribaranan santan irut aranan impru' ruan iga nam da inum wain iyus 
anu da nugun itsia’. 


Kap Silva Min’a Wasa’ i Bek 


4 ! Gubv’ gada nam sib da Yosef ini da gan garaman mpada 
tayan’ aranan uyaran ibiani, “Wafaran’ nam gadan i garam 
ani bekan nasan)’ fun’an da watip wafaran’ ribaranan silva gan ragun 
gin. “Da wafaran’ dzi kapan) tipa i silva narw’ ribaranan raingan isi’ 
bekan namprw’ da aranan silva gan suba wit gin ugu.” Da aranan 

inan isan’ Yosef nidan. ° Da pisa maratait da Yosef garam guman 
itanin aranan rain rusan da donki gan ifan. “Rain ruas itanin gamp 
igi rai da wafa gunti’ u da Yosef ini da garam guman ibiani, “Warunt 
sun anu watsun’ garam tuasarunaga. Da gubw’ u wa’a da ribaranan 
da wani wabiani rutin, ‘Ibianun’ da dzi garam tsira’ gan’ inan bini i 
agam da agam inan maisan rutin? ° Wain idzuwai da agam iwap dzi 
garam tsira’ gan’ kapan silva? Nigi kap dzi garam tsira’ gan’ numa 
wain gin da rima nam fain gin i kupisa nam maradzigin wasi. Agam 
inan asub tsira’ binan.’ ” 

“Ibinigi da Yosef garam guman irunt yatsun’ da ifawa’ da 
ribaranan da ini Yosef nifungan rutin. ’ Da bitsinta’ ribarayan ini i 
nifungan muna’, “O garam tsira’, ibianun’ da u ni nan bidanigi iyab i 
agai? U garam gumam agai wasan’ nana nam bidanigi u. ° U sru’gin 
sib wa, gubw’ aga taninda intap Kanan rai i tipa badan, da aga yu 
silva aga tsananda min’a aga bekap’ wit nifun itip iba da agu. Da 
wain idzuwai da aga wapa silva ma gol min’a u garam tsira’ gam 
unaran? ° Garam tsira’! Bida u tsananda aga gan’ bits udan, da wais 
aranan funub. Da aga santan aruani nasu u garam gumam uta’ anu.” 

Da aranan ini, “Isan’. Dzi bun’ atsuy’ nan nabi agam nidan, da 
bitsinta’ bida dzi wa’a rutin i agamam bits udan da aranan anu bun’ 
asu dzi garam guman)’ uta’ anu. Da nan bun’ ama’ i agam santan.” 

" Tbinigi da sun anu ribaranan santan itanin bek witan irv’ intap da 
ikira’ bek nifun santan. '* Da Yosef garam guman isau nam igi i bek 
santan, imin’ rain tsira’ gin ibafan isan’ wa’a rain isi’ igi gin. Da 
itsanan kap silva igi miņa Benyamin bek witan. °? Gubw’ ribaranan 
tsanandan da wanun ibarabin nidzun anu da igari gan narukui gan, 
da itip itsara bek witan iyab donki gan ruga rugan da itip iba gamp 
tsira’ igi. 

14 Gubu’ Yuda ruta rain rusan tipa bada Yosef unaran da aranan 
rumpai. Da ribaranan ifa tatapuan’ iru’ Yosef maran. * Da Yosef ini 
da ribaranan ini bina’, “Agam inan uwayant idzuwai gan ani? Agam 
madasru’gin i garam tsira’ bida dzi ani isan’ i nana nam i tsananda 
nam min’a maradzigin.” 

“Da Yuda ini, “Garam tsira. Aga bunida nan bida anun) i nida u 
nangam muna’? Aga wasan” tsarifa ruayn’ bida aga wanan asub 
mayan u. Ima’. Anutu ikupis wasi gam garam gumam agai ani 
asuban’. Aga santan bun’ asu u garam gumam uta’ anu namprw’ da 
aru garam gum tsananda kap min’a i gan bek witan ugu.” 

7 Da bitsinta’ Yosef ini bina’, “Ima’. Dzi wasan’ i nana sanab 
bidanigi u. Garam aru uda kap silva anu bun’ asu dzi garam guman 
uta’. Da nan ima’ i agam. Agam santan bun’ afan da ramangam ruta 
nan nufan.” 

!8 Yuda ifa uts da Yosef da ini bina’, “O garam tsira’! Dzi gaib 
rungan’ da agu i u riņanta i garam gumam dzi nangan’. U garam 
tsira’ binan isan’ Kin Farau, da u nugum anun)’ rua’a i garam gumam 
dzi u. “Garam tsira’, mun’ aga badan ugu da u gut i garam gumam 
agai ibiani, “Agam ramangam ma raingam rumpai ma ima’?’ ” Da 
aga ni da agu sib ugu ini bina’, ‘Hai, aga ramangan)’ fufi rurut aga 
raingan’ isi’ aga ramangan’ fufida sib da riman ugu rumpai. Aranan 
raingan imamp sib, da aranan runta’ anu, i rinangan irim rib irv’ igi. 
Ibinigi da raman maran yari nidzun anu gin.’ ” Da u ni da agai u 
garam gumam ibiani, ‘Wau aranan warw’ ba da dzi da dzi rungan)’ 
natsanan.’ “Da aga ni sib da agu, aga garam tsira gan’, ibiani, 
‘Mama’ isi’ arigi wasap’ i taninda ramangan rai u. Bida aranan 
taninda ramangan rai da raman bun’ amamp.’ ” Da bitsinta’ u ni da 
garam gumam agai ibiani, ‘Agam mamida ruta raingam isi’ igi badan 
da dzi anun’ tipa tsananda agam u.’ 

” «Da gubu’ aga tipa fadan da aga fis i nan sib anu aga garam tsira 
gan’ agu nidan da agai da aga ramangan’, u garam gumam. ” Raiyi 
da aga ramaņgaņ ini bina’, “Agam watip wafan da wayu nam gadan 
isi’ pas i agi.’ “Da aga ni da ramangarn' ibiani, ‘Aga wasap mapan i 
rwan u. Bida aga ruta raingan)’ isi’ igi fadan, da isan’. Garam tsira’ igi 
wasan i tipa tsananda agai bida aga raingar)’ isi’ igi mamida i ruta 
aga fadan.’ ” Da u garam gumam dzi ramangary ini da agai ibiani, 
‘Agam isru’gin sib wa. Dzi finingan’ Retsel irim dzi naruņ’ rusan’ 
marub irv’run. ” Dzi narungan’ mapan itanin dzi rai. Dzi ni bina’, 
“Mani apu buman mayan igara aranan fafarab sib.” Da dzi watsanan 
aranan maran ibasan) aruani u. ” Da bida agam tipa uda mana 
aruani sinun’ dzi fadan da barabin wa’a rutin, da barabin igi bun’ ais 
dzi funub, i dzi fufi sib.’ 

331 « Aruani da bida aga tipa fadan, da u garam gumam dzi 
ramangan’ mamida i tsananda aga raingan’ isi’ igi, da nugu barabin 
bun’ ais aranan funub, i wain ibi aranan ifufi sib da aga raingar) isi’ 
igi ibi aranan nugungan marafain. Da u garam gumam agai bun’ asu 
wain i aga ramangan’ nangan mampan igi. ” Dzi tsaf ruan’ sib da 
ramangan’ i mpada tayan’ raingan’ isi’ igi bini. Da dzi ni bina’, ‘Bida 

dzi mamida tipa uda raingar) isi’ igi badan da agu, da dzi anu bun)’ 
asu wain i barabin igi santan namin’ u marangam nantin.’ ” Ibinigi 
da garam tsira’, dzi gaib rungan’ da agu iu garam gumam dzi uda 
raingan’ isi’ igi mumai gan da suda u garam gumam uta’ anu, da 
watanin aranan da narut rain rusan natip nafan. ““Dzi butipa fadan 
da ramangan’ bida anun’ bida mama’ igi mamida ruta dzi fadan? 
Ima’! Dzi bugin i tsananda ramangan’ buarin’a barabin igi.” 


Yosef Isantin’ Rungan Wasi da Rain Rusan 


4 ! Nam ranan iyab Yosef sib imin’ garam guman maran, da 

iwat ribaranan ini bina’, “Agam santan wawa sinun’ dzi 
marangan’.” Ibinigi da manan warut Yosef impai da gubu’ aranan 
santin’a rungan wasi da rain rusan. “Da aranan iran nifun tsira 
binan da garam Idzip irinantin, da kin da riban santan mpada kin 
uyaran irinant i nan igi. ’ Da Yosef ini da rain rusan ibiani, “Dzi 
Yosef! Dzi ramangan’ run’ impai ma ima’?” Da bitsinta’ rain ruas 
wanun isantan ruan sib, da irat i aranan da wasap’ i nida nan manan 
u. “Da Yosef ini da rain rusan ini bina’, “Agam waba uts anu da dzi.” 
Ribaranan iba uts da raingan Yosef da aranan ini ibiani, “Dzi Yosef, 
agam raingam aru agam uda nam ntsuman gin da tanindan da 
garam nam bunump uda bada Idzip ugu ani! ? Da aruani da agam 
wanum anun)’ barabindan da tsakiada i rungam tua’ i taninda dzi 
bada ani u, ima’. Anutu itanin dzi imun’ iba ani i agam i rima santan 
anu sib. °Gubw’ fus nam gadan ma’an imunti isan’ udzuf irw anu da 
aruani, da udzuf 5 rumin’ da garam manan wasan) i suda gum da 
wa’a da nidzun u. ’ Anutu itanin dzi imu’ iba i agam i rima agam 
sib i run’ utusa i agam da yanin rusam nangam mpadan. “Da agam 
anun’ itanin dzi iba ani u. Ima’. Anutu anu. Da itanin dzi su kin 
garaman santin’a sanab da mpada tayan’ kin gampan da intap Idzip 
santan. ° Aruani da agam wafa sur anu da raman)’ da wani rutin, ‘U 
narungam Yosef ini ibiani: Anutu itanin dzi isu garam gudzun tsira’ 
da dzi mpa tayan’ intap Idzip santan. Wauri’ da waba sun. “U bun’ 
aba mpa namin’ intap Gosen uts da dzi i nanan da dzi tsananda agu 
ragun--agu da narum rusam da rumpum rusam da gam dumpa gam, 
nunin gam, makau gam da nangam santan u suda wain gin.  Waba 
mpa nigi i dzi rima agu sib. Gubw’ tsira’ nam gadan ma’a sib ani 
rubun’ amunti nasan’ udzuf 5, da dzi bugin i agu da gam utupam da 
apu gam santan sauda nam gadan.’ ” 


Genesis 95 


1? Da Yosef ini, “Agam da dzi raingan’ Benyamin watsanan da 
wasru’gin i dzi Yosef rururuyan ani ini nan da agam. “Agam wani 
da dzi ramangar)’ i binan tsira’ dzi udan min’a Idzip da nam santan 
agam tsanandan. Da agam wau ramaņ’ narw’ ba ani sun.” 

* Aranan impun raingan Benyamin da iran funub anu, da 
Benyamin impur aranan da iran imprw’ ibinigi. ” Ruy’ iran da 
itsutsuf rain ruas igi santan ibafan. Intsup sib da rain ruas imus ruta 
fisa i nan da ruan. 

16 Gubw’ sisi} wa’a da kin min’a gan unaran tsira’ i Yosef rain 
rusan bawa’an, da kin da gan garam gudzun gudzun gan nugun itsia’ 
gin. ” Aranan ini da Yosef ini bina’, “Wani da raim rusam i tipa 
donki gan da tipa fada intap Kanan. “Wani da ribaranan i uda 
ramangam da gan utupan da tipa bada ani. Dzi bun’ arim intap 
yarubini binan mayan yusa intap santan min’a Idzip i ribaranan 
mpada gin da gada nam bini bini gin. ” Wani da ribaranan namprw’ i 
uda karis fain min’a Idzip ani nafan i uda narun rusan da finin rusan 
da ramangam naba ani. * Maran anun’ fura nan ampibinan i nam 
bunumpan taninda rai min’a intap Kanan igi u, wain ibiani, dzi bun’ 
arim nam bini bini ampibinan min’a intap Idzip ani da ribaranan.” 

” Ibinigi da Israil narun rusan inan ibi kin nidan. Yosef irim karis 
fain da ribaraņan yatsun’ kin nifungan nidan. Da irim nam gadan da 
ribaranan i gan sanaban tipa fadan. “Da irim narukui fa’ fa’ isan’ 
ribaranan santan. Da bitsinta’ Yosef irim narukui 5 impru’ da 300 
silva, barabin gan isan’ 3.5 kilogram, da Benyamin. “Da aranan iyu 
nam bini bini ampibinan min’a Idzip da itanin iyab donki arapu 10 
ifan da ramangan, da itanin nam gadan rima i ramangan sib i sanab 
tipa badan iyab i donki rinan 10. “ Yosef itanin rain rusan ifan da 
ifai nan i ribaranan ibiani, “Agam anun’ suda ufuai da rungam min’a 
sanab fadan u.” 

% Tbinigi da ribaranan itanin gamp Idzip rai da itip ifan da ifawa’ 
da ramangan Yakop imin’ intap Kanan. * Wa’a sib da ramangan da 
ini rutin ibiani, “Raman’, Yosef wamamp u; rumpa marata’! Aranan 
isu garam gudzun tsira’ impa tayan’ intap Idzip santan.” Yakop 
irinantin da wanun isantan ruan sib, da wamuaruts nan igi u. ” Da 
bitsinta’ gubw’ ribaranan fisa i nan santan Yosef nidan da tsananda 
karis Yosef taninda badan i uda aranan tipa fadan igi, da aranan 
itanin wanun iru’. “Da Israil ini ibiani, “Nan nidzun binan! Dzi 

narungan’ Yosef run’ impa marata’. Dzi nafan da natsana aranan sib 
raiyi, ida dzi namus mampan.” 


Yakop Irut Utupan Irw’ Intap Idzip 


4 6 ! Ibinigi da Israil iyu nangan santan da irut utupan ifa i wa’a 
Idzip, da gubw’ aranan fawa’a Birsiba da itsara nam isu 

danki ifan da ramangan Isak Anutu gan. ° Da Anutu ini nan da 

aranan imin’ nam puafuban da idzian ibiani, “Yakop! Yakop!” 

Da Yakop ini, “Dzi aruani!” 

“Da Anutu ini bina’, “Dzi Anutu, u ramangam Anutu gan. Agu 
anun’ ratan i rwa Idzip u, i dzi bun’ anan u yaningam nawa nasu 
garam utup tsira manan namin) nigi. * Dzi bun’ arut agu nampru’ 
ruan’ narw’ Idzip, da bampan naga da dzi bun’ atip nau agu natip 
naba. Da u buy’ amamp nayab Yosef baningan.” 

“Da Yakop taninda Birsiba rai, da narun rusan itanin aranan 
imprw’ da ribaranan finin rusan da narun rusan santan iyab karis Kin 
Farau tanindan bada i uda ribaranan fadan ugu. °’ Da Yakop irut 
narun rusan da rumpun rusan finam da marub santan ifa Idzip. Da 
ribaranan iyu apu gan mpada tayan’ gin da nam bunumpan santan 
udan min’a Kanan ugu imprw’ ibinigi. 

“Israil yanin rusan aru ruta fada gamp Idzip ugu binangan ibiani: 


Ruben, Yakop narungan miamun. 
“Da Ruben narun rusan marub binangan ibiani, 
Hanok, Palu, Hetsron da Karmi. 
1 Simion narun rusan marub binangan ibiani, 
Jemuel, Jamin, Ohat, Jakin, Tsohar da Siaul. Siaul rinangan 
sagat Kanan. 
" Liwai narun rusan marub binangan ibiani, 
Gerson, Kohat da Merari. 
1? Yuda narun rusan marub binangan ibiani, 
Er, Onan, Sela, Perets da Tsera. (Da bitsinta’ Er da Onan imamp 
da gubw’ ribaranan run’ mpada min’a intap Kanan ugu.) 
Da Perets narun rusan marub binangan ibiani, 
Hetsron da Hamul. 
“Isakar narun rusan marub binangan ibiani, 
Tola, Pua, Jasup da Simron. 
14 Tsebulun narun rusan marub binangan ibiani, 

Seret, Elon da Jalil. 

PNigi Lia narun rusan gabungan Yakop riman da aranan da gubu’ 
mpada min’a Padan-Aram (Mesopotemia). Lia irim narun finam 
mayan impru’ binangan Daina. Mpru’a Yakop narun rusan rima da 
Lia da rumpun rusan isan’ 33. 


16 Gat narun rusan marub binangan ibiani, 
Tsefon, Hagi, Suni, Esbon, Eri, Arodi da Areli. 
17 Aser narun rusan marub binangan ibiani, 
Imna, Iswa, Iswi da Beraia. 
Ribaranan nafungan Sera. 
Da Beraia narun rusan marub binangan ibiani, 
Heber da Malkiel. 
!8 Nigi Yakop yanin rusan riman da Tsilpa, sagat gum Laban riman 
da Lia ugu. Mpru’a utup igi santan isan’ 16. 


“ Retsel narun rusan Yakop riman da aranan binangan ibiani: 

Yosef da Benyamin. 

2 Gubu’ Yosef mpada gamp tsira’ Idzip da irim narun rusan 
Manase da Ifraim da finingan Asenat, Potifera garam 
pumu’an min’a gamp On narungan finam. 

“ Benyamin narun rusan marub binangan ibiani: 

Bela, Beker, Asbel, Gera, Neman, Ehi, Ros, Mupim, Hupim da 
Art. 
* Nigi Yakop narun rusan riman da finingan Retsel mpru’an da 
rumpun rusan isan’ 14. 


“Dan narungan marub bitsinta’ anu binangan Husim. 
” Naftali narun rusan marub ibiani: 
Jatsiel, Guni’, Jetser da Silem. 

3 Nigi Yakop yanin rusan riman da Bilha, sagat gum Laban riman 
da Retsel ugu. Mpru’a utup igi santan isan)’ 7. 

*° Yakop narun rusan da rumpun rusan ruta aranan ru’a gamp 
Idzip ugu isan” 66. Da wafaris aranan narun rusan finin rusan imprw’ 
u. ” Yosef narun rusan marub iru’ wa’a min’a Idzip ugu bampru’an 
da utup 66 igi da Yakop utupan fada Idzip igi isan’ 70.* 





°46:27 Yakop utupan fada Idzip igi isan? 70: Yosef da ramangan Yakop imin’ wasa’ i 
70 igi impru’. 

Yakop Irut Utupan Impa Intap Isi’ Gosen 


*° Yakop itanin Yuda imun’ i nida sisin” da Yosef i bawa’an da 
ribaranan min’a Gosen. Da gubw’ ribaranan bawa’an min’a intap 
Gosen sib, ” da Yosef iyu karisan da ifa Gosen i wa’a da ramangan 
Israil. Gubu’ Yosef bawa’an da tsananda ramangan da impun aranan 
da iran gunti’ binan anu. 

“Da Israil ini da Yosef ibiani, “Aruani da dzi rungan’ marangan 
itsanan agu ibi agu run’ impai marata’, da dzi bun’ amamp ruta 
nugun’ nufan.” 

“Da Yosef ini da rain rusan da ramangan utupan ibiani, “Dzi bun’ 
afani da Kin Farau nabiani, ‘Dzi rain’ rusaņ’ da dzi ramangan’ da 
utupan santan mpada Kanan ugu ibawa’ sib. * Ribaranan garam 
mpada tayan’ dumpa da makau da iyu apu gan santan anu iba 
impru’ da nam bunumpan santan suda wain gin ibinigi.’ “Da gubu’ 
Farau nu’a agam atan’a fadan da guta i agam bida ani, “Agam inan 
gumam ibianun’?’ * da agam wani aranan nangan muna’ nabiani, ‘U 
garam gumam agai ani guman) nanan da ibiani, aga garam mpada 
tayan’ dumpa da makau, yatsun’ aga raman’ rusan sanaban musa 
nanan. Aga atsun’ gin da aga isi isi’ isan’ aga yin’a rutin.’ Da nigi san’ 
i rima agam sib i mpada intap Gosen, i garam Idzip ibugin i suda uts 
da garam mpada tayan’ dumpa.” 

4 7 ! Ibinigi da Yosef ifani da Kin Farau ini bina’, “Dzi 

ramangan’ da rain’ rusan’ mpada intap Kanan ugu ibawa’ 
sib. Ribaranan iba intin da dumpa gan da makau gan da nam 
bunumpan santan, da iba mpa imin’ intap Gosen da aruani.” 

* Aranan ipirian’ rain rusan 5 da ifa rut imunti Kin Farau marangan. 
“Da kin iguti ribaranan ini bina’, “Agam inan gumam idzuwai?” 
Da ribaranan ini, “U garam gumam agai ani garam mpada tayan)’ 

dumpa yatsun’ raman’ rusan’ sanaban musa nanan.” “Da ribaranan 

ini da aranan imprw’ ibiani, “Aga ba i mpada nani pas anu, i gubu’ 
fus tsira nam marin’a sib iwa’ Kanan da u garam gumam apu gan 
isau sai i gadan. Ibinigi da u garam gumam agai ani igaib rungan’ da 
agu i u gaiba agai da aga fampada intap Gosen.” 

“Ibinigi da Kin Farau ini da Yosef ibiani, “U ramangam da raim 
rusam iba da agu; ° da intap Idzip ani santan isu u nangam da 
wapirian’ nasaņ’ u maram aridagin. Bida u maram furan da watanin 
ramangam da raim rusam i intap bini Gosen. Da bida u tsaņanda 

ribaranan gan fain wa’a bini yusan i sanab mpada tayan’ apu santan 
da nampa tayan’ dzi makau gan’ namprw’ nabinigi.” 

’Tbinigi da Yosef ifa yu ramangan iba munti Kin Farau marangan. 
Da Yakop ifinti kin i nan bini, “da kin igut i aranan da ini, “Agu 
udzufam wayawai?” 

“Da Yakop ini da kin ibiani, “Dzi udzufan’ ntsun’a mpada yugan 
da aruani isan’ 130 anu, da wasan” dzi ramangan’ da rumpungan)’ 
udzufan ntsun’a mpada yunan u. Da dzi wa’ da barabin ampibinan 
imprw’.” “ Yakop ini nan sib da ifinti Kin Farau da itanin aranan rai 
da ifan. ** Ibinigi da Yosef itanin intap bini Rameses min’a Idzip da 
ramangan da rain rusan impa gin ibi kin nidan. “Da Yosef irim nam 
gadan da ramangan da rain rusan da ramangan utupan santan 
yatsun’ narun ruas wayawai ibinigi. 


Yosef Irim Ampan Sib i Gubu’ Manits 


13 Gubv’ fus tsira’ imin’ gubu' gunti’ binan da nam gadan santan 
imarin’ sib, da garam gar sib anu Idzip da Kanan impa asub i manits. 
1 Yosef iyu moni santan ampan Idzip da Kanan suba nam gadan gin 
da iyu iba rim i kin unaran. * Gubw’ ampan Idzip da Kanan santan 
moni gan ntsupan, da rib Idzip iba da Yosef da ini, “Warim aga sib i 
nam gadan, i aga bun’ amamp i manits. I aga moni gan’ santan 
intsup sib wa!” 

16 Da Yosef ini, “Da bidanigi da agam wayu apu gam waba da dzi 
da dzi bun’ arim nam gadan da agam i muna’ gan.” ” Ibinigi da 
ribaranan iyu hos, dumpa, nunin, makau da donki gan iba da Yosef i 
suba nam gadan. Da Yosef irim ribaranan santan sib i nam gadan 
isaņ’ udzuf arigi. 

18 Gubv’ udzuf arigi ntsupan da atupa udzuf fa’ da ribaraņan itip 
iba da Yosef da ini, “O garam tsira’! Aga wasan’ dziginda barabin 
gar’ i agu u. Aga moni gan)’ da apu gan)’ santan intsup sib da isu agu 
gam. Da aga nangan’ mayan ruwamin) i riman da agu i suba nam 
gadan gin u. Ima’. Agai anu da gan) intapan’. ° Warim aga sib i aga 
anuņ mampa i manits da aga intapan’ min’a uta’ u. Wayu agai da 
intapan’ nasub dzafain i nam gadan. Da aga nasu kin garam guman 
da sagat guman uta’ anu, da intapan’ bun’ asu kin gan. Warim nam 
gadan da agai i aga anun’ mampan, da warim nam yamun da agai i 
intap anun’ min’a uta’ u.” 

” Tbinigi da Yosef irim nam gadan isu nam ntsuman i rib Idzip 
intapan santan isu kin nangan, iru’ i nam manits tsira wayada 
garam Idzip santan. ™ Da Yosef inan garam Idzip santan min’a gubu’ 
yaban da gubw’ rwan isu Kin Farau garam guman uta’ anu i nana i 
guman. ” Da intap Yosef mamida udan, da garam anutu wain i 
anutu umpur intapan, i kin impa tayan’ ribaranan da isan’ i nam 
gadan. I wain igi da ribaranan rugif intapan ragun. ” Yosef ini da 
ampan santan ibiani, “Agam sib anu warinantin, gubw’ aruani da dzi 
yu agam da intapam isub dzafain isu Kin Farau nangan. Da nam 
yamun aruani, agam wayu da wafa ntan i gumam ruga rugam. 

*“ Gubw’ nam igi suda nidzun sib da agam waufum nasar 5. Da 
warim 5 igi gan bits nafan da kin, da agam wayu gam faban igi gan 
4 i agam utupam gadan da ntanan. 

* Da ribaranan ini, “Garam tsira’, u rim aga sib narubini, da aga 
rubun’ ampa marata’. Aga taga ruan’ i suda kin garam guman uta’ 
anu.” ”% Ibinigi da Yosef yudzu nan mayan isu nan faidagin imunti 
wasa’ i garam Idzip, i bida gubu’ nam ati’an da natsaf 5 igi gan bits 
nasu kin gan. Da nan igi run’ imunti da gubw’ aruani ibinigi. Da 
garam anutu wain i anutu umpur intapan anu da kin anun) iyu u. 


Yakop Nangan Gutagin 


7 Garam Israil impai imi’ intap Gosen min’a Idzip da iyu intap 
imin’ nigi, da isan’ nidzun anu i nam bunump da irim narun rusan 
iyus anu. ” Yakop impai Idzip isan’ udzuf 17, da mpru' aranan 
udzufan santan mpada rutin igi isan’ 147. ” Yakop gubw’ gan nana i 
mampan basuda uts, da inv’ narungan Yosef ba da ini rutin ibiani, 
“Bida u maram arida nidzun anu i dzi da warim banim waru dzi 
faga rampuat da wataga ruam nidzun anu da dzi i u anuņ’ rima dzi i 
gamp Idzip ani u, ” gubu’ dzi mampa sib da watip wau dzi nawa’ 
sinuņ’ gamp Idzip da wafarim dzi namprw’ da raman)’ rusan’ i 
gampan gin’a gin.” 

Da Yosef ini, “Hai, raman’! Dzi bun’ anan nabi u nidan.” *’ Da 
Yakop ini, “Watsarif ruam nidzun anu da dzi.” Yosef itaga ruan 
nidzun anu da raman, da Yakop irim antur) iru’ gan rab? gan gin’a 
gin da irim danki gin. 

Yakop Irim Banin Ragun i Ifraim da Manase 


4 ! Gubv’ fain fada sib da Yosef iyu sisig i aranan ramangan 

gin’a rinin. Ibinigi da aranan iyu narun rusan marub irv igi, 
Manase da Ifraim, ifan i tsananda Yakop. ° Gubw’ Yakop uda sisin)’ i 
narun Yosef bada i tsananda aranan, da aranan riniurungan pas 
rumin’an da intin ruan i rabi’ gan da impa iyab. 

“Yakop ini da Yosef, “Anutu Nampan Wain iwa’ da dzi imin’ Luts 
min’a intap Kanan da ifinti dzi imiņ nigi “da ini ibiani, ‘Dzi bun’ 
arim yanin ampibinan da agu da u yaningam bun’ autus i ruan nasu 
garam utup tsira’ binan. Da dzi bun’ arim intap aruani da u 
yaningam taptap nasu i nam bunumpan nantin.’ ? Da, Yosef, u narum 
rusam marub iru’ wa’a gamp Idzip ani mun’ da dzi musa badan da 
isu dzi gan’; Ifraim da Manase bun)’ asu dzi narun’ rusan’ nidzun nabi 
Ruben da Simion. ° Da bida u narum rusam fain wa’a bampan i 
mama’ irw’ ani da bun’ asu u gam. Da intap nida faba bafadan da 
ribaranan buy’ ama’. Da bur’ ampa wasa i Ifraim da Manase yanin 
rusan anu. ’ Dzi ni nan igi i gubu’ dzi min’a Padan Aram badan ugu 
da Retsel imamp imin’ sanab, uts anu da gamp Efrata imin’ intap 
Kanan da irim nugu barabin tsira’ binan da dzi i u rinangam. Da dzi 
rim aranan i sanampun rinan fada Efrata” (nigi Betlehem). 

ê Gubw’ Israil raraba Yosef narun rusan marub igi da igutin, “Mana 
narun rusan igi?” 

“Da Yosef ini, “Raman’! Mama’ iru’ ani dzi narun’ rusan Anutu 
riman da dzi min’a ani.” 

Da Israil ini, “Da wayu mama’ igi waba da dzi nafinti.” ° Gubu’ 
arigi da Israil maran isap da watip tsananda nam bini u, i aranan 
ifufi funub. Ibinigi da Yosef iyu narun rusan igi iba uts anu da 
ramangan Yakop, da yari banin ragun gin da itsutsuf. !! Yakop ini 
ibiani da Yosef, “Dzi maran’ wafur i tipa tsananda agu maram u, da 
bitsinta’ Anutu irim dzi sib i dzi tsananda agu mpru’an da narum 
rusam.” “Da Yosef ibibi narun rusan sinun’ ramangan Yakop da 
yidza’ fagan da itauf maran iru’ intap imin’ raman maran. * Yosef 
igif Ifraim i bani bini da yusu ifa Israil bani yas da igif Manase i bani 
yas da yusu ifa Israil bani bini, i aranan mama’ miamun. “Da 
bitsinta’ Israil irai’ i banin bini da ibarim ifa ragun i mama’ isi’ 
Ifraim gudzun. Da irai’ i banin yas da ibarim ifa ragun i mama’ 

miamun Manase gudzun. Ibinigi da Israil anuy’ yatsun’ sanampun 
rima bani bini ragun i mama’ miamun da gubw’ rima mirimp. 
P Da ifinti Yosef ibiani, 
“Anutu aru mun’ da dzi rumpungan’ Abraham 
da dzi ramangan’ Isak pumu’an ugu 
da mpada tayan’ dzi da gubw’ sib anu 
badan da bawa’an da gubw’ aruani, 
16 da Anira aru rima dzi sib i barabin mara maran sib anu 
nafinti mama’ marub irw’ ani. 
Da bun) afarin’ dzi binangan’ da rumpungan’ Abraham 
da ramaņga Isak binangan nayab i ribarayan, 
da yaningan nautus i ruan nasu tsira namin’ intap.’ 


17 Gubu’ Yosef tsananda ramangan rima banin bini yaba Ifraim 
gudzun, da wanun i barabin gin, ibinigi da Yosef igif Yakop banin da 
inan i ra’a gin sinung” Ifraim gudzun da barima fada Manase gudzun. 
!8 Da ini, “Aa raman’! Nani mama’ miamun. Da warim banim bini 
nayab i aranan gudzun.” 

” Da bitsinta’ Israil ibugin da ini, “Dzi sru’gin, dzi narun’! Dzi 
sru’gin i aranan yaningan bun’ awa’ nasu garam utup tsira manan 
nabinigi. Da bitsinta’ aranan raingan isi ani yaningan bun’ awa’ 
nayus aranan gan da nasu garam utup ampibinan anu.” ” Ibinigi da 
Israil ifinti rib irw’ igi da gubw’ arigi ibiani, 

“Garam Israil nifun bun’ agamp agu binangam i nan fintidan da 

nani, 
‘Anutu nafinti agam nabi Ifraim da Manase.” ” 
I sanab igi da itanin Ifraim isu miamun i Manase. 

*! Da Israil ini da Yosef, “Dzi su uts i mampan, da Anutu bun)’ arut 
agu da nau agu natip nafa u tafam rusam intapan. ” Mamai firiri’ 
Sikem igi dzi rim isu u nangam, da dzi warim da u raim rusam u. 
Ima’. Dzi yis garam Amor i gan’ bainatan’ da dampa gar) i uda intap 
igi.” 


Yakop Ifinti Narun Rusan 


4 Q ! Yakop inv’ narun rusan santan imprw’ da ini rutin ibiani, 
“Agam santan wabampa wamprw’ ruam watsuafi’ dzi da dzi 
nani nan idzuwai nida wa’an da agam da gubw’ bampan aga. 
* Dzi, Yakop, naruņ’ rusan’, wampru’ ruam waba 

da wariyant i dzi, agam ramangam Israil, nangan’ nidan. 


“Ruben, dzi narungan’ miamun, 
uwa da u santin’ dzi riniurungan’ miamun. 
U yu biyan tsira’ da nampan iyus raim rusam. 
* Agu bi mpui furan fuafagin suda tsurupiap da wasan’ i garam 
ntinan u, 
da bitsinta’ wasan” i run)’ tsarifa agu u, 
i u ataņ’ ramangam uyaran sib 
da u rim rini mia’ tsira’ binan da dzi. 


° Simion da raingan Liwai isan’ ruan anu 
i uwayant i suda bani bi’ da wayada nam. 
ê Dzi wasan’ i mpada wasa’ i rib irw igi nangan maradzigin tipan u. 
Iyu wanun tsakiadan uta’ anu da yis garam funub 
da itipw’ makau faga far uta’ uta’ anu isan’ marangan furan. 
“Nam pupuarapan narut ribaranan i nam nugun tsakia tsira’ 
da nugun tsia’an i rima tsakia da isa garam funub. 
Dzi bur’ awat ribaranan rai nadzaran nampa wasa’ i garam Israil 


gampan. 


ê Yuda, u raim rusam bun’ atsarif agu, 
da bun) aidza’ fagan da agu. 
Da agu bun’ agab garam ipiapam wan. 
”O Yuda, agu san) laion naru fa’ magan 
gada apu gan garadan da tipa bada gan gin’a gin. 
Da isan’ laion amputan i mprutsan 
da mana wasan)’ suda frapin. 
“Miya Yuda da bun’ agif buna’ kin gan i baningan 
da yaningan taptap bun) asu kin, 
nasaņ buna’ igi ramangan nidzun suda wain gin bawa’an 
da garam intap wain wain atan’a warar i aranan. 
! Yuda bru’ wain gan buy’ ayus da aranan bun’ adzur donki gan 
nafa bru’ wain bini yusan maran aridagin. 
Bun’ atip wain gurun nayus 
da bun’ adzw’ narukui gan gin. 
* Aranan maranidzun bun’ asu bi’ i wain numan, 
da nifu urun bun’ asap nidzun anu i makau sisu gurun numan. 

13 Tsebulun bun’ ampa namin’ mpui uruts rinan 
da bun’ asu mumai bini madzuy ba antun’a gin. 
Da ampapan bun’ afan da nawa’ gamp Saidon. 


“Isakar ibi donki riniurun 
gin’a wasa i tayap nam bunump iru’run. 

15 Gubw’ aranan tsananda intapan igi 
bida intap narubini binan mpada asap gin, 

da bun’ adzuan’ arv’ da nausu rungan i buarin’a barabin 
bida mama’ gum uta’ anu. 


“Dan buy’ asu gudzun i raruda garaman bini 
nabi utupan Israil fain naga. 

“Dan bun’ abi muntsir is? anu 
da nampan tsira’ gin’a sanab rinan. 

Da bida hos runta badan da bun)’ agara i faga mutun, 
da garam mpada hos bun) arug’ nafa barun gin. 


18 O Yawe, dzi mpa irim marar’ i u yuda dzi sinun’ ipiap baningan. 


“Garam wapa nam bup’ awa’ da nais Gat, 
da bitsinta’ aranan bun’ ais ribaranan da nadaru rai nafan. 


” Aser intapan bun’ anti nidzun anu i nam gadan bini. 
Da bun’ arim nam bini mara maran nasan)’ kin ruasan gadan. 


“Naftali ibi dia rinan runta uta’ anu yugan i marangan furan, 
da rima narun ruas bini bini anu. 


? Yosef ibi bru’ muntida uts da mpui maran 
da kapa nidzun bini yusan 
da bani nab yari ragun i nam santan. 
“Garam isa nam i birian da dampa iwa’ 
da yintsa’ i fanin’a aranan da isa aranan funub. 
“Da bitsinta’ Yosef banin waratarat da gan dampa gan u, ima’. 
Baņin ipuapap anu i Yakop Anutu gan nampan gan irim aranan 
sib, 

da binangan fain ibi Garam Mpada Tayan’ Dumpa da Tauf Tsira’ 
Muntida Sib i Israil. 
“Da dzi Anutu gan Nampan Wain bun’ arim agu sib 
da nanan nam bini ampibinan nawa’ da agu: 
natanin gami namin’ maranuntuy wagun’ naru’, 
da mpui namin’ intap waran’ nayab, 
da sagat da apu rinan santan narim narun ruas nayus. 
“Nam fintidan ampibinan u ramangam dzi riman da agu 
iyus nam bini bini min’a mamai ratar ratar sib. 
Nam fintidan santan igi narut agu, Yosef, 
iu yu binan tsira’ imin’ wasa i u raim rusam santan. 


“ Benyamin isan’ iyam buman ragiyab tsira’. 
Tata’ santan da aranan igara apu funub da igan. 
Da nam nufan da aranan ifab fain rumin’an igi.” 


"8 Nigi utup 12 Israil, da raman Yakop ifinti i nan fintidan igi 
intuan ribaranan ruga rugan. 


Yakop Nangan Mampan da Riman 


” Yakop ini nan babampafan da narun rusan ibiani, “Isu uts i dzi 
mampan. Da agam warim dzi wamprw’ da dzi raman)’ rusan’ namin)’ 
tauf bampun min’a Efron garam Hit intapan “ min’a Makpela ugu, 
Mamri marafain gan gubu’ yaban min’a intap Kanan. Tauf bampun 
da intap igi da Abraham iyu imin’ Efron gin, i rima badzab in. * I 
min’a nigi da irim Abraham da finingan Sara da Isak da finingan 
Rebeka, da dzi rim Lia imin’ nigi impru’. ” Dzi rampungan Abraham 
iyu intap da tauf bampun igi imin’ garam Hit gin.” * Yakop intsup 
nangan nidan da narun rusan sib da intsrun fagangan iyab rabi’ gan 
da igin’ iru’ da imamp. 

5 0 "Yosef impai iru’ da igin’ ragun i raman da iran da itsutsuf 
aranan. ° Da iran sib da ini da garam tipa garam mampan 
riniuriatsan i miņa gubw’ gunti’ i tipa aranan ramangan riniuriatsan. 
? Sanab tipa Yakop riniuriatsan igi iyu gubu’ 40, yatsun’ gum igi 
gubw’ gan rururunan. Garam Idzip iran i aranan isan’ gubu’ 70. 

*Gubw’ rana i Yakop ntsupa sib da Yosef igaib rungan da Kin Farau 
garam gudzun gan ibiani, “Isan’ agam uda dzi nifungan’ fadan da kin 
da nidan da aranan bida ani, °‘Gubw’ dzi ramangan’ nana i mampan, 

da aranan ini da dzi taga ruan’ da aranan, i dzi tipa uda aranan 
riniuriatsan fada intap Kanan, da rima min’a tauf bampun aranan 
rungan rafan. Da isan’ u tusa maram i dzi da dzi farima ramangan’ 
sib, da dzi musa tipa badan?’ ” 

ê Da kin irinant i Yosef nangan da ini ibiani, “Wayab da warim 
ramangam nasan’ u nangam tagada ruam rutin.” 

’ Ibinigi da Yosef iyu ramangan iyab i riman. Kin garam gudzun 
gan ampibinan irut Yosef impru’ ruan fadan--garam mpada tayan’ 
kin unaran da garam suda wain i gamp fain mina Idzip, ê impru’ da 
Yosef utupan da rain rusan santan da ramangan utupan santan. Da 
narun rusan mpru’an da apu gan anu run’ impa imin’ intap Gosen. 
“Garam mpada karis da garam mpada hos irut aranan impru’ ruan 
yaban. Da rib fadan igi utup tsira’ binan. 

1 Gubw’ ribaranan bawa’a min’a mumai tura wit i uda nidzun gin 
min’a Atad, uts da mpui Jordan, da sinisian tsira’ binan imunti i 
Yakop. Da Yosef itip impa i ramangan i nigi isan’ gubw’ 7. ‘* Garam 
Kanan mpada gamp igi itsana nam pumu’a badzab miņa mumai tura 
wit gin min’a Atad da ini, “Garam Idzip aga isantin’ nam maran 
gaiban tsira’ binan.” Ibinigi da ifarin’ mumai igi Abel Mitsraim, 
waingan ‘garam Idzip maran gaiban gan’. 

* Ibinigi da Yakop narun rusan yatsu nan ibi aranan nidan da 
ribaranan: ” Ribaranan iyu ramangan ifa Kanan da irim i tauf 
bampun min’a intap Makpela, uts da Mamri, intap Abraham rima 
nam ntsuman gin da Efron, garam Hit ugu, isu mumai rima 
badzabin. “* Gubw’ Yosef rima ramangan sib da irut rain rusan da rib 
ruta fadan ugu imprw’ ruan itip iba Idzip. 


Yosef Iyafa Rain Rusan Wanun 


15 Gubw’ Yosef rain rusan tsananda bida ramangan mampa sib da 
ini ibiani, “Bida Yosef maran rufura asub agi nana rutin ugu da 
bubida anun’ i agi?” “ Ibinigi da ribaranan irim nan ifan da Yosef da 
ini ibiani, “U ramangam irim nan bida ani mun)’ da agai da imus 
mampan: ” ‘Agam wani wabiani da Yosef: Dzi gut i agu i u siata 
raim rusam nangan maisan nana yaba i agu.’ Ibinigi da maram 
wantu ramangam Anutu gan garam guman agai da wasiat aga 
nangan’ maisan rai.” Gubu' ribaranan nangan fawa’a da Yosef, da 
arayan irap. 

!8 Da aranan rain rusan imprw’ ruan iba da yidza’ fagan da itauf 
maran iru’ aranan maran da ini, “Aga rim rungan’ da agu isu u 
garam gumam uta’ anu.” 

“Da bitsinta’ Yosef ini, “Agam anun’ ratan u. Dzi wasan” i uda 
Anutu mumai gan da rima nam muna’ da agam u. Ima’. ” Agam ini 
wayada dzi da bitsinta’ Anutu yitam i agam nangam maisan igi isu 
nam yarubini, i rima garam ampibinan nangan mpadan sib. Da iwa’ 
ibinigi. ” Ibinigi da agam anun) ratan u. Dzi bun’ arim agam da 
narum rusam sib.” Da Yosef iyafa rain rusan wanun i nan mantsinan 
bidanigi. 


Yosef Nangan Mampan 


* Yosef da rain rusan da gan utupan impa Idzip. Aranan impa isan’ 
udzuf 110, ” da itsanan narungan Ifraim rumpun rusan. Da aranan 
iyu Manase narungan Makir narun rusan isu i gan ibinigi. “Da Yosef 
ini da rain rusan ibiani, “Dzi su uts i mampan. Da Anutu bun’ ampa 
tayan’ agam da nau agam sinun’ intap aruani nafa intap aranan 
ragada mun’ da Abraham, Isak da Yakop ugu.” ” Da Yosef ini da 
Israil narun rusan i tsafa ruan nidzun anu da ini, “Gubu’ Anutu uda 
agam wa’a sinun’ intap ani da agam wau dzi riniuriatsan’ nampru’.” 
% Tbinigi da Yosef udzufan wa’a 110 sib da imamp da itip 
riniuriatsan i miņa gubu’ gunti’ da irim i bugis da igin’ Idzip. 


